གཉེན་གྱིས་བཤད་པའི་ཕྱིར་ཏེ། ཡང་ཞུ་བའི་སྐབས་ཀྱི་རྩ་བར། སྐྱེ་བའི་ཚེ་ཉིད་ན་ཕུལ་ལམ། ཉམས་ན་མི་སྐྱེའོ་ཞེས་པའི་དོན་ལ། སྔ་རབས་པ་རྣམས་ཀྱི་གསུང་ལས། སྟོད་ན་སྐྱེ་ཚེ་ཕུལ་ཉམས་དཀའ། ཞེས་དཀའ་གནས་སུ་བྱས་སོ། སྔོམ་པ་སྐྱེ་ཚེ་སྟེ་སྐྱེ་བ་ལ་སྐད་ཅིག་དུ་མས་བར་ཆོད་པའི་ཚེ་ལེན་སེམས་ལོག་པ་ལྟ་བུས་ཕྱིར་ཕུལ་ལམ་བཏང་ན་སྔོམ་པ་མི་སྐྱེ་སྟེ། དེའི་ཚེ་བསམ་པའི་མཐུན་རྐྱེན་མེད་པའི་ཕྱིར་ཏེ། ལུང་སིལ་བུ་ལས། ཉེ་བར་འཁོར་།རེ་ཞིག་བསྙེན་པར་རྫོགས་ནས་ཁྱིམ་པ་ཉིད་ཡིན་ནོ་སྙམ་དུ་སོ་སོར་ཤེས་ན་ཡང་བསྙེན་པར་རྫོགས་པ་མ་ཡིན་ཞེས་བྱ་ན་བསྙེན་པར་རྫོགས་པར་བྱེད་པའི་ཚེ་ན་ལྟ་སྨོས་ཀྱང་ཅི་དགོས། ཞེས་གསུངས་པའི་ཕྱིར། བསྙེན་པར་རྫོགས་པ་མ་ཡིན། ཡན་ཆད་ཀྱིས་བསྙེན་རྫོགས་བྱས་ཀྱང་ཁྱིམ་པའོ་སྙམ་དུ་རབ་ཏུ་ཤེས་པའམ་ཞེན་ན་དགེ་སློང་མ་ཡིན་པར་བསྟན་ཏེ། སོ་སོར་ཞེས་པ་རབ་ཏུ་ཞེས་པའི་འགྱུར་འཆུག་པ་སྟེ་འགྲེལ་པ་འདིར་དེ་འདྲ་མང་པོ་སྡང༑ ལྷག་མས་སྐྱེས་པའི་ཚེ་ན་སེམས་བསྒྱུར་ན་ལྟ་ཅི་སྨོས་པར་བཤད་དོ། །དེའི་ཚེ་མཚན་གཉིས་ཅིག་ཆར་སྐྱེས་པ་ལྟ་བུའི་རྟེན་ཉམས་ན་སྔོམ་པ་མི་སྐྱེ་སྟེ། སྔོམ་པ་སྐྱེ་བའི་ཞིང་མིན་པར་གྱུར་པའི་ཕྱིར་ཏེ། ཊཱིཀྐ་ལས། མཚོན་གཏིས་སྐྱེས་པ་ལ་སོགས་པའི་སྐྱོན་གྱིས་ཉམས་ན་དེའི་སྔོམ་པ་མི་སྐྱེ་སྟེ། ཞེས་གསུངས་པའི་ཕྱིར། སྐྱེ་བའི་ཚེ་ཞེས་པ་སྐད་ཅིག་དུ་མས་བར་ཆོད་པའི་སྐྱེ་བར་ཕྱོགས་པའི་དུས་ཡིན་ཏེ། དངོས་རྒྱུ་འདུས་སུ་གེགས་མི

B(Autochthonous Tibetan Literature)/B.i (ACIP SUNGBUM_dge lugs)/B.i.19 (dul ba_vinaya)/SPYI_GENERAL PRESENTATIONS/’JAM DBYANGS BZHAD PA_I RDO RJE_JAMYANG SHEPAY DORJE/s00839d1.txt


དུ་མ་ལས་ལོག་པའི་ལྡོག་པའི་ཆོས་དུ་མ་ཡོད་ན། དངོས་པོ་ལས་མི་རྟག་གཞན་དུ་མེད་པས་དངོས་པོ་མངོན་སུམ་གྱིས་མཐོང་བ་ན། དེའི་མི་རྟག་པ་སོགས་ཀྱང་མཐོང་བ་བཞིན་དུ་རྟོག་པས་ཀྱང་དངོས་པོ་གཅིག་ངེས་པ་ན་དེའི་ལྡོག་པའི་ཆོས་ཐམས་ཅད་ངེས་སམ་ཞེ་ན། བུམ་འཛིན་རྟོག་པ་ངོ་བོ་ཉིད་ཀྱིས་འཁྲུལ་བར་སྐྱེ་བའི་རྒྱུ་མེད་ན་བུམ་པ་དེ་ཡིས་ནི་རང་གི་ངོ་བོ་ཉིད་ཀྱིས་རང་ཇི་ལྟར་གནས་པ་དང་ནི་རྗེས་སུ་མཐུན་པའི་བུམ་པ་འཛིན་པའི་བློ་རྟོག་པ་དེ་སྐྱེད་པར་བྱད་དགོས་པས་རང་ངེས་པའི་རྟོག་པས་རང་ཉིད་ལག་ས་གང་དང་གང་ལས་ལོག་པར་གནས་པ་དང་རྗེས་སུ་མཐུན་པའི་ལྡོག་པ་ཐམས་ཅད་ངེས་པར་འགྱུར་ན་ཡང་། བུམ་འཛིན་རྟོག་པ་ནི་བུམ་པའི་ངོ་བོ་ཉིད་ཀྱིས་བསྐྱེད་པ་མ་ཡིན་གྱི། བག་ཆགས་སོགས་ཀྱི་རྒྱུ་ལས་འཁྲུལ་བར་སྐྱེས་པ་ཡིན་པས་བུམ་པ་ལ་ལྡོག་པའི་ཆོས་ཇི་ལྟར་ཡོད་པ་ཐམས་ཅད་ངེས་མི་དགོས་སོ། །ཞེས་པ་སྟེ། ཁོ་བོས་ནི་རྒྱན་གྱི་དགོངས་པ་ཇི་ལྟ་བ་བཞིན་དཔྱིས་ཕྱིན་པར་བཤད་ལ་འགྲེལ་བྱེད་གཞན་དག་གིས་གཞུང་འདི། འདི་ལྟར་རྟགས་མེད་བྱིས་པར་གྱི། ཞེས་སོགས་གཞུང་སྔ་མ་དག་དང་མ་བཟློགས་པ་འཆད་མ་ཤེས་སོ། །གཉིས་པ་ཞིག་པའི་དོན་ལའང་ཚད་མ་གསུམ་པ་མིན་པར་བསྟན་པ་ནི། དེ་ལྟར་ཁ་དོག་མི་རྟག་པར་རྟོགས་པའི་བློ་ཚད་མ་གསུམ་པར་འདོད་པ་ལ་ཁ་དོག་དེ་བྱས་པའི་རྟགས་ལས་མི་རྟགས་པར་རྟོགས་པ་ལ་འདོད་ན་རྗེས་དཔག་ཡིན་ལ། མངོན་སུམ་གྱི་སྟོབས་ལས་ཁ་དོག་མི་རྟག་པར་ངེས་པའི་བློ་ལ་འདོད་ན་བཅད་ཤེས་ཡིན་པའི་ཕྱིར་ཚད་མ་མིན་ནོ། ཞེས་བྱས་པས། ཁོ་ན་རེ། ཁ་དོག་གི་མི

B(Autochthonous Tibetan Literature)/B.i (ACIP SUNGBUM_dge lugs)/B.i.24 (tsad ma_valid perception)/TSAD MA RNAM _GREL (PRAMANA VARTIKA)_A COMMENTARY ON VALID PERCEPTION/MKHAS GRUB RJE DGE LEGS DPAL BZANG PO_KEDRUP JE GELEK PEL SANGPO/s05505m3.txt


བ་བླ་སྨན་བྱ་སྦུག་པ་དམ་ཆོས་དཔལ་ལྡན། ཁོང་ནི་སྤྱི་ལོའི་དུས་རབས་བཅུ་དགུ་པའི་དུས་དཀྱིལ་ཙམ་དུ་སྟོད་ཤེལ་དཀར་ཆོས་སྡེ་ཞེས་པའི་ཁུལ་བྱ་སྦུག་ཚང་དུ་སྐུ་འཁྲུངས། ཁོང་དགུང་ལོ་ཆུང་ངུའི་དུས་ནས་ཤེལ་དཀར་ཆོས་སྡེར་ཆོས་ཞུགས་མཛད་དེ་རབ་ཏུ་བྱུང་། དེ་ནས་ཡི་གེའི་སྦྱོར་ཀློག་དང་ཆོས་སྤྱོད་བཅས་ལ་བྱང་བ་མཛད། མེས་པོ་གོང་མ་རྣམས་ཀྱི་ཕྱག་རྒྱུན་རྒྱུད་འཛིན་གནང་སྟེ་གསོ་བ་རིག་པའི་གཞུང་ལུགས་ལ་ཐུགས་གཉེར་ལེགས་པར་མཛད་པས་སྟོད་ལུགས་ཀྱི་སྨན་པ་མཁས་ཆེན་གྱུར། རབ་བྱུང་བཅོ་ལྔ་པའི་མེ་མོ་བྱ་ལོ་སྟེ་སྤྱི་ལོ་༡༨༩༧་ལོར་རྒྱལ་བ་ཐུབ་བསྟན་རྒྱ་མཚོས་བྱ་སྦུག་པའི་སྙན་གྲགས་གསན་ཏེ་བཀའ་ལུང་བསྩལ་ནས་བླ་སྨན་གཞོན་པའི་གདན་ཐོབ་ཕྱག་རྟགས་གནས་ཤིང་ཕོ་བྲང་ཆེན་པོ་པོ་ཏ་ལར་བཞུགས། རྒྱལ་བ་ཐུབ་བསྟན་རྒྱ་མཚོས་བཀའ་ལུང་ལྟར་གསོ་བ་རིག་པའི་ཁྲིད་རྒྱུན་སྤེལ་ནས་སློབ་མ་མང་དུ་གསོ་སྐྱོང་མཛད་ཅིང་འཆད་རྩོད་རྩོམ་གསུམ་གྱིས་དུས་འདའ་བར་མཛད། སྐུ་ཚེའི་མཇུག་ཏུ་བླ་སྨན་གྱི་ལས་ཚན་དགོངས་ཞུ་མཛད་ནས་ལྷ་སའི་བྱང་ཕྱོགས་ཀྱི་ཉེ་འདབས་དོག་སྡེ་གནས་སྒོ་གསར་པ་ཞེས་པའི་དབེན་གནས་སུ་ཕེབས་ཏེ་སྒྲུབ་པ་ཉམས་ལེན་ལ་བརྩོན་མུར་དགོངས་པ་ཆོས་དབྱིངས་སུ་གཤེགས་སོ། །ཁོང་གི་སློབ་མ་གྲགས་ཆེ་བ་ནི་ལྷོ་ཁ་ཐུབ་བསྟན་དར་རྒྱས་དང་། ལྷོ་ཁ་བསྐལ་བཟང་ལེགས་བཤད། ལྷོ་ཁ་མཁྱེན་རབ་བསྟན་འཕེལ། རྒྱལ་རྩེ་ངག་དབང་ཕྱོགས་ལས། སྟོད་ལུང་བློ་གྲོས་འོད་ཟེར། ཆུ་ཤུལ་བསྐལ་བཟང་དགེ་ལེགས་བཅས་ཡིན། ཁོང་གི་བ་གསུང་རྩོམ་ནི༼༽བུ་སྦུག་གཅེས་བསྡུས

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/RNAM THAR SNA TSOGS_COMPILATIONS OF BIOGRAPHIES/TREASURE OF NAMES/s12327e.txt


གནས་ཀྱང་། སྐད་ཅིག་ཐང་ཅིག་ཡུད་ཙམ་ལ་འདིར་མཆིས་པར་གྱུར་ཅིག་།རང་གི་ཐུགས་ཁ་ནས་འོད་ཟེར་ལྕགས་ཀྱུ་ལྟ་བུ་འཕྲོས་པས་ཚེ་འདས་ཀྱི་རྣམ་ཤེས་ཁ་དོག་དམར་ཞིར་གསལ་བ་ཨ་ཐུང་གི་གཟུགས་ཅན་བཀུག་པ་སྤྱི་གཙུག་ནས་ཞུགས་ཏེ་སྙིང་ཁར་ཐིམ་པར་གྱུར་པར་བསམ་ལ། ཨོཾ་བཛྲ་ཨཾ་ཀུ་ཤ་ཛཿ་སོགས་སམ། བཛྲ་མུད་གར་ཛ་སོགས་སྒོ་བ་བཞིའི་སྔགས་དང་ཕྱག་རྒྱས་དགུག་གཞུག་བཅིངས་དབང་བྱ། སྔགས་བསྡུས་པ་ལ་མོས་ན། ཛཿ་ཧཱུཾ་བཾ་ཧོཿ་ས་ཀྱང་རུང་། རྗེ་འདུལ་བ་འཛིན་པའི་ཆོ་གའི་གཞུང་དང་ཊིཀ་ཆེན་ནས་མི་གསལ་ཡང་ཚང་ལྡན་གཞན་གྱིས་རྡོ་རྗེ་བསྔམས་པ་ལས་གུད་མོ་གཉིས་བསྒྲིང་པའི་ཕྱག་རྒྱ་བྱ་བར་བཤད་པས་སྤྲོ་ན་དེ་བཞིན་བྱས་ལ། ཨོཾ་ཤོ་དྷ་ནེ་ཤོ་དྷ་ནེ་སརྦ་བཱ་པཾ་ཨ་ན་ཡ་ཧཱུཾ། སྡིག་པ་ཐམས་ཅད་ཁུག་ལ་སྦྱོང་། ཞེས་སྡིག་པ་འགུག་པའི་སྔགས་བརྗོད་པས་ཚེ་འདས་ཀྱི་སྡིག་སྒྲིབ་ཐམས་ཅད་བཀུག་པར་གྱུར་པར་བསམ། རྒྱས་པ་ལ་སྤྲོ་ན་རྡོ་རྗེ་ཁུ་ཚུར་གཉིས་ཀྱི། ནང་དུ་འཛུབ་མོ་ལྕགས་སྒྲོགས་ལྟར་བཅིངས་ཏེ་ལེགས་པར་གྱེན་དུ་འཕང་པ་ལྟུང་བ་སློང་བའི་ཕྱག་རྒྱ་བྱས་ལ། ཨོཾ་སརྦ་ཨ་པཱ་ཡ་ཨ་ཀརྵ་ན་བི་ཤོ་དྷ་ན་བཛྲ་ས་མ་ཡ་ཧཱུཾ་ཕཊ། ངན་སོང་བ་ཐམས་ཅད་བཀུག་ནས་སྒྲིབ་པ་རྣམ་པར་སྦྱོང་བ་ལས་མི་འདའ་བའི་རྡོ་རྗེ། ཅེས་ངན་སོང་ཐམས་ཅད་འགུག་པའི་སྔགས་བརྗོད་པས། ངན་འགྲོ་བ་ཐམས་ཅད་དཀྱིལ་འཁོར་གྱི་ཕྱི་རོལ་དུ་བཀུག་ཅིང་དེ་རྣམས་ཀྱིས་བཅོམ་ལྡན་འདས་བདག་ཅག་སྡུག་བསྔལ་གྱིས་གཟིར་བ་འདི་ལས་བསྐྱབ་དུ་གསོལ། བདག་ཅག་སངས་རྒྱས་དང་ཆོས་དང་དགེ་འདུན་དང་ཁྱེད་ལ་ཡང་སྐྱབས་སུ་མཆིའོ། །ཞེས་སྐྱབས་འགྲོ་བྱེད་པར་གྱུར་པར་བསམ། རྡོ་རྗེ་བསྡེམས་པ་ལས་གུང་མོ་གཉིས་བསྒྲེངས། མཐེ་འོད་གཉིས་དང་མཐེའུ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/GSHIN PO_LORD OF DEATH (YAMARI)/SBYANG CHOG_RITUAL OF PURIFICATION FOR THE DEAD/s00117e.txt


༄༅། །པའི་འགྲོ་བ་བདུན་ཞེས་བྱ་བའི་མདོ་ལས་ཀྱང་། ཞོག་མའི་མེ་སྟག་དང་ལྕགས་ཀྱི་ཚ་ཚ་གཉིས་དང་གསུམ་དཔེར་བྱས་ནས་བར་འདའ་བ་གསུམ་བཤད་པའི་ཕྱིར། ཁྱབ་སྟེ། ལྷ་ལ་ཡུལ་དང་དུས་ཀྱི་ཁྱད་པར་དེ་ལྟར་ཐ་དད་པ་གསུམ་མེད་པའི་ཕྱིར། དེས་ན་ཁྱོད་ཀྱི་དེ་རྟོག་བ་ཟོ་ཡིན་བའི་ཕྱིར་ཏེ། རྩ་བར། འགྲོ་མདོ་ལས་ཀྱང་གྲུབ། །ཅེས་དང་། རང་འགྲེལ་ལས། བར་མདོ་ཞེས་བྱ་བའི་ལྷ་ནི་ཡུལ་དང་དུས་ཀྱི་ཁྱད་པར་གྱིས་ཐ་དད་པ་རྣམ་པ་གསུམ་པོ་དེ་ལྟ་བུའི་མེད་པས་འདི་ནི་རྟོག་བ་འབའ་ཞིག་ཏུ་ཟད་དོ། །ཞེས་གསུངས་པའི་ཕྱིར། དེ་ལ་ཁོ་ན་རེ། བར་སྲིད་ཡོད་ན་མདོ་ལས་བདུད་སུན་འབྱིན་བྱེད་ཀྱིས་འོད་སྲུང་གི་ཉན་ཐོས་མཁས་བ་མགུ་ཞེས་པའི་མགོ་ལ་རྡོའི་ཁུ་ཚུར་བསྣུན་པས་ཉན་ཐོས་དེས་མ་རངས་པའི་སྐད་ཕྱུང་བ་དང་བདུད་སུན་འབྱིན་བྱེད་རང་གི་ལུས་ཁོ་ནས་མནར་མེད་པའི་དམྱལ་བར་ལྷུང་ངོ། །ཞེས་གསུངས་པའི་ལྟར་དྲངས་ཞེ་ན༑ སྐྱོན་མེད་དེ། དེའི་དགོངས་པ་གསོན་པོ་ཁོ་ནར་དམྱལ་བའི་མེས་བསྐོར་ཏེ་ཤི་ནས་དམྱལ་བར་ལྷུང་ཞེས་པའི་དོན་ཡིན་པའི་ཕྱིར། རང་འགྲེལ་ལས་བཤད་དོ། །འདི་ལ་སྔོན་གྱི་མང་པོ་དང་རང་རེའི་འགའ་ཞིག་གིས་འོད་སྲུང་གི་ཉན་ཐོས་ཤི་བས་བདུད་དེ་ལྟར་བྱུང་བར་བཤད་པ་མི་འཐད་པར་ཐལ། རྒྱལ་སྲས་མ་ལས། ཉན་ཐོས་དེའི་མགོར་རྡོའི་ཁུ་ཚུར་བསྣུན་པས་སྐད་ཅིག་གཉིས་བར་རང་གི་ལུས་སྔོན་གྱི་ཊིག་ཆེན། ཀྱིས་སིདྷི་ཐར།

B(Autochthonous Tibetan Literature)/B.i (ACIP SUNGBUM_dge lugs)/B.i.22 (mngon pa_abhidharma)/_JAM DBYANGS BZHAD PA_I RDO RJE NGAG DBANG BRTZON _GRUS_JAMYANG SHEPAY DORJE NGAWANG TSUNDRU/S19100E3.txt


༄༅། །ལེན་ཅན་བུ་རམ་གྱི་རོ་མེད་ལ། རོ་སྔ་མ་དེ་ཉིད་གཞན་བུ་རམ་གྱི་གཟུགས་ཀྱིའང་ལྷན་ཅིག་བྱེད་པའི་རྒྱུ་བྱེད། དེ་བཞིན་དུ་ཅིག་ཤོས་ལའང་སྦྱར་ནས་མདོར་ན། བུ་རམ་གྱི་རོ་སྔ་མས་བུ་རམ་གྱི་རོའི་དངོས་ཀྱི་ཉེར་ལེན་དང་བུ་རམ་གྱི་གཟུགས་ཀྱི་དངོས་ཀྱི་ལྷན་ཅིག་བྱེད་རྐྱེན་བྱེད་ལ། བུ་རམ་གྱི་གཟུགས་སྔ་མས་དེ་ལས་ལག་སྟེ་བྱེད་པའི་ཕྱིར་རོ། །རྟགས་ཀྱི་ནུས་ཡུལ་དངོས་སུ་བསྟན་པ་ནི། དེ་ཆོས་ཅན། རྗེས་དཔག་རྣམ་པ་མི་འདྲ་བ་གཉིས་སྐྱེས་ན་རྟགས་མི་འདྲ་བ་གཉིས་དགོད་དགོས་པ་མ་ཡིན་པར་ཐལ། སྔར་བཤད་པ་དེ་ལྟར་རྒྱུ་ཆོས་རྗེས་དཔོག་གི་འབྲས་རྟགས་གཅིག་པོ་དེ་ལས་རང་དུས་ན་འདས་པའི་བུ་རམ་གྱི་རོ་སྔ་མས་གཟུགས་བསྐྱེད་པའི་ནུས་པ་དང་། རང་དང་དུས་གཅིག་པའི་བུ་རམ་གྱི་གཟུགས་རྣམས་རྟོགས་པའི་ཚད་མ་སྐྱེས་པའི་ཕྱིར། མ་འོངས་པ་རྟོགས་པ་མ་ཡིན་ཏེ། དེ་ལ་འཁྲུལ་པའི་ཕྱིར་རོ། །དོན་བསྡུ་བ་ནི། བུ་རམ་གྱི་རོ་ལས་བུ་རམ་གྱི་གཟུགས་རྟོགས་པའི་རྗེས་དཔག་དེ་ནི་ཆོས་ཅན། ཁྱོད་ཀྱི་རྟེན་རྟགས་བཞི་པ་ངེས་པར་ཁས་བླངས་དགོས་པ་མིན་པར་ཐལ། ཁྱོད་རྒྱུ་ཆོས་རྗེས་དཔག་གི་འབྲས་བུའི་རྟགས་ལས་སྐྱེས་པའི་ཕྱིར། གཉིས་པ་ལ་གསུམ། གཞན་དག་གིས་བཀོད་པའི་རྟགས་ལྷག་ལྡན་དུ་བསྟན་པ་དང་། དེར་སྒྲུབ་པ་དང་། ལྷག་ལྡན་གྱི་མིང་དོན་ཏོ། །དང་པོ་ལ། རྒྱུ་ཁ་ཡར་བས་འབྲས་བུ་སྐྱེ་རུང་དཔོག་པ་ཡང་ལྷག་ལྡན་དུ་བསྟན་པ་ནི། སྤྱོད་པ་པོ་ལ་སོགས་པ་དག་ན་རེ། རྒྱུ་ཁ་ཡར་བས་འབྲས་བུ་དཔོག་ནུས་ཏེ། ལུས་རྒྱས། དབང་པོ་དྲངས། བློ་གསལ་བ་ཙམ་ལས་འདོད་ཆགས་སྐྱེ་བར་མཐོང་ངོ། །དེ་དག་ལས་འདོད་ཆགས་རྗེས་སུ་དཔོག་གོ་ཞེ་ན། ལྷན་ཅིག་བྱེད་པའི་རྒྱུ

B(Autochthonous Tibetan Literature)/B.i (ACIP SUNGBUM_dge lugs)/B.i.24 (tsad ma_valid perception)/TSAD MA RNAM _GREL (PRAMANA VARTIKA)_A COMMENTARY ON VALID PERCEPTION/RGYAL TSAB DAR MA RIN CHEN_GYELTSUB DHARMA RINCHEN/s05450m.txt


བ་གནང་སྟ་འཐབ་འཛིངས་སུ་མ་སོང་བར་མཐུན་སྦྱོར་ལུགས་ལེགས་ཤིག་དགོས་ཞེས་བཀའ་ངག་དང་ཕྱག་དམ་བཅས་གནང་ཡང་སེམས་ཅན་སྤྱི་མཐུན་གྱི་ལས་ངན་པའི་མཐུ་བཟློག་ཏུ་མེད་པས་རྒྱ་དང་མཚོ་སྔོན་གྱི་དམག་དཔུང་ལྟོས་ཆེ་བ་ལྷ་སར་འབྱོར། ཇུན་སྒར་པ་རྣམས་གནམ་མཚོ་བརྒྱུད་ནས་ཕྱིར་ལོག་།མཚོ་སྔོན་དཔོན་བསྟན་འཛིན་ཝང་སོགས་དབོན་ཁག་མང་པོའི་མི་སྣ་༸་གོང་ས་རིན་པོ་ཆེའི་མི་སྣ་སོགས་མི་སྣ་མང་པོས་རྗེ་འདི་པ་ལྷ་ལྡན་དུ་ཆིབས་བསྐྱོད་དགོས་ཚུལ་ནན་བསྐྱེད་ཞུས་པར་དེ་སྐབས་སྐུ་གཟུགས་གཅོང་བར་ཡོད་ཀྱང་སྐྱེས་རབས་ཀུན་ཏུ་རྒྱལ་བ་ཡབ་སྲས་གཉིས་དམ་ཚིག་རྡོ་རྗེའི་ལུ་གུ་བརྒྱུད་དུ་འབྲེལ་བའི་རྟེན་འབྲེལ་དང་། མི་མང་པོ་ཞིག་གི་སྲོག་སྐྱོབ་པ་ཞིག་ཡོང་ཐུབ་རེ་བཅས་ངལ་བ་ཁྱད་དུ་བསད་ནས་ལྷ་ལྡན་དུ་ཆིབས་བསྐྱོད་གནང་། འཇམ་དབྱངས་གོང་མ་བདག་པོ་ཆེན་པོའི་ཞབས་འབྲིང་བ་ཅང་ཇུན་ཆེན་པོ་སོགས་སེར་སྐྱ་སྟོང་ཕྲག་མང་པོས་བསུས་ཏེ་ཕོ་བྲང་ཆེན་པོ་པོ་ཏ་ལར་ཕེབས། རྒྱལ་བ་ཡབ་སྲས་གཉིས་ཞལ་འཛོམ། ཅང་ཇུན་ཆེན་པོས་རྗེ་འདི་པ་ལ་དངུལ་སྲང་ལྔ་སྟོང་གིས་གཙོས་པའི་དངོས་འབུལ་ཚད་མེད་པ་མཛད་དེ་ཞབས་བརྟན་ཕུལ། དེ་ནས་སེ་འབྲས་དགེ་གསུམ་རྒྱུད་སྟོད་སྨད་སོགས་དབུས་ཁུལ་གྱི་ཆོས་སྡེ་རྣམས་ཀྱི་བླ་མ་ལས་སྣེ་རྣམས་དང་། གོང་མའི་མི་དྲག་ཅང་ཇུན་ཆེན་པོ། མཚོ་སྔོན་དཔོན་ཁག། རྒྱལ་བའི་ཡབ་རྗེ་སོགས་ཚང་མས་ཆོས་འཁོར་རྒྱ་ཆེར་བསྐོར་དགོས་པའི་གསོལ་བ་བཏབ་ཅིང་། གོང་ས་མཆོག་གི་སྤྲུལ་སྐུ་རིན་པོ་ཆེས་རྗེ་འདི་ལ་མདོ་སྔགས་ཀྱི་ཆོས་མཐའ་དག་གནང་དགོས་པ་དང་། ལྷག་པར་དགེ་ཚུལ་གྱི་སྡོམ་པའི

B(Autochthonous Tibetan Literature)/B.i (ACIP SUNGBUM_dge lugs)/B.i.29 (LAM RIM_STEPS OF THE PATH)/LAM RIM BLA MA BRGYUD PA_I RNAM THAR_BIOGRAPHIES OF THE LAMAS OF THE LAM-RIM TRADITION/TSE MCHOG GLING GI LAM RIM BLA BRGYUD_LAMAS OF LINEAGE OF THE STEPS OF THE PATH BY TSECHOK LING/S05985E2.TXT


༄༅། །བུའི་ལག་ལེན་དེ་ཡང་ཡུན་བསྲིངས་ནས་བྱེད་དགོས་ཀྱི། རབ་ཏུ་བྱུང་འཕྲལ་དང་བསྙེན་པར་རྫོགས་འཕྲལ་དུ་བྱེད་དགོས་ལ། དགེ་སློང་རྙིང་པ་སོགས་ཀྱིས་བྱེད་མི་དགོས་པའི་དེང་སང་གི་ལུགས་སྲོལ་འདི་འདྲ་བྱས་ན། མ་འགྱངས་པར་དགེ་ལུགས་པའི་དགེ་སློང་རྣམས་ཀྱང་། སྟག་ལུང་པའི་དགེ་སློང་འདྲ་བ་ཞིག་ཡོང་བར་འདུག་།དེ་བས་ན་དང་པོ་ཧ་ཅང་གི་གསར་འགྲོགས་ལྟ་བུ་མི་བྱེད་པར་ཡུན་རིང་བ་ཞིག་རང་ཨེ་ཡོང་བལྟ་དགོས། དེ་ལྟར་མ་བྱས་ན། བླ་མ་ཞང་གིས། སྒོམ་མ་ཐག་ནས་གྲོལ་འདོད་པ། །གཤོལ་ལ་ཁད་ཀྱི་སྔ་ལྟས་ཡིན། ། ཞེས་གསུངས་པ་ལྟ་བུ་ཞིག་ཡོད་གསུངས། ལྷག་བསམ་བསྐུལ་བ་ལས། བདག་ནི་སྒྲུབ་ཉམས་ད་ནི་ཅི་བྱ་ཞེས། །འཆི་བའི་དུས་ཚེ་བྱིས་པ་མྱ་ངན་བྱེད། །གཏིང་རྙེད་མ་གྱུར་ཤིན་ཏུ་སྡུག་བསྔལ་འགྱུར། །སྨྲ་ལ་དགའ་བའི་ཉེས་པ་འདི་དག་གོ་།ཞེས་སོགས་ཀྱི་སྐབས། སྨྲ་ལ་དགའ་བའི་ཉེས་པ་ཞེས་པ་འདི་དག་གིས་སྤྱིར་འདུ་འཇིའི་གཏམ་ལ་དགའ་བའི་ཉེས་པ་བསྟན་ཀྱང་། གཙོ་བོ་ནི་སྒྲུབ་པ་ལག་ལེན་དང་མ་འབྲེལ་བའི་ཁ་བཤད་ཀྱི་ཆོས་གཏམ་ཁོ་ན་སྨྲ་བའི་ཉེས་པ་སྟོན་པ་ཡིན་གསུངས། དེ་བཞིན་གཤེགས་པ་ལ་སྐྱེས་བུ་དམ་པའི་འདུ་ཤེས་སྒོམ་ཚུལ་གྱི་སྐབས་སུ། རྒྱལ་སྲས་རྡོ་རྗེ་འཆང་གིས་སྐྱེས་བུ་དམ་པ་ཚད་མའི་སྐྱེས་བུ་ལ་བྱེད་གསུངས་ལ། མདོ་ལས་འཕགས་པའི་སྐྱེ་བོ་ཐམས་ཅད་སྐྱེས་བུ་དམ་པར་བཤད་པ་དང་། སྐྱེས་བུ་ཆེན་པོ་ནི་བྱང་ཆུབ་སེམས་དཔའ་ཡིན། འདི་ལ་བླ་མ་འགའ་ཞིག་གིས། དེ་བཞིན་གཤེགས་པ་ལ་སྐྱེས་བུ་དམ་པའི་འདུ་ཤེས་ཞེས་པ་མ་དག་པ་ཡིན། སྐྱེས་བུ་དམ་པ་ལ་དེ་བཞིན་གཤེགས་པའི་འདུ་ཤེས་ཟེར་དགོས། དེ་ཡང་རང་གི་བླ་མ་དེ་སྐྱེས་བུ་དམ་པ་ཡིན་དེ་ལ་དེ་བཞིན་གཤེགས་པའི་འདུ་ཤེས་བསྟེན་དགོས་པས་དེའི་དོན་ཡིན་ཞེས་གསུང་བ་ཡོད་འདུག་ཀྱང་། རང་ལུགས་ནི། དེ་བཞིན་གཤེགས་པ་ལ་སྐྱེས་བུ་དམ་པའི་འདུ་ཤེས་ཞེས་པ་མ་དག་པ་གནས་ཡིན། དེ་ཡང་སངས་རྒྱས་ཀྱི་དྲིན་དྲན་ནས་སངས་རྒྱས་རྗེས་དྲན་སྤོམ་དགོས་པའི་དོན་ཡིན། སྒོམ་ཚུལ་ནི། སངས་རྒྱས་དེ་བཀའ་དྲིན་ཤིན་ཏུ་ཆེ། ཆོས་སྟོན་པའི་དགེ་བའི་བཤེས་གཉེན་སྐྱེས་བུ་དམ་པ་འདི་འདྲ་བའི་རྣམ་པར་སྟོན་པ་ཡིན་ཡང་སྙམ་དུ་སྟོན་པ

B(Autochthonous Tibetan Literature)/B.i (ACIP SUNGBUM_dge lugs)/B.i.29 (LAM RIM_STEPS OF THE PATH)/LAM RIM CHUNG BA_BRIEF PRESENTATION OF THE STEPS OF THE PATH/s06516e.txt


༄༅། །ཅི་དམ་པའི་རང་རྟགས་བཅོས་མིན་དུ་མངའ་ཞིང་། གསན་བསམ་ལའང་ཐུགས་ཁུར་ཆེ་ངེས་སུ་ཡོད་ཀྱང་། ཡོངས་འཛིན་དགེ་བའི་བཤེས་གཉེན་འདི་ཡིན་དམིགས་བསལ་ཟུར་དུ་མེད་སྟབས་གཞུང་་་་ལུགས་གསན་བསམ་ལ་འཐུས་གཤོར་འབྱུང་ཉེན་སྟབས་རིན་པོ་ཆེ་ཉིད་རང་ནས་དེ་གར་མཁན་ཟུར་རིན་པོ་ཆེ་གང་ཉིད་ཀྱི་དྲུང་ནས་དཔེ་ཁྲིད་ཞུས་ནས་འགབ་མིན་ཞེས་བཀའ་འདྲི་ཕེབས་བྱུང་བ། མཁན་ཟུར་རིན་པོ་ཆེ་མཆོག་དགེ་བའི་བཤེས་་་་གཉེན་གྱི་འོས་ཆོས་ཐམས་ཅད་ཚང་ཞིང་། ༧སྐྱབས་རྗེ་སྐུ་ཕྲེང་གོང་མ་དང་། ཕྲན་བཅས་པར་བླ་སློབ་དམ་གཙང་སེལ་མེད་པ་བརྟེན་ངེས་པར་བཤེས་གཉེན་དུ་བསྟེན་ཏེ་གཞུང་ལུགས་གསན་བཞེས་བསྐྱང་ན་དགེ་མཚན་ཆེ་ཚུལ་ཞུས་པ་བཞིན་མཆོག་སྤྲུལ་རིན་པོ་ཆེ་དེ་ཞབས་སུ་བཅར་གནང་གིས་བར་ལམ་འདུལ་བ་དང་། སྔགས་ཀྱིས་ལམ། དེང་སྐབས་དྲང་ངེས་ལེགས་བཤད་སྙིང་པོའི་དཔེ་ཁྲིད་བཅས་གསང་དང་གསན་བཞིན་ཡོད་ཚུལ་གྱི་ཕྱག་བྲིས་གནང་འབྱོར་བྱུང་བ། གང་ཉིད་དགུང་ན་མཐོ་ཡང་སྐུ་ངལ་འོ་རྒྱལ་ལ་མ་གཟིགས་པར་སློབ་གཉེར་བ་སྤྱི་དང་། ལྷག་པར་མཆོག་སྤྲུལ་རིན་པོ་ཆེར་མདོ་སྔགས་གང་ཅིའི་ཚིག་དོན་དཀའ་གནད་རྣམས་ཞིབ་ཁྲིད་སྐྱབས་འཇུག་སྩལ་བ་འདི་ནི་ཕྲན་རང་ལ་བརྒྱ་འབུལ་སྟོང་་་་འབུལ་གནང་བ་ལས་ཆེས་ཆེར་ལྷག་པའི་དགའ་སྤྲོ་ཚད་མེད་ཐོབ་ལགས་པ་བཀའ་དྲིན་ལན་བརྒྱར་ཆེ་ཞེས་ཞུ་རྒྱུ་དང་། སླད་མར་ཡང་། མཆོག་སྤྲུལ་འདི་ཉིད་གསན་བསམ་གྱི་རྫལ་ཡོངས་སུ་རྫོགས་ཏེ་རྡེ་གོང་མའི་རྣམ་ཐར་བཟང་པོ་་་

B(Autochthonous Tibetan Literature)/B.i (ACIP SUNGBUM_dge lugs)/B.i.17 (PHRIN YIG_EPISTLES)/SKYABS RJE KHRI BYANG RIN PO CHE BLO BZANG YE SHES BSTAN _DZIN RGYA MTSO_KYABJE TRIJANG RINPOCHE LOBSANG YESHE TENDZIN GYATSO/s12414e.txt


།།དེ་ལྟ་བས་ན་རྒྱུ་དང་འབྲས་བུའི་ཚུལ་རྟོགས་པ་རགས་པ་དང་ཟབ་པར་རྟོགས་པ་ལ་བརྟེན་ནས།རྒྱུ་དང་འབྲས་བུ་ལ་ལོག་པར་རྟོག་པ་སེལ་བ་ཡིན་པས་སོ། །འདི་སྐད་དུ།རྟེན་འབྲེལ་ཐམས་ཅད་ཀྱི་ཐུན་མོང་ཡིན་ན།རང་སངས་རྒྱས་རྣམས་ཀྱི་ཁྱད་པར་གྱི་ལམ་དུ་ཅིའི་ཕྱིར་བསྟན་ཅེ་ན།དེ་ནི་འདི་ལྟར་རང་སངས་རྒྱས་རྣམས་དགེ་བའི་བཤེས་གཉེན་གྱི་སྒྲ་ལ་མི་རྟེན་པས།འཁོར་བའི་ཉེས་དམིགས་སྡུག་བསྔལ་མཐོང་བ་ཉིད།བྱང་ཆུབ་ཀྱི་རྐྱེན་དུ་འགྱུར་ཏེ།དེས་བསྐུལ་པ་དང་།གཞན་ལ་མི་རྟེནད་པས།རང་གི་ཤེས་རབ་ཀྱི་སྟོབས་ཀྱིས་འཇུག་པའི་ཕྱིར། སྡུག་བསྔལ་གྱི་མཚན་ཉིད་དང་།དེའི་རྒྱུ་རྟག་པ་དང་།དེ་དགག་པ་དང་།དེ་དགག་པའི་ཐབས་བརྟག་པ་ལས་སྒོ་གཞན་མེད་དེ།དེའི་ཕྱིར་དེ་དག་ཁོ་ན་གཙོར་བསྟནད་དགོས་པ་ཉིད་དོ།།ཧ་ཅང་སྤྲོས་པས་ཆོག་གོ།དཀྱུས་མ་ཉིད་ལ་འཇུག་པར་བྱ་སྟེ།དེ་ལྟར་རྟེན་ཅིང་འབྲེལ་པའི་སྒོ་ནས་ལམ་བསྒོམ་པ་བསྟན་ནས།འབྲས་བུ་བསྟན་པ་ནི།རང་བྱང་ཆུབ་ཀྱི་འབྲས་བུ་ཐོབ་པ་ཡིན་ནོ།།ཞེས་གསུངས་པ་སྟེ།དེ་ཡང་འདི་ལྟར་བསེ་རུ་ལྟ་བུ་དང་།ཚོགས་ན་སྤྱོད་པ་གཉིས་ལས།རྒྱུ་ལ་ཞུགས་པ་དང་འབྲས་བུ་ཐོབ་པའི་བྱེ་བྲག་གིས།གང་ཟག་རྣམ་པ་བཞི་ཡིན་ནོ་ཞེས་འབྱུང་ངོ

B(Autochthonous Tibetan Literature)/B.iii (Rong-zom_gsung_bum)/B.iii.1_tantric topics/commentaries/man ngag lta phreng gi _grel pa.txt


༄༅། །ཀ་༑ཡབ་ཀྱི་མགྲིན་པ་དང་དཔྲལ་བར་ཉི་གདན་ལ་ཡབ་ཀྱི་སྙིང་པོ་དང་ཉེ་སྙིང་རྣམས་ཁ་དོག་དམར་པོ་ཕན་ཚུན་ཞལ་སྦྱོར་ཞིང་འོད་ཟེར་འཁྱུད་པའི་རྣམ་པར་གྱུར། ཨོཾ་ཨཱཿཧཱུཾ། སྙོམ་པར་ཞུཊ་་་་པས་དགའ་བཞི་རིམ་བཞིན་དྲངས། ལྷན་སྐྱེས་ཀྱི་བདེ་སྟོང་དབྱེར་མེད་དུ་སྦྱར་བ་བྱང་ཕྱོགས་སོ་བདུན་གྱི་ངོ་བོ་ལྷ་སོ་བདུན་གྱི་རྣམ་པར་ཤར་བ་ནམ་མཁའི་འཇའ་ཚོན་ལྟ་བུར་གྱུར། རང་གི་ཐུགས་ཀར་ཟླ་གདན་ལ་རྡོ་རྗེ་སེམས་ཀྱི་ངོ་བོ་ཨོཾ་ཧ་དཀར་པོ། མགོ་བོར་ཉི་མ་ལ་རྣམ་སྣང་གི་ངོ་བོ་ན་མ་ཧི་སེར་པོ། སྤྱི་གཙུག་ཏུ་ཉི་མ་ལ་པདམ་གར་དབང་གི་ངོ་བོ་སྭཱཧཱ་ཧུ་དམར་པོ། ཕྲག་པ་གཉིས་སུ་ཉི་མ་ལ་དཔལ་ཧེ་རུ་ཀའི་ངོ་བོ་བཽ་ཥཊ་ཧེ་ནག་པོ། མིག་གཉིས་སུ་ཉི་མ་ལ་རྡོ་རྗེ་ཉི་མའི་ངོ་བོ་ཧཱུཾ་ཧཱུཾ་ཧོ་དམར་སེར། དཔྲལ་བར་ཉི་མ་ལ་རྟ་མཆོག་གི་ངོ་བོ་ཕཊ་ཧཾ་ལྗང་གུ། གཙོ་མོའི་ལྟེ་བར་ཉི་མ་ལ་རྡོ་རྗེ་ཕག་མོའི་ངོ་བོ་ཨོཾ་བཾ་དམར་པོ། སྙིང་ཁར་ཉི་མ་ལ་གཤིན་རྗེ་མའི་ངོ་བོ་ཧཾ་ཡོཾ་སྔོན་པོ། མགྲིན་པར་ཟླ་བ་ལ་རྨོངྶ་་་་ཁྱེད་མའི་ངོ་བོ་ཧྲིཾ་མོཾ་དཀར་པོ། མགོ་བོར་ཉི་མ་ལ་སྐྱོད་བྱེད་མའི་ངོ་བོ་ཧྲིཾ་ཧྲིཾ་སེར་པོ། སྤྱི་གཙུག་ཏུ་ཉི་མ་ལ་སྐྲག་བྱེད་མའི་ངོ་བོ་ཧཱུཾ་ཧཱུཾ་ལྗང་གུ་།དཔྲལ་བར་ཉི་མ་ལ་ཙཎྜི་ཀའི་ངོ་བོ་ཕཊ་ཕཊ་དུད་ཁ་རྣམས་ཀྱིས་མཚན་པར་གྱུར། ཕཻཾ༑ ལྷ་ཐམས་ཅད་ཀྱི་ཐུགས་ཀར་ཉི་གདན་ལ་གནས་པའི་ཧཱུཾ་ཡིག་ལས་འཕྲོས་པའི་འོད་ཟེར་གྱིས་ཕྱོགས་བཅུའི་འཇིག་རྟེན་གྱི་ཁམས་ན་བཞུགས་པའི་དཔའ་བོ་དང་དཔའ་མོའི་དབང་ཕྱུག་མ་ཡེ་ཤེས་པའི་འཁོར་ལོ་དང་དབང་གི་ལྷ་དང་་་

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/BDE MCHOG_HIGHEST BLISS (SHANVARA)/LUS DKYIL_SECRET WORLD OF THE BODY/s00289e.txt


ཐུག་པ་ནི་ཆ་དང་ཆ་ཅན་ལ་གཅིག་ཐ་དད་ཀྱི་བརྟག་པ་བྱས་ནས་འགོག་པ་འདི་ཉིད་ཡིན་པ་ནི། དཔེར་ན་གཞན་སྐྱེ་འགོག་པ་ལ་ཡང་དབུ་མ་སྣང་བ་ལས། འདི་ལྟར་དེ་ལས་དངོས་པོ་སྐྱེ་བར་འགྱུར་ན་རྟག་པའམ་མི་རྟག་པའི་ངོ་བོ་ཞིག་ལས་འགྱུར་གྲང་ན། ནས། དེ་ལྟར་ན་དོན་དམ་པར་གཞན་ལས་ཀྱང་སྐྱེ་བར་རིགས་པ་མ་ཡིན་ནོ། །ཞེས་དངོས་པོ་རྣམས་དོན་དམ་པར་གཞན་ལས་སྐྱེ་ན་རྟག་མི་རྟག་ལས་སྐྱེ་བ་གཉིས་ལས། རྟག་པའི་རྒྱུ་ལས་སྐྱེ་ན་རིམ་ཅན་དུ་སྐྱེ་མི་སྲིད་པར་ཅིག་ཅར་དུ་སྐྱེ་བ་དང་། དངོས་པོ་གཅིག་ཀྱང་དུས་ཀུན་ཏུ་སྐྱེ་བའམ་གཏན་མི་སྐྱེ་བར་ཐལ་བས་བཀག་།མི་རྟག་པའི་རྒྱུ་ལས་སྐྱེ་ན་དུས་མཉམ་མི་མཉམ་གཉིས་ལས་སྔ་མ་ལ་བསྐྱེད་བྱ་སྐྱེད་བྱེད་དུ་མི་འཐད་པར་ཐལ་བས་བཀག་།ཕྱི་མ་ལ་ཞིག་མ་ཞིག་གཉིས་ལས་དང་པོར་ཞིག་པ་དངོས་མེད་ཡིན་པས་འབྲས་བུ་རྒྱུ་མེད་དུ་སྐྱེ་བར་ཐལ་བས་བཀག་གཉིས་པ་འབྲས་བུའི་རང་དུས་ན་རྒྱུ་སྔ་མ་མ་ཞིག་པ་ལས་སྐྱེ་བ་ལ་བར་ཆོད་མ་ཆོད་གཉིས་ལས་ཆོད་པའི་རྒྱུ་ལས་སྐྱེ་ན་རྒྱུ་དེ་ལས་འབྲས་བུ་དེ་དངོས་སུ་སྐྱེ་བ་མི་སྲིད་པར་ཐལ་བས་བཀག་སྟེ་དེ་རྣམས་ཅུང་སླའོ། །མཆོད་པའི་རྒྱུ་ལས་སྐྱེན་བདག་ཉིད་ཐམས་ཅད་དང་ཕྱོགས་རེས་མཆོད་པ་གཉིས་ལས། སྔ་མ་ལྟར་ན་དུས་ཅན་སྔ་ཕྱི་འདྲེས་པར་ཐལ་བས་བཀག་སྟེ། དཔེ་གཞུང་ལྟར་རོ། །ཕྱི་མ་ལྟར་ན་ཆ་དང་བཅས་པས་ཀུན་རྫོབ་པར་འགྱུར་བར་འཆད་པ་ལྟ་བུ་སྟེ། །གཞན་སྐྱེ་ལྟ་བུ་འགོག་པ་ལ་ཡང་གནོད་བྱེད་སྟོན་པའི་སྒོ་མང་བ་དེ་ལྟར་རོ། །བདེན་གཉིས་ལས། དུ་མས་གཅིག་གི་དངོས་མི་བྱེད། །དུ་མས་དུ་མ་བྱེད་མ་ཡིན། །གཅིག་གིས་དུ་མའི

B(Autochthonous Tibetan Literature)/B.i (ACIP SUNGBUM_dge lugs)/B.i.26 (drang nges) /_JIGS MED DAM CHOS RGYA MTSO_Jigme Damchu Gyatso (1898-1946)/s00303m.txt


༄༅། །མིན་དེ་བཞིན་མིན་གཞན་མིན། །སྐྱེ་དང་འཇིག་མེད་འབྲི་བར་མི་འགྱུར་ཏེ། །འཕེལ་བ་མེད་ཅིང་རྣམ་པར་དག་པའང་མེད། །རྣམ་པར་དག་འགྱུར་དེ་ནི་དོན་དམ་མཚན། ཞེས་ཁྱད་ཆོས་དེ་དག་ལས་དོན་དམ་བདེན་པ་དེ་བློ་ཡུལ་དུ་མཚོན་པར་བྱེད་པས་ན་དོན་དམ་བདེན་པ་མཚན་ཉིད་ལྔ་ལྡན་དུ་གསུངས་པའི་སྐབས་སུ་དོ་ནད་མི་བདེན་པ་ཡིན་ན་སྐྱེ་འཇིག་མེད་དགོས་པར་བཤད་ཅིང་དེའི་འགྲེལ་བར་ཡང་དོན་དམ་པ་དེ་ཉིད་ཀུན་བཏགས་དང་གཞན་དབང་གི་མཚན་ཉིད་ཀྱིས་ཡོད་པ་མིན་ལ་ཡོངས་གྲུབ་རྐྱི་མཚན་ཉིད་ཀྱིས་མེད་པ་མིན་པར་གསུངས་པ་དང་། །བསྡུ་བ་ལས་ཀྱང་། འདི་གཟུགས་སོ་ཞེས་པའི་མིང་སོགས་རྒྱུ་མཚན་རྣམས་ཀུན་རྫོབ་ཏུ་ཡོད་པ་བརྗོད་པར་བྱའམ་དོན་དམ་པར་ཡོད་པར་བརྗོད་པར་བྱ་ཞེ་ན། སྨྲས་པ་རྒྱུ་མཚན་མིང་དྶོགས་ཀུན་རྫོབ་ཏུ་ཡོད་པར་བརྗོད་པར་བྱའོ། །ཞེས་དང་། རྣམ་པར་རྟོག་པ། དེ་ཀུན་རྫོབ་ཏུ་ཡོད་པར་བརྗོད་པར་བྱའམ། དོན་དམ་པར་ཡོད་པར་བརྗོད་པར་བྱ་ཞེན། སྨྲས་པ་རྣམ་རྟོག་དེ། ཀུན་རྫོབ་ཏུ་ཡོད་པར་བརྗོད་པར་བྱའོ། །ཞེས་པའི་དོན་ཡང་དཔེར་ན་མིང་རྒྱུ་མཚན་ལ་བརྟེན་ནས་གཟུགས་སྣང་བ་དེ་དང་གཟུགས་ཀྱི་གནས་ཚུལ་གཉིས་མི་མཐུན་པའི་རྫུན་པར་སོང་བས་ན་མིང་རྒྱུ་མཚན་དེ

B(Autochthonous Tibetan Literature)/B.i (ACIP SUNGBUM_dge lugs)/B.i.26 (drang nges) /DGE BSHES RTA MGRIN RAB BRTAN_Geshe Tamdrin Rabten (1920-1986)/s00192m.txt


༄༅། །བསང་སྦྱངས། མངོན་རྟོགས་བཞིན་ལྷ་བསྐྱེད་ལ། བསྙེན་པ་དང་མཆོད་བསྟོད་ཅི་རིགས་པ་བྱ། བདག་འཇུག་བླང་། སློབ་མས་མཎྜལ་ཕུལ། དགའ་ཆེན་ཁྱོད་བདག་སྟོན་པ་སྟེ། །སོགས་ལན་གསུམ་གྱིས་གསོལ་བ་གདབ༑ བྱང་སྡོམ་དང་། སྔགས་སྡོམ་བླང་། ཨ་ཁཾ་བཱི་ར་ཧཱུཾ་ཞེས་པས་གདོང་གཡོགས་བཅིང་། སློབ་མའི་ཐུགས་ཀར་རྡོ་རྗེ་བཟུང་ནས། དེང་ཁྱོད་དེ་བཞིན་གཤེགས་པ་ཐམས་ཅད་དང་དཔའ་བོ་དང་རྣལ་འབྱོར་མ་རྣམས་ཀྱི་རིགས་སུ་ཞུགས་ཀྱི། དེ་བཞིན་གཤེགས་པ་རྣམས་ཀྱི་གསང་ཆེན་དམ་པ་འདི། དེ་བཞིན་གཤེགས་པ་རྣམས་ཀྱི་དཀྱིལ་འཁོར

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/_JAM DBYANGS_GENTLE VOICE (MANJUGHOSHA, MANJUSHRI)/RJES GNANG_RITES OF PERMISSION (ANUJNA)/s01003e.txt


མི་རུང་སྟེ། རྟོག་པ་རྫས་ཐ་དད་མངོན་དུ་གྱུར་པ་གཉིས་རྒྱུད་གཅིག་ལ་དུས་གཅིག་ཏུ་སྐྱེ་བ་མི་འཐད་པའི་ཕྱིར་ཏེ། གང་ཟག་གཅིག་རྒྱུད་དུ་མར་ཐལ་བའི་ཕྱིར་རོ། །དུས་མི་མཉམ་ན་ཡང་། སྦྱོར་ལམ་བཞི་ལ་རྟོགས་པ་བཞི་སོ་སོར་ལྡན་པའི་རྒྱུ་མཚན་མེད་པའི་ཕྱིར། ཡང་གཟུང་འཛིན་གྱི་ཆོས་བཞི་བདེན་མེད་དུ་རྟོགས་མ་རྟོགས་ཀྱིས་ཁྱད་པར་འབྱེད་ན་ཡང་མི་རིགས་ཏེ། སྦྱོར་ལམ་དྲོད་ཀྱི་དུས་ན་ཡང་ཆོས་ཐམས་ཅད་བདེན་སྟོང་དུ་རྟོགས་པའི་ཕྱིར་རོ། །དེ་ལ་ཁ་ཅིག་ན་རེ། གཟུང་བ་འབའ་ཞིག་བདེན་སྟོང་དུ་རྟོགས་ན་ཉི་ཚེ་བའི་སྟོང་པ་ལ་དམིགས་པར་འགྱུར་རོ་ཞེས་ཟེར་བ་ནི། ཉེས་པ་ཆེན་པོ་ཡིན་ཏེ། དེ་ནི་བདེན་པའི་སྤྲོས་པ་ཕྲ་རགས་རྫོགས་པར་ཆོད་པ་དང་། མཆོད་པ་ལ་ཁྱབ་པའི་སྟོང་ཉིད་རྟོགས་མ་རྟོགས་སུ་འཇོག་གི་ཆོས་ཅན་རྒྱ་ཆེ་ཆུང་གིས་མི་འཇོག་སྟེ། གཞན་དུ་ན་བྱང་སེམས་མཐོང་ལམ་པས་ཁྱད་པའི་སྟོང་ཉིད་མངོན་སུམ་དུ་མ་རྟོགས་པར་འགྱུར་ཏེ། ཆོས་ཅན་མཐའ་དག་མངོན་སུམ་དུ་མ་རྟོགས་པའི་ཕྱིར། གཞན་ཡང་གཟུང་འཛིན་དུ་རྟོག་པ་དམིགས་པའི་སྒོ་ནས་འབྱེད་པ་མི་འཐད་དེ། གཟུང་བར་རྟོག་པ་དང་འཛིན་པར་རྟོག་ཅེས་རྣམ་པའི་འཛིན་སྟངས་སུ་བཤད་ཀྱི། རྟོག་པའི་དམིགས་ཡུལ་དུ་མ་བཤད་པའི་ཕྱིར་རོ། །སྦྱོར་ལམ་བཞིས་རྟོག་པ་བཞི་རིམ་ཅན་དུ་སྤོང་བ་ཡང་མི་འཆད་དེ། སྦྱོར་ལམ་དྲོད་ཀྱི་གཟུང་འཛིན་གྱི་ཆོས་ཐམས་ཅད་བདེན་མེད་དུ་རྟོགས་པ་ན། གཟུང་བ་བདེན་འཛིན་གྱི་སྒྲོ་འདོགས་གཅོད་ལ། འཛིན་པ་བདེན་འཛིན་མི་གཅོད་པ་མི་འཐད་པའི་ཕྱིར་རོ་ཞེ་ན། འདི་ལ་ཁ་ཅིག་སྦྱོར་ལམ་དང་འདིའི་རྟོག་པ་མངོན་དུ་རྒྱུ་ངོ་བོ་གཅིག་ཏུ་འདོད་པ་ནི་མི

B(Autochthonous Tibetan Literature)/B.i (ACIP SUNGBUM_dge lugs)/B.i.20 (PHAR PHYIN)/SPYI_GENERAL COMMENTARIES/RJE TZONG KHA PA BLO BZANG GRAGS PA_JE TSONGKAPA LOBSANG DRAKPA/RNAM BSHAD SNYING PO RGYAN_JEWEL OF THE ESSENCE OF THE EXPLICATION/s005433m.txt


༄༅༅། །བུམ་པ་དཀར་པོ། ལྟོ་བ་ཆེ་བ། མགྲིན་པ་རིང་བ། མཆུ་འཕྱང་བ་ལ་སོགས་པ་མཚན་ཉིད་ཐམས་ཅད་ཡོངས་སུ་རྫོགས་པར་གྱུར། ཨོཾ་ཏཔྟེ་ཏཔྟེ་མཧཱ་ཏཔྟེ་སྭཱཧཱ། ལྷའི་ཆུ་བོ་གངྒཱ་དང་བུམ་པའི་ཆུ་དབྱེར་མ་མཆིས་པར་གྱུར་པའི་སྟེང་དུ་པཾ་ལས་པདམ་དང་ཉི་མ་རོའི་གདན་ལ་བཾ་ལས་གྲི་གུག་བཾ་གྱིས་མཚན་པ་ལས་དུམ་སྐྱེས་མ་དམར་མོ་ཞལ་གཅིག་ཕྱག་གཉིས་མ། གཡས་གྲི་གུག་དང༑ གཡོན་ཐོད་པ་དང་བཅས་པའི་མཆན་ཁུང་ན་ཁ་ཊྭཱཾ་ག་འཛིན་པ། རུས་པའི་རྒྱན་ཅན། གཅེར་མོ་སྒྲ་གྲོལ་བ། མི་མགོ་སྐམ་པོ་ལྔའི་དབུ་རྒྱན་དང་། སྐམ་པོ་ལྔ་བཅུའི་དོ་ཤལ་ཅན། སྤྱན་གསུམ་པ་གཡས་བརྐྱང་གིས་བཞུགས་པ། དེའི་སྤྱི་བོར་ཨོཾ། མགྲིན་པར་ཨཱཿ་ཐུགས་ཀར་ཧཱུཾ། ཐུགས་ཀའི་ཧཱུཾ་ལས་འོད་ཟེར་འཕྲོས་རང་བཞིན་གྱི་གནས་ནས་བསྒོམས་པ་དང་འདྲ་བའི་ཡེ་ཤེས་པ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/RDO RJE RNAL _BYOR MA_ANGEL OF DIAMOND (VAJRAYOGINI)/BSNYEN PA_RETREAT INSTRUCTIONS/s00347e.txt


གསལ་དང་། དམར་ཤཱཀྱ་མུ་ནེ། གཡོ་དགེ་བའི་འབྱུང་གནས་གསུམ་གྱིས་སྦྲང་ཆས་སྤྲད་དེ་དམ་ཆོས་འདུལ་བ་དྲེའུའི་ཁལ་གཅིག་བཀལ་ནས་དཔལ་ཆུ་བོ་རི་ལས་སྟོད་མངའ་རིས་བརྒྱུད་ཅིང་བྱང་ལམ་དེད་དེ་མདོ་སྨད་ལྷོ་ངོས་བེ་རིའི་ས་ཆ་དེའུ་ཚྭ་མཚོ་རྒྱུད་རྨ་ལུང་རྡོ་རྗེའི་བྲག་དན་ཏིག་ཤོལ་གྱི་ཡང་དགོན་དུ་བདེ་བར་ཕེབས་སོ། བོད་ལུགས་ཤིང་ཕོ་སྟག་ལོ་སྟེ་སྤྱི་ལོ་༨༩༤་ལོར་བླ་ཆེན་དགོངས་པ་རབ་གསལ་གྱིས་གཙང་རབ་གསལ་དང་། དམར་ཤཱཀྱ་མུ་ནེ། གཡོ་དགེ་བའི་འབྱུང་གནས་གསུམ་ལས་རབ་བྱུང་དང་། དགེ་ཚུལ། དགེ་སློང་གི་སྡོམ་པ་དཀྱུས་གཅིག་ཏུ་བསྒྲུབས་པས་བོད་ཡུལ་དུ་འདུལ་བའི་བསྟན་པ་མི་ནུབ་པའི་ས་བོན་བསྐྲུན་པ་ཡིན། ཁོང་ནི་བོད་ཀྱི་ལོ་རྒྱུས་ཐོག་ཏུ་གྲགས་པའི་མཁས་པ་མི་གསུམ་ནང་གི་ཡ་གྱལ་ཞིག་ཡིན་ནོ། ། གཙོ་ཁྲི་ཁྱུང་གྲགས་པ། ཁོང་ནི་སྤྱི་ལོའི་དུས་རབས་དྲུག་པའི་ནང་དུ་སྐུ་འཁྲུངས་ཤིང་རྒྱལ་པོ་གནམ་རི་སྲོང་བཙན་གྱི་སྐུ་གཤེན་ནམ་སྐུ་བོན་ཡིན་ནོ། ། གཙོ་གཡང་སྐྱེས། ཁོང་ནི་སྤྱི་ལོའི་དུས་རབས་གསུམ་པའི་དུས་སྟོད་ཙམ་དུ་སྐུ་འཁྲུངས་ཤིང་རྒྱལ་པོ་ལྷ་ཐོ་ཐོ་རི་གཉན་བཙན་གྱི་སྐུ་གཤེན་ནམ་སྐུ་བོན་ཡིན་ནོ། གཙོས་རྒྱལ་མཚན་སེང་གེ་ཁོང་ནི་རབ་བྱུང་བཅུ་གཅིག་པའི་ས་ཕོ་རྟ་ལོ་སྟེ་སྤྱི་ལོ་༡༦༧༨་ལོར་མདོ་སྨད་ཟམ་ཚའི་ཀ་དེའུ་མགོར་ཡབ་ཚེ་རིང་བཀྲ་ཤིས་དང་།

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/SPYI_GENERAL PRESENTATIONS/s12327e.txt


པའི་ལྷ་ཆེན་པོའི་བརྟུལ་ཞུགས་ལས་སོགས་པ་འཛིན་ཅིང་མཆོད་པར་བྱེད་པ་དང་། སངས་རྒྱས་པའི་རྣལ་འབྱོར་བ་བཅོས་མ་རྣམས་དང་དགེ་སྦྱོང་མ་ཡིན་པར་དགེ་སྦྱོང་དུ་ཁས་འཆེས་པ་དག་རྟགས་འཛིན་ཅིང་མཆོད་པར་བྱེད་ཀྱི་དེ་དག་ནི་དེ་དག་གི་འཚོ་བའི་ཐབས་ཏེ་རྙེད་པ་དང་ཀུར་སྟི་དང་ལྡན་པའི་བྱ་བའི་ཐབས་ཙམ་དུ་ཅུང་ཟད་ཀྱི་ཚེ་གཞན་དུ་ཕྱག་རྒྱ་ཆེན་པོ་ལ་སོགས་པའི་འབྲས་བུ་མི་འཐོབ་པས་དོན་མེད་པར་འགྱུར་བ་ཡིན་ནོ། །རྣལ་འབྱོར་སྔ་མ་དང་ལྡན་པའི་བསྒྲུབ་པ་པོ་གནས་པའི་ཡུལ་ཕྱོགས་ཀྱང་མཆོད་པར་འོས་པས་ན་རྣལ་འབྱོར་ཆེ་ཞེས་བྱ་བ་ལ་སོགས་པ་གསུངས་ཏེ་དཔལ་ཧེ་རུ་ཀ་བཞུགས་པའི་ཕྱིར་རོ།།ལེའུ་ཉི་ཤུ་རྩ་དགུ་པའི་བཤད་པའོ།།

B(Autochthonous Tibetan Literature)/B.ii (unsorted)(rNgog slob brgyud dang bcas pa_gsung bum) (OCR e-texts of W1KG16666_ some e-texts are incomplete)/UTIE0OPI6EB405D9_I4PD2698_bo-x-ewts,sa-x-iast,zh-latn-pinyin.txt


དང་པོའི་སས་བསྡུས་ཀྱི་དེ་གཉིས་ཀ་ཡོད་པའི་ཕྱིར། གསུམ་བ་དེར་ཐལ། གཟུགས་མེད་ནས་བསལ་གཏན་དང་པོར་སྐྱེ་བའི་ཚེ། གཟུགས་མེད་ཀྱི་སས་བསྡུས་ཀྱི་གཉིས་ཀ་མེད། དང་པོའི་སས་བསྡུས་ཀྱི་གཉིས་ཀ་ཡོད་པའི་ཕྱིར། བཞི་པ་དེར་ཐལ། བསམ་གཏན་དང་པོ་ནས་གཟུགས་མེད་དུ་སྐྱེ་བའི་ཚེ་རྟགས་སྔ་མ་སྦྱོར་རོ། །གཉིས་པ་ཕྱི་ནང་གི་སྒོ་ནས་དབྱེ་བ་ནི། ནང་གི་ཁམས་ཆོས་ཅན། ཁྱོད་ལ་བཅུ་གཉིས་ཡོད་དེ། གཟུགས་སོགས་ཡུལ་གྱི་ཁམས་དྲུག་མ་གཏོགས་པ་གཞན་རྣམས་ཡོད་པ་ཡིན་པའི་ཕྱིར། གསུམ་པ་རྟེན་བཅས་དེ་མཚུངས་ཀྱི་སྒོ་ནས་དབྱེ་བ་ནི། ཆོས་ཞེས་བྱ་བའི་ཁམས་ཆོས་ཅན། མཐའ་གཅིག་ཏུ་རྟེན་བཅས་ཡིན་ཏེ། རང་འབྲས་རྣམ་ཤེས་ཀྱི་ཡུལ་དུ་མི་འགྱུར་མི་སྲིད་པའི་ཕྱིར། ཤེས་བྱ་ཆོས་ཅན། ལྷག་མ་རྣམས་ལ་ནི་རྟེན་བཅས་དང་དེ་དག་དང་མཚུངས་པ་དག་ཀྱང་ཡོད་དེ། ཁམས་གང་ཞིག། རང་གི་ལས་བྱེད་པ་རྟེན་བཅས་དང་། མི་བྱེད་པ་ནི་དེ་མཚུངས་ཡིན་པའི་ཕྱིར། བཞི་བ་སྤང་བྱ་ཡིན་མིན་གྱི་སྒོ་ནས་དབྱེ་བ་ནི། གཟུགས་ཅན་བཅུ་ཆོས་ཅན། སྒོམ་སྤང་ཡིན་ཏེ། སྤང་བྱ་གང་ཞིག། མཐོང་སྤང་མ་ཡིན་པའི་ཕྱིར། རྣམ་པར་ཤེས་པའི་ཁམས་ལྔ་ཡང་ཆོས་ཅན། རྟགས་བསལ་སྔར་བཞིན་ནོ།། ཁམས་ཐ་མ་གསུམ་ཆོས་ཅན། རྣམ་པ་གསུམ་ཡོད་དེ། མཐོང་སྤང་། སྒོམ་སྤང་། སྤང་བྱ་མ་ཡིན་པ་བ་སུམ་ཡོད་པའི་ཕྱིར། སོ་སོ་སྐྱེ་བོ་ཆོས་ཅན། མཐོང་སྤང་མ་ཡིན་ཏེ། ཉོན་མོངས་ཅན་མ་ཡིན་པའི་ཕྱིར། གཟུགས་ཅན་བཅུ་ཆོས་ཅན། མཐོང་སྤང་མ་ཡིན་ཏེ། གཟུགས་ཡིན་པའི་ཕྱིར། དྲུག་པ་ཡིད་ཤེས་མ་ཡིན་པའི་བདག་རྐྱེན་དབང་པོ་གཟུགས་ཅན་པ་ལས་སྐྱེས་པའི་སྒོ་ལྔའི་རྣམ་ཤེས་ཆོས་ཅན། མཐོང་སྤང་མ་ཡིན་ཏེ། ཡུལ་བདེན་བ་ལ་ཕྱིན་ཅི་ལོག་ཏུ་སྒྲོ་འདོགས་བྱེད་མ་ཡིན་པའི་ཕྱིར། དྲུག་པ་ལྟ་བ་སོགས་ཀྱི་སྒོ་ནས

B(Autochthonous Tibetan Literature)/B.i (ACIP SUNGBUM_dge lugs)/B.i.22 (mngon pa_abhidharma)/LNGA PA CHEN PO NGAG DBANG BLO BZANG RGYA MTSO_GREAT FIFTH DALAI LAMA NGAWANG LOBSANG GYATSO/S05650E.txt


གཞུང་གིས། བྱང་ཆུབ་སེམས་ཀྱི་རང་བཞིན་དང་། བྱང་ཆུབ་སེམས་ཀྱི་གཞག་ཐབས་གཉིས་ལ་ཚུལ་ཐ་དད་མེད་དེ། རང་བཞིན་ཇི་ལྟར་རྟོགས་པ་དེ་དང་མཐུན་པར་བློ་གནས་པ་ཙམ་དུ་ཟད་དོ། །དེ་ལ་མི་སྐྱེ་མི་འགག་ཅེས་བྱ་བ་ནི། བྱང་ཆུབ་ཀྱི་སེམས་ལ་རྒྱུ་རྐྱེན་མེད་པས་སྐྱེ་འགག་གི་ངོ་བོ་ཉིད་མེད་པའོ། །ངོ་བོ་ཉིད་སྐྱེ་འགག་མེད་པ་ལ་རྟོག་པའི་གནས་མེད་པས། ཅིར་མི་དགོངས་ཞེས་གསུངས་པ་ཡིན་ནོ། །ཡང་འདི་ཉིད་ལས། སྣང་བ་མེད་པའི་ཆོས་ཉིད་ནི། །མ་བརྩལ་བཞག་པས་བསྒོམས་པ་ཡིན། །ཞེས་གསུངས་པའི་ཚུལ་ཡང་དེ་འདྲའོ། །བླང་དོར་མེད་ཅིང་བཅོས་སུ་མེད་པར་གཞག་པའི་ལམ་འདི་ནི། གཞན་ལས་ཀྱང་གསུངས་ཏེ། མཐའི་མུན་སེལ་སྒྲོན་མ་ལས། འགྲོ་ལ་སེམས་རྒྱུད་གཉིས་མི་འཆང་། །དེ་ནི་མ་སྐྱེས་རང་མི་དམིགས། །དེ་ལས་གཞན་པའི་སེམས་མེད་ཕྱིར། །འཆོས་ཤིང་གནས་པ་གང་ཞིག་ཡོད། །ཅེས་གསུངས་ཏེ། འགྲོ་བ་རྣམས་ལ་ཤེས་པའི་རྒྱུད་གཉིས་དང་ནི་མི་ལྡན་ལ། གཅིག་པོ་དེའི་རང་བཞིན་ནི་མ་སྐྱེས་པ་ཡིན་ཞིང་། འཁྲུལ་པའི་དབང་ཤེས་རིག་དུ་སྐྱེ་བར་སྣང་བའི་ཚེའང་རང་ལ་རང་མི་དམིགས་ཏེ། དེའི་ཕྱིར་འཆོས་ཤིང་གནས་པའི་ངོ་བོ་ཉིད་མེད་དོ། །འོ་ན་མ་བཅོས་ན་མཚན་མའི་སྐྱོན་ཀྱིས་མི་གོས་སམ་ཞེ་ན། འཁྲུལ་རྟོག་རྐྱེན་དང་ལྡན་གྱི་བར། །སྨིགས་རྒྱུ་ལྟ་བུར་སེམས་སྣང་ལ། །རང་བཞིན་ཤེས་པས་བཅོས་སུ་མེད། །མི་ཤེས་སྨིགས་རྒྱུ་འཆོས་པ་བཞིན། །ཞེས་གསུངས་ཏེ། ཇི་སྲིད་དུ་འཁྲུལ་རྟོག་གི་རྐྱེན་མ་ཟད་པ་དེ་སྲིད་དུ། དོན་མེད་ཀྱང་དོན་དུ་སྣང་བའི་ཤེས་པ་སྨིགས་རྒྱུ་ལྟ་བུར་སྐྱེ་བ་རྒྱུན་ཆད་པར་མི་འགྱུར་ལ། དེའི་རང་བཞིན་ཤེས་ན་བཅོས་སུ་མེད་དེ། བཅོས་སུ་མེད་པ་བཞིན་དུ་འཆོས་པ་ལྟར་མེད་པ་ནི། སྨིགས་རྒྱུ་འཆོས་པར་འདོད་པ་དང་འདྲའོ། །དེས་ནི་སྣང་རྟོག་བཅོས་སུ་མེད་ཅིང་དགག་དུ་མེད་པར་བསྟན་ཏོ། །གཞན་ཡང་སྣང་རྟོག་གི་རྗེས་སུའང་འབྲང་དུ་མེད་པར་སྟོན་ཏེ། མི་རྟོག་མཚན་མེད་སེམས་ཉིད་ཀྱིས། །མཚན་མ་མེད་ལའང་གནས་མི་བྱེད། །མཚན་མ་མེད་ལའང་མི་གནས་ན། །མཚན་མར་མི་གནས་སྨོས་ཅི་དགོས། །ཞེས་གསུངས་ཏེ། དངོས་པོ་ཚོལ་བའི་བློ་མི་སྐྱེད་པས་ན་རྣམ་པར་མི་རྟོག་པའོ། །དེ་ལ་མཚན་མར་ཞེན་ཅིང་འཛིན་པ་དང་བྲལ་བས་མཚན་མ་མེད་པའི་སེམས་ཅེས་བྱ་སྟེ། དེ་ལྟ་བུའི་བློ་གང

B(Autochthonous Tibetan Literature)/B.iii (Rong-zom_gsung_bum)/B.iii.1_tantric topics/treatises/theg pa chen po_i tshul la _jug pa.txt


༄༅། །ཟུང་འཇུག་པ་གཉིས་ཀྱིས་དཀྱིལ་འཁོར་རྒྱལ་མཆོག་གི་ལྷ་སྤྲོས་ནས། མ་དག་པའི་སྣོད་བཅུད་སྦྱོང་བ་དང་རྣམ་པ་མཐུན་ཞིང་། དེ་ལྟ་བུའི་རྟོགས་པ་སྐྱེ་བའི་དགེ་རྩ་སྨིན་བྱེད་ཁྱད་པར་ཅན་དུ་འགྱུར། འབྲས་བུ་སངས་རྒྱས་ཀྱི་སའི་སྐབས་སུ་ལོངས་སྤྱོད་རྫོགས་སྐུ་དེས་གཞན་དོན་དུ་རྟེན་དང་བརྟེན་པའི་དཀྱིལ་འཁོར་བྱེ་བ་ཕྲག་བརྒྱ་སྤྲུལ་ནས། སྣོད་བཅུད་ཀྱི་ཉེས་སྐྱོན་སྦྱོང་བའི་མཛད་པ་མཛད་པ་དང་རྣམ་པ་མཐུན་ཞིང་། དེ་ལྟ་བུ་ད་ལྟ་ནས་འབྲས་བུ་ལམ་བྱེད་ཀྱི་ཚུལ་དུ་བྱས་ནས་བསྒོམས་པས། མཐར་དངོས་གནས་ལ་འབྲས་བུ་འགྲུབ་པའི་ནུས་པ་ཁྱད་པར་ཅན་འཇོག་པ་ཡིན་པའི་ཕྱིར། གཉིས་པ་སྐྱེ་མཆེད་སྐུ་གསུང་ཐུགས་བྱིན་གྱིས་བརླབ་པ་ལ་གཉིས། སྐྱེ་མཆེད་བྱིན་གྱིས་བརླབ་པ་དང་། སྐུ་གསུང་ཐུགས་བྱིན་གྱིས་བརླབ་པའོ། །དང་པོ་ནི། བླ་མེད་ཀྱི་སྐབས་འདིར་སྐྱེ་མཆེད་བྱིན་རླབས་གཙོ་བོ་རྐྱང་པ་ལ་བྱེད་པ་དང་གཙོ་བོ་ཡབ་ཡུམ་ལ་བྱེད་པ་དང་། གཙོ་འཁོར་ཐམས་ཅད་ལ་བྱེད་པ་སོགས་དུ་མ་བཤད་ཀྱང་། སྐབས་འདིར་གྲུབ་ཆེན་དཔལ་འཛིན་གྱི་དགོངས་པ་ལྟར་གཙོ་འཁོར་ཐམས་ཅད་ལ་བྱེད་པ་ཡིན་ཅིང་། དེ་ལྟར་བྱས་པ་ལ་དགོས་པ་ཡོད་དེ། མིག་ལ་སོགས་པ་ལ་ཐ་མལ་གྱི་སྣང་ཞེན་སྤངས་ནས་ལྷའི་རྣམ་རོལ་དུ་འཆར་བར་བྱེད་པའི་ཆེད་ཡིན་པའི་ཕྱིར། སྐྱེ་མཆེད་བྱིན་རླབས་ཀྱི་ལྷ་རྣམས་ལ་འདུས་པ་སོགས་སུ་ས་སྙིང་སོགས་ཀྱི་ཐ་སྙད་མཛད་ཅིང་། འདིར་རྡོ་རྗེ་མིག་སོགས་ཀྱི་ཐ་སྙད་མཛད

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/_JIGS BYED_FRIGHTENER (BHAIRAVA)/BSKYED RIM_CREATION STAGE (UTPATTI KRAMA)/s05906e.txt


རྨི་ལམ་ན་ནུབ་ཕྱོགས་ནས་ཉི་མའི་དཀྱིལ་འཁོར་ཆེན་པོ་གཅིག་ཤར་བྱུང་བ་དང་། ཤར་ཕྱོགས་ནས་ཟླ་བའི་དཀྱིལ་འཁོར་ཉ་གང་བ་འདྲ་བ་ཞིག་ཤར་ནས་བྱུང་བས། དེ་གཉིས་ལྷན་ཅིག་འཚོགས་མ་ཐག་སྤྲིན་དང་ཁུ་རྡུལ་ཐམས་ཅད་རང་སར་དེངས། སྐར་ཚོགས་ཐམས་ཅད་ནམ་གུང་བཞིན་དུ་གྲ་མ་ཉམས་པར་ཉི་ཟླ་གཉིས་ལ་འདུད་ཀྱིན་སྣང་བ་རྨིས། ད་ཟླ་བ་དེ་ང་ཡིན་སྙམ་ན་ཡང་། ཤར་ཕྱོགས་མ་གི་ནས་བྱུང་བ་སུ་ཡིན་གང་ཡིན་ཆ་མེད་སུ་ཡིན་ཡང་དེས་གོ་ཆོད་པར་སྣང་། རྨི་ལྟས་ཀྱང་ཤིན་ཏུ་བཟང་གསུངས། དེ་ནས་ཇོ་བོ་རྗེ་གཞིས་བྱེས་ཀྱི་རྟ་པ་ལྔ་བརྒྱ་ཙམ་གྱིས་བསྐོར་བའི་དབུས་ན་ཆིབས་མཐོང་སྨོན་རླུང་གཤོག་ལ་ཁྲུ་གང་ཙམ་མ་རེག་པར་ཉི་མའི་དཀྱིལ་འཁོར་ལྟར་ལྷམ་མེ། ཡེ་རེ། ལྷོད་དེ། ཤིག་གེ། ཡར་བགྲེས་མ་དྲགས་པ། མར་གཞོན་མ་དྲགས་པ་དང་བ་འདྲེན་པའི་སྒང་དུ་གྱུར་བ། གཙང་ཆོས་ནས་འབྱུང་བ་བཞིན་དུ་པཎ་ཆེན་གྱི་དབུ་ཞྭ་ཤིན་ཏུ་མཛེས་པ་དེས་ནམ་མཁའི་མཐོངས་སྙེག་པ། དཔོན་སློབ་སུམ་ཅུ་རྩ་བཞི་པོ་ཐམས་ཅད་ལྟ་སྤྱོད་དང་ན་བཟའི་ཆ་ལུགས་ཁྱད་པར་མེད་ནའང་། ཇོ་བོའི་ན་བཟའ་དེ་རྡོ་ཚོས་མ་སྣུམ་ཞིང་དྲི་ཞིམ་ལ་མདངས་ཆགས་པ། སྐུ་ཤ་ཆེ་བ་ལྟ་བུ་ལ་བརྗིད་ཆགས་པ། སྐུ་ལུས་དྲང་ཞིང་མཛེས་ལ་སྐབས་ཐམས་ཅད་ཕྱེད་པ། ཕྱག་དང་སོར་མོ་ཐམས་ཅད་ཟླུམ་ཞིང་རྒྱས་པ། བྱིན་གྱིས་ཕྲ་བ། དབུ་སྐྲ་གང་ཅིང་སྣུམ་ལ་མཚམས་ཕྱེད་པ། དཔྲལ་བའི་དབྱེས

B(Autochthonous Tibetan Literature)/B.i (ACIP SUNGBUM_dge lugs)/B.i.12 (BLA BRGYUD_LAMA LINEAGE)/LAM RIM BLA MA BRGYUD PA_I RNAM THAR_BIOGRAPHIES OF THE LAMAS OF THE LAM-RIM TRADITION/S05985E1.TXT


༄༅། །མི་ནུབ་པར་བྱིན་གྱིས་བརླབས་ཏེ། དགུང་ལོ་ང་བཞི་བས་ཕོ་རྟའི་ལོ་ཆོ་འཕྲུལ་ཟླ་བའི་ཉེར་གཅིག་ལ་གོང་འཕོ་མཛད་དེ། རྗེ་བཙུན་ཙོང་ཁ་བ་ཆེན་པོ་གང་དུ་གཤགས་པའི་མཁའ་སྤྱོད་ཆོས་ཀྱི་ཕོ་བྲང་དུ་གཤེགས་པའི་ཚུལ་བསྟན་ཏེ། རབ་བྱུང་བདུན་པའི་ས་ཕག་རྗེ་གཤེགས་པ་དེ་ནས་ས་ཕོ་རྟ་དེའི་བར་ལོ་བཅུ་དགུ་སོང་། དེ་ནས་རབ་བྱུང་བདུན་པའི་སརྟ་དེ་ནས་རབ་བྱུང་བཅུ་གཉིས་པའི་ཤིང་རྟའི་བར་ལ་ལོ་སུམ་བརྒྱ་དང་སུམ་ཅུ་སོ་དྲུག་སོང་བའི་སོ་བདུན་པ་ཤིང་རྟ་འདི་ཡིན་ནོ། །དེ་ཡང་གཞན་གྱི་སྣང་ངོར་སྐུ་ཚེ་མཐར་མ་ཕྱིན་པ་ལྟར་མཛད་པ་དེ་ནི། རྫོགས་པའི་སངས་རྒྱས་ཀྱིས་ཚེ་ལོ་བརྒྱ་བའི་སྐུ་ཚེ་བརྒྱ་མ་བཞེས་པ་གདུལ་བྱའི་སྣང་ངོར་རྟག་འཛིན་ཅན་ཆོས་ལ་བསྐུལ་ཆེད་ལྟ་བུ་དང་། ཡང་གསུང་རབ་ཀྱི་རྩོམ་པ་འགའ་ཞིག་གི་འཕྲོ་བཞག་པ་ཡང་དུས་ཀུན་ཏུ་གསུང་བཤད་གནང་བར་འགྱུར་བའི་རྟེན་འབྲེལ་ཏེ། རྗེ་བདག་ཉིད་ཆེན་པོས་ས་ཕག་གི་ལོར་ཆོས་སྡེ་ཆེན་པོ་འབྲས་སྤུངས་སུ། ནན་གྱིས་འདུས་པའི་རྒྱུད་དང་ལམ་རིམ་བཤད་པ་གསུང་འཕྲོར་མཛད་པ་དང་། སེར་རྩེར་ཡང་བདེ་གསང་གི་རྒྱུད་གཉིས་ཀྱི་དབུ་ནས་ཐུན་རེ་གསུངས་ནས་བཞག་པ་ལྟ་བུ་སྟེ། འདིས་བཤད་པ་ལ་རྫོགས་པའི་དུས་མི་མཛད་པར་རྒྱུན་དུ་འཆད་པར་འགྱུར་བའི་རྟེན་འབྲེལ་གྱི་དགོས་པའི་དབང་གིས་གདུལ་བྱའི་སྣང་ངོ་ཙམ་དུ་ཟད་ཀྱི། དངོས་པོ་ལ་ཞིང་འདིར་སྐུ་དངོས་ཀྱི་གདུལ་བྱ་རྫོགས་ཤིང་། དཔའ་བོ་མི་མཐུན་པའི་གཡུལ་ལས་རྒྱལ་བའམ། དོན་མཐུན་གྱིས་ཁེ་སྤོགས་གྲུབ་པ་བཞིན་དུ་བཞེད་དོན་ཐམས་ཅད་གྲུབ་པ་ཡིན་ནོ། །ཞེས་ཤེས་པར་བྱའོ། །

B(Autochthonous Tibetan Literature)/B.i (ACIP SUNGBUM_dge lugs)/B.i.13 (CHOS BYUNG_RELIGIOUS HISTORIES)/_JIGS BYED KYI CHOS _BYUNG_RELIGIOUS HISTORIES OF THE SECRET TEACHINGS OF THE FRIGHTENER (BHAIRAVA)/s19085e.txt


དབང་གིས་བསྟན་སྲུང་རྒྱལ་ཆེན་རིགས་ལྔ་འཁོར་དང་བཅས་པ་རྣམས་ཀྱི་སྐུ་གསུང་ཐུགས་ལ་ཉམས་གྲིབ་ཕོག་པ་ཐམས་ཅད་བྱང་ཞིང་དག་པར་གྱུར་པར་བསམས་ལ། ཐུན་མོང་དང་ཐུན་མོང་མིན་པའི་གྲིབ་སེལ་གྱི་དམིགས་གནད་དང་བཅས་ཡིག་བརྒྱ་ཉེར་གཅིག་བཟླས་ལ། ཧཱུཾ༑ འཇམ་དཔལ་ཞི་ཁྲོ་རྗེ་བཙུན་བློ་བཟང་གྲགས། །ཞེས་པ་ནས། སྙིང་ནས་བཤགས་སོ་བརྩེ་བས་རྗེས་གཟུང་མཛོད། །དེ་ནས་བསྐང་ཆོག་ནས་འབྱུང་བ་ལྟར་བསྐང་རྫས་དང་བསྐང་གཏོར་བྱིན་གྱིས་བརླབས་ནས་བསྐང་པ་རྒྱས་འབྲིང་གཉིས་ཀའམ་གང་རུང་དང་། ཆོས་སྐུ་མའི་བཟློག་པ། མཐུན་གྲུབ་མ་རྣམས་སྤྱི་འགྲོ་ལྟར་བཏང་རྗེས། རྟེན་མདོས་དངོས་གཞི་འབུལ་ཞིང་བསྔོ་བ་ནི། ཧཱུཾ༑ ཀུན་ཁྱབ་ཆོས་དབྱིངས་གདོད་ནས་སྟོང་པ་དང་། །དབྱེར་མེད་ལྷན་སྐྱེས་རང་སྣང་རིག་པའི་རྩལ། །ཅིར་ཡང་འཆར་བའི་ཀུན་བཟང་རྒྱ་མཚོ་སྤྲིན། །མི་ཟད་ནམ་མཁའ་མཛོད་ཀྱིས་མཆོད་པར་བྱ། །འབྱུང་བ་རིམ་བརྩེགས་ནོར་འཛིན་ཡངས་པའི་གཞིར། །ཤེལ་དང་བཻ་ཌཱུར་པད་རག་གསེར་སྦྱངས་ལས། །ལེགས་གྲུབ་བང་རིམ་བཞི་ལྡན་ལྷུན་པོའི་སྟེང་། །ཕྱི་ལྟར་ཏིང་འཛིན་སྤྲུལ་པའི་ཕོ་བྲང་ཆེ། །ཕྱོགས་མཚམས་རིན་ཆེན་ཁང་བཟང་ལྕོག་བརྒྱད་མཛེས། །རྒྱ་ཕུབས་ནོར་བུའི་ཏོག་གི་འོད་འབར་ཞིང་། །དྲ་བ་དྲ་ཕྱེད་དྲིལ་གསིལ་དར་དབྱངས་དང་། །རྔ་ཡབ་རིན་ཆེན་འཕྱང་ཕྲུལ་གཡོ་བས་བརྒྱན། །ནང་ལྟར་དུར་ཁྲོད་རོལ་པའི་གཞལ་ཡས་ཁང་། །འཇིགས་རུང་རྔམས་བརྗིད་ལངྐའི་རྒྱལ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/RDO RJE SHUGS LDAN_DIAMOND ANGEL OF POWER (VAJRAVEGA)/MCHOD PA_OFFERING/s00227e.txt


༄༅། །དགའ་བ་ཡང་མེད། མ་རྙེད་པས་མི་དགའ་བ་ཡང་མེད། གྲགས་པས་ཡིད་སོས་བ་ཡང་མེད། མ་གྲགས་པས་སྲོ་ཤི་བ་ཡང་མེད། སྨད་པས་ཞུམ་པ་ཡང་མེད། བསྟོད་པས་དགའ་བར་སེམས་པ་ཡང་མེད། བདེ་བས་ཆགས་པར་འགྱུར་བ་ཡང་མེད། སྡུག་བསྔལ་བས་ཡིད་འབྱུང་བར་འགྱུར་བ་ཡང་མེད་དེ། གང་དེ་ལྟར་འཇིག་རྟེན་གྱི་ཆོས་རྣམས་ཀྱིས་མི་འཕོག་པ་དེ་ནི་སྟོང་པ་ཉིད་ཤེས་པ་སྟེ། དེ་ལྟར་མི་འཕྲོག་པས་སྟོང་པ་ཉིད་སྨྲ་བར་ཁོང་དུ་ཆུད་པར་བྱའོ། །ཞེས་གསུངས་པ་ལྟར། འཇིག་རྟེན་དང་འཇིག་རྟེན་ལས་འདས་པའི་ཡང་དག་པའི་ལྟ་བ་དང་བྱང་ཆུབ་ཀྱི་སེམས་ལ་ངེས་ཤེས་རྙེད་ཅིང་གོམས་པའི་མཐུས་ཆོས་བརྒྱད་ཟིལ་གྱིས་གནོན་པའི་སྒྲུབ་པའོ། །བཤད་པ་ནི་མཁས་པའི་བྱ་བ་འཆད་རྩོད་རྩོམ་གསུམ་སོགས་ཡིན་ལ། དེ་ཡང་སློབ་དཔོན་ཙནྡྲ་གོ་མིས། གང་ཕྱིར་མཁས་པའི་ལས་གསུམ་ལས། །རྩོད་འཆད་དག་ལ་མ་ངེས་པ། །སྲིད་ཕྱིར་མི་འཁྲུལ་རྩོམ་བ་སྟེ། །ཞེས་གསུངས་པ་ལྟར། དེ་གསུམ་གྱི་ནང་ནས་ཚིག་དོན་གྱི་ཆ་ལ་ནོར་འཁྲུལ་མེད་པ་དང་ཡུལ་དུས་དེ་ཙམ་མ་ཡིན་པར་ཕྱོགས་གཞན་དང་ཕྱི་རབས་ཀྱི་གདུལ་བྱ་ལ་ཕན་རླབས་ཆེ་ཞིང་ཡུན་རིང་བས་ཞལ་སྐྱིན་ལྟ་བུར་གྱུར་པ་ནི་རྩོམ་པ་ཡིན་པས། རྩོམ་པའི་རྒྱུ་ཕུན་སུམ་ཚོགས་པ་སློབ་དཔོན་སྔ་མའི་མན་ངག་དང་ལྡན་པ། ནང་གི་དོན་རྟོགས་ཤེས་རབ་དང་ལྡན་པ། ཡི་དམ་ལྷས་གནང་བ་ཐོབ་པ་སྟེ། རེ་རེས་ཀྱང་རྩོམ་ནུས་པས་གསུམ་ཀ་ཚང་ན

B(Autochthonous Tibetan Literature)/B.i (ACIP SUNGBUM_dge lugs)/B.i.32 (nyams len_personal practice)/ZHABS BRTAN_PRAYERS FOR THE LONG LIFE OF A HOLY BEING/DRUNG CHEN SHES RAB RGYA MTSO PRADZNY_A_I MTSAN CAN_DRUNGCHEN SHERAB GYATSO PRAJNYE TSENCHEN/s12001e.txt


དགེ་འདུན་ཇི་ལྟར་འཕེལ་ལུགས། ལྷ་བླ་མ་ཁུ་དབོན་གྱིས་ཇོ་བོ་སྤྱན་འདྲེན་པའི་ཕྱིར་དཀའ་སྤྱད་བྱས་ལུགས། ད་ལྟ་བོད་ན་ཆོས་ལོག་ཇི་ལྟར་དར་ལུགས་ཞིབ་རྒྱས་དང་བཅས་པ་ཞུས་ནས། ད་ཡང་བོད་ཀྱི་རྒྱལ་པོ་བྱང་ཆུབ་སེམས་དཔའ་དེས་ཚེ་དང་ལྡན་པ་འདི་མགོན་པོ་ཁྱེད་སྤྱན་འདྲེན་དུ་བཏང་ནས་གདའ་བས། ན་ནིང་སྐད་མི་གསུང་བར་བོད་ལ་ཐུགས་རྗེས་གཟིགས་པར་ཞུ་ཞུས་པས། ཇོ་བོའི་ཞལ་ནས་བོད་ཀྱི་རྒྱལ་པོ་བྱང་ཆུབ་སེམས་དཔའ་ཡིན་པར་འདུག་།ཆོས་རྒྱལ་མེས་དབོན་རྣམ་གསུམ་ཡང་བྱང་ཆུབ་སེམས་དཔའི་རྣམ་འཕྲུལ་ཡིན་ཏེ། དེ་བས་བླ་ཆེན་པོ་ཡང་བྱང་ཆུབ་སེམས་དཔའི་རྣམ་འཕྲུལ་ཡིན། དེ་མིན་ན་བསྟན་པའི་མེ་རོ་བསླང་བར་མི་ནུས། ཇོ་བོ་ལྷ་བླ་མ་དེ་ཀུན་བྱང་ཆུབ་སེམས་དཔའ་ཡིན་པར་འདུག། བྱང་ཆུབ་སེམས་དཔའི་བཀའ་བཅག་ཏུ་ཡང་མི་རུང་བ་ཡིན། རྒྱལ་པོ་དེ་ལ་ངོ་ཡང་གནོང་བར་ཡོད། ཁོང་གི་མི་ནོར་མང་པོ་ཆུད་ཟོས་ལ་སོང་། ཁྱེད་བོད་རྣམས་སྙིང་རྗེ་བར་ཡང་འདུག་སྟེ། ང་ཡང་ན་སོ་རྒས། ལྡེ་མིག་མང་པོའང་འཛིན། བྱ་བ་མང་པོའི་འཕྲོ་ཡང་ཡོད་པས་བོད་དུ་ཐོན་རེ་མི་འོང་ངམ། འོན་ཀྱང་ངས་བརྟག་བ་ཅིག་བྱ་ཡི། རེ་ཞིག་ཁྱེད་རང་གི་གསེར་ཚགས་གྱིས་གསུངས་ནས་ཕྱིར་ལ་གཏོད་པར་མཛད། དེ་ནས་ཇོ་བོ་རྗེས་བོད་ཁམས་ཀྱི་གདུལ་བྱ་རྣམས་ལ་ཐུགས་བརྩེ་པས་བོད་དུ་བྱོན་ན་སངས་རྒྱས་ཀྱི་བསྟན་པ་ལ་ཕན་མི་ཕན་དང་། དེ་ལ་གེགས་བར་ཆད་ཀྱིས་གནོད་པ་ཡོད་མེད་སོགས་བརྟག་བ་མཛད་དེ་ལྷག་བའི་ལྷ་རྣམས་ལ་གསོལ་འདེབས་ཤུགས་དྲག

B(Autochthonous Tibetan Literature)/B.i (ACIP SUNGBUM_dge lugs)/B.i.29 (LAM RIM_STEPS OF THE PATH)/LAM RIM BLA MA BRGYUD PA_I RNAM THAR_BIOGRAPHIES OF THE LAMAS OF THE LAM-RIM TRADITION/TSE MCHOG GLING GI LAM RIM BLA BRGYUD_LAMAS OF LINEAGE OF THE STEPS OF THE PATH BY TSECHOK LING/S05985E1.TXT


༄༅། །བྱམས་པ་རྒྱ་མཚོ། བྲག་རི་རྡོ་རྗེ་འཆང་བློ་བཟང་ཐུབ་བསྟན་རྣམ་རྒྱལ། བདག་གི་རྩ་བའི་བླ་མ་བཀའ་དྲིན་མཉམ་མེད་ཡོངས་རྫོགས་བསྟན་པའི་མངའ་བདག་སྐྱབས་རྗེ་ཕ་བོང་ཁ་རྡོ་རྗེ་འཆང་བྱམས་པ་བསྟན་འཛིན་འཕྲིན་ལས་རྒྱ་མཚོ་དཔལ་བཟང་པོ། དེས་བདག་ལའོ།། །།གཙུག་ཏོར་དྲི་མེད་ལྷ་ལྔ་དབང་ངམ་སྐུ་གསུམ་རིགས་གཏད་ཀྱི་བྱིན་རླབས་དམ་ཚིག་རྡོ་རྗེས་མཛད་པའི་སྒྲུབ་དཀྱིལ་སློབ་མ་རྗེས་འཛིན་ཆོ་ག་ཡིད་བཞིན་དབང་རྒྱལ་གྱི་སྟེང་ནས་ཐོབ་པའི་བརྒྱུད་པ་ནི། ཐུབ་དབང་། ཇོ་བོ། ནག་ཚོ། རོང་པ་ཕྱག་སོར་པ། སྐར་ཆུང་སྦྱིན་པ། གཟེ་བ་དོན་གྲུབ་ཡེ་ཤེས། ཁམས་པ་ཤཱཀྱ་རྡོ་རྗེ། རྗེ་སྨོན་ལམ་བསམ་གཏན། རིན་ཆེན་སྐལ་བཟང་། ངོར་པ་རིན་ཆེན་ལྷུན་གྲུབ། ཞ་ལུ་བློ་གསལ་བསྟན་སྐྱོང་། འཇམ་དབྱངས་མཁྱེན་བརྩེའི་དབང་པོ། རྒྱ་སྤྲུལ་མདོ་སྔགས་བསྟན་འཛིན། ཁེ་ཚང་འཇམ་དབྱངས་བསམ་གྲུབ་རྒྱ་མཚོ། བྱམས་མི་བསོད་ནམས་དགེ་འདུན། མཁན་པོ་ངག་དབང་ཐུབ་བསྟན་རྒྱ་མཚོ། རྗེ་བློ་གྲོས་རྒྱ་མཚོ། བཀའ་འགྱུར་བ་དཔལ་ལྡན་བཟང་པོ། ཡོངས་འཛིན་སྟག་བྲག་རྡོ་རྗེ་འཆང་།

B(Autochthonous Tibetan Literature)/B.i (ACIP SUNGBUM_dge lugs)/B.i.12 (BLA BRGYUD_LAMA LINEAGE)/s00234m.txt


༄༅། །ཡིན་དགོས་པའི་ཕྱིར་ཏེ། རྣམ་སྨིན་ལུང་དུ་མ་བསྟན་ཆོས། །ཞེས་གསུངས་པའི་ཕྱིར། ཟེར་ན། ཚེ་རབས་གཞན་དུ་རྒྱུ་སྙོམས་འཇུག་གི་བསམ་གཏན་བསྒོམས་པའི་རྒྱུ་མཐུན་གྱི་འབྲས་བུར་གྱུར་པའི་འབྲས་བུ་སྐྱེ་བའི་བསམ་གཏན་མེད་པར་ཐལ། དམ་བཅའ་འཐད་པའི་ཕྱིར། འདོད་ན། རྣམ་བཤད་ལས། གཉིས་པ་ནི། སྐྱེ་བ་གཞན་དུ་རྒྱུ་སྙོམས་འཇུག་གི་བསམ་གཏན་བསྒོམས་པའི་རྣམ་སྨིན་དང་རྒྱུ་མཐུན་གྱི་འབྲས་བུར་གྱུར་པ་དེ་ཚངས་རིགས་ནས་འོག་མིན་གྱི་བར་གྱི་སེམས་ཅན་གྱི་རྒྱུད་ཀྱི་སྐྱེས་སྟོབས་ཀྱིས་ཆོས་རྣམས་སོ། །ཞེས་གསུངས་པ་མི་འཐད་པར་ཐལ་ལོ། །གཞན་ཡང་། བསམ་གཏན་དང་པོའི་རྟེན་ཅན་གྱི་སོ་སྐྱེའི་རྒྱུད་ཀྱི་བསམ་གཏན་དང་པོའི་དངོས་གཞིའི་སྙོམས་འཇུག་དག་པ་བ་ཆོས་ཅན། རྒྱུ་སྙོམས་འཇུག་གི་བསམ་གཏན་མ་ཡིན་པར་ཐལ། འབྲས་བུ་སྐྱེ་བའི་བསམ་གཏན་ཡིན་པའི་ཕྱིར། ཁྱབ་པ་ཁས། དེར་ཐལ། བསམ་གཏན་དང་པོའི་སྐྱེས་སྟོབས་ཀྱི་ཆོས་ཡིན་པའི་ཕྱིར། དེ་དེར་ཐལ། བསམ་གཏན་དང་པོའི་རྟེན་ཅན་གྱི་གང་ཟག་ཡིན་ན་བསམ་གཏན་དང་པོའི་དངོས་གཞིའི་སྙོམས་འཇུག་ཐོབ་པས་ཁྱབ་པའི་ཕྱིར། རྩ་བར་འདོད་ན། དེ་ཆོས་ཅན། དེ་ཡིན་པར་ཐལ། བསམ་གཏན་དང་པོའི་སྙོམས་འཇུག་གང་ཞིག། །རང་འབྲས་སྡུག་བསྔལ་བདེན་པ་སྐྱེད་བྱེད་ཀྱི་འཁོར་བས་བསྡུས་པའི་ཆོས་ཡིན་པའི་ཕྱིར། ཁ་ཅིག་།འབྲས་བུ་སྐྱེ་བའི་བསམ་གཏན་ཡིན་ན་རང་སའི་རྟེན་ཅན་ཡིན་པས་ཁྱབ་ཟེར་ན། བསམ་གཏན་བཞི་པའི་རྟེན་ཅན་གྱི་སོ་སོ་སྐྱེ་པོའི་རྒྱུད་ཀྱི་བསམ་གཏན་དང་པོའི་དངོས་གཞིའི་སྙོམས་འཇུག་ཆོས་ཅན། དེར་ཐལ། དེའི་ཕྱིར། བསམ་གཏན་བཞི་པའི་སྐྱེས་སྟོབས་ཀྱི་ཆོས་ཡིན་པའི་ཕྱིར། དེ་དེར

B(Autochthonous Tibetan Literature)/B.i (ACIP SUNGBUM_dge lugs)/B.i.20 (PHAR PHYIN)/bsam gzugs_form & formless realms/SE RA RJE BTZUN CHOS KYI RGYAL MTSAN_SERA JETSUN CHUKYI GYELTSEN/s06823m.txt


མ་ཐོབ། བདག་འཇུག་ལག་ལེན་གྱི་སྡོམ་ཚིག་།སྦྱིན་སྲེག་གི་ཆོ་ག་འཕགས་པ་རིན་པོ་ཆེས་མཛད་པ། སྦྱིན་སྲེག་གི་ཆོ་ག་མུས་ཆེན་གྱི་གསུང་བཞིན་རྗེ་སངས་རྒྱས་དཔལ་བཟང་གིས་མཛད་པ། ཡང་སྦྱིན་སྲེག་གི་ཆོ་ག་མཁའ་སྤྱོད་སྒྲུབ་པའི་དགའ་སྟོན་ཞེས་བྱ་བ་རྡོ་རྗེ་འཆང་དབང་ཕྱུག་རབ་བརྟན་གྱིས་མཛད་པ། ཡང་སྦྱིན་སྲེག་གི་ཆོ་ག་ཐར་རྩེ་ནམ་མཁའ་དཔལ་བཟང་གིས་མཛད་པ། མ་ཐོབ། རྗེ་བཙུན་ནཱ་རོ་མཁའ་སྤྱོད་མའི་བསྙེན་པ་བྱ་ཚུལ་རྒྱལ་རྩེ་བ་ངག་དབང་བསོད་ནམས་ཀྱི་ས་མཛད་པ། མ་ཐོབ། ཡང་བསྙེན་ཡིག་དངོས་གྲུབ་མྱུར་དུ་འགུགས་པའི་ཕོ་ཉ། མ་ཐོབ། རྫོང་ཆུང་བའི་ལུགས་ཀྱི་ཆོས་སྐོར་ལ། རྣལ་འབྱོར་བཅུ་གཅིག་ཉམས་ལེན་ལ་བརྟེན་ནས་བསྙེན་པས་མཉེས་པར་བྱས་པ། གཞན་ཡང་གཏོར་མའི་ཆོ་ག་།གཞན་དོན་སློབ་མ་ལ་ཕན་འདོགས་ཚོགས་མཆོད་དང་བཅས་པ། སློབ་མ་རྗེས་སུ་གནང་བའི་བྱིན་རླབས་ཀྱི་ཡི་གེ་།ཞར་བྱུང་སིནྡྷུ་རའི་སྒྲུབ་པ། ཞི་བའི་སྦྱིན་སྲེག་།མར་མེའི་སྦྱིན་སྲེག་།ཟ་བྱེད་མཁའ་འགྲོའི་སྦྱིན་སྲེག་།ཁྲུས་ཆོག་།འཁོར་ལོའི་མན་ངག་།ཚེས་བཅུའི་ཆོ་ག་དང་བཅས་པ་ཕྱོགས་གཅིག་ཏུ་བསྡེབས

B(Autochthonous Tibetan Literature)/B.i (ACIP SUNGBUM_dge lugs)/B.i.11 (GSAN YIG_RECORDS OF TEACHINGS RECEIVED)/SKYABS RJE KHRI BYANG RIN PO CHE_KYABJE TRIJANG RINPOCHE/s00237m.txt


བསད་ཀྱང་ནག་པའི་གསོད་བྱེད་བསད་པ་ཉིད་མ་ཡིན་པར་བཤད་དོ། །ནག་པ་གསོད་བྱེད་ནག་པ་ལས་སྔར་བྱུང་བའི་རྒྱུ་ཡིན་དགོས་ལ། ཕྱིས་བྱུང་བའི་མི་དེ་ནག་པའི་རྒྱུ་མ་ཡིན་པའི་ཕྱིར་ཞེས་པའོ། །གཞུང་འདི་ནི་གཞན་སྡེས་ཤིང་གི་འཇིག་པ་ཤིང་ལས་དོན་གཞན་དུ་འདོད་པ་ལ་རང་ལུགས་ཀྱིས། དེ་ལྟར་ན་མེས་བསྲེགས་རྗེས་སུ་ཡང་ཤིང་མཐོང་བ་ཉིད་དུ་འགྱུར་རོ་ཞེས་སྐྱོན་བརྗོད་དེ། ཤིང་གི་འཇིག་པ་ཤིང་ལས་དོན་གཞན་དུ་གྲུབ་ན། ཤིང་གི་འཇིག་པ་དེ་འཇིག་པ་ཡིན་ནམ་མིན། ཡིན་ན་ཁྱོད་རང་གི་སྐད་ཅིག་གཉིས་པ་དེར་ཁྱོད་ཞིག་པར་གྱུར། འདོད་ན། དུས་དེར་ཤིང་མཐོང་བར་ཐལ། ཤིང་གི་འཇིག་པ་དེ་མེད་པའི་ཕྱིར། དཔེར་ན་བུམ་པའི་སྒྲིབ་བྱེད་གོས་བསལ་བ་ན་བུམ་པ་མཐོང་བ་བཞེན་ནོ། །གཞན་སྡེས༑ ནག་པའི་གསོད་བྱེད་བསད་པ་ན། བསད་ཟིན་གྱི་ནག་པ་སླར་འབྱུང་བ་མིན་པ་བཞིན་དུ་ཤིང་གི་འཇིག་པ་ཞིག་ཀྱང་ཤིང་སླར་འབྱུང་བ་མིན་ནོ་ཞེས་ཟེར། རང་ལུགས་ཀྱིས་དཔེ་དོན་མི་མཚུངས་པའི་ལན་བཏབ་སྟེ། ནག་པའི་གསོད་བྱེད་ནག་པའི་བསད་པ་དེ་སྲོག་འགག་པའི་ཆ་ཉིད་མ་ཡིན། ཤིང་གི་འཇིག་པ་དེ་ཤིང་ཞིག་པའི་ཆ་ཡིན་པར་ཁས་ལེན་པའི་ཕྱིར། བརྟག་པ་འདི་ལྟར་བྱ་སྟེ། ནག་པ་གསོད་བྱེད་ཀྱི་མི་དེ་ནག་པ་འགག་རྗེས་སུ་མེད་ན། གསོད་བྱེད་སྔོན་དུ་གྲུབ་ནས་དེ་རྗེས་གསད་བྱ་གྲུབ་པར་འགྱུར་བས་གསད་བྱ་དེ་བསད་པའི་ཚེ་གསོད་བྱེད་འགགས་ཟིན་པར་ཐལ། གསོད་བྱེད་དེ་བསད་པ་དེའི་རྒྱུ་ཡིན་པའི་ཕྱིར། འདོད་ན། བཅས་ལྡན་དགེ་སློང་གིས་སྲོག་ཆགས་གཅིག་བསད་པ་ན་དགེ་སློང་དེའི་རྒྱུད་ལ་སྲོག་གཅོད་ཀྱི་ལྟུང་བ་དངོས་གཞི་མི་འབྱུང་བར་ཐལ། གསོད་བྱེད་ཀྱི་དགེ་སློང་མེད་པའི་ཕྱིར། འདོད་མི་ནུས་ཏེ། བསད་བྱ་སྲོག་འགགས་པ་དང་ལྟུང་བ་བྱུང་བ་དུས་མཉམ་པའི་ཕྱིར། དེར་ཐལ། གསོད་བྱེད་རང་ཉིད་བསད་བྱའི་སྔོན་དང་མཉམ་དུ་ཤི་བ་ལ་ལྟུང་བ་དངོས་གཞི་བྱུང་བ་མེད་པའི་ཕྱིར། དེར་ཐལ།

B(Autochthonous Tibetan Literature)/B.i (ACIP SUNGBUM_dge lugs)/B.i.24 (tsad ma_valid perception)/TSAD MA RNAM _GREL (PRAMANA VARTIKA)_A COMMENTARY ON VALID PERCEPTION/DGE BSHES YE SHES DBANG PHYUG_GESHE YESHE WANGCHUK/se00023m1.txt


གྱི་ཆོས་སུ་མི་རུང་བའི་ཕྱིར། ཞེས་པ་ཇི་ལྟར་མ་སྐྱེས་པ། སོགས་ཀྱིས་བསྟན་ཏོ། །དེ་བཞིན་དུ་གཞན་དབང་ཆོས་ཅན། ཁྱོད་ལ་མ་སྐྱེས་མ་འགགས་ཞེས་བྱ་སྟེ། ཁྱོད་རྐྱེན་ལ་ལྟོས་མེད་དུ་མ་སྐྱེས་ཤིང་མ་འགགས་པའི་ཕྱིར། དེ་ཆོས་ཅན། ཁྱོད་ལ་གཟོད་མ་ནས་ཞི་བ་དང་རང་བཞིན་གྱིས་མྱ་ངན་ལས་འདས་པ་ཞེས་བྱ་སྟེ། ཁྱོད་རྐྱེན་ལམ་ལྟོས་པར་ཀུན་ཉོན་གྱི་ཆོས་སུ་མེད་པའི་ཕྱིར། ཡོངས་གྲུབ་ཆོས་ཅན། ཁྱོད་ལ་མ་སྐྱེས་མ་འགགས་ཞེས་བྱ་སྟེ། ཁྱོད་བདག་གཉིས་གང་གི་ངོ་བོར་ཡང་མ་སྐྱེས་ཤིང་མ་འགགས་པའི་དེ་བཞིན་ཉིད་ཡིན་པའི་ཕྱིར། དེ་ཆོས་ཅན། ཁྱོད་ལ་གཟོད་མ་ནས་ཞི་བ་དང་རང་བཞིན་གྱིས་མྱ་ངན་ལས་འདས་པ་ཞེས་བྱ་སྟེ། ཁྱོད་བདག་གཉིས་གང་རུང་དུ་གྲུབ་པའི་སྒོ་ནས་ཀུན་ཉོན་ལས་རང་བཞིན་གྱིས་འདས་པ་ཡིན་པའི་ཕྱིར། ཞེས་པའོ། ༈ །སྤྲོ་ན། ཡང་སྙིང་དུ། སྐྱེ་སོགས་རང་བཞིན་མེད་ཅེས་པ་དེ་རང་གི་ངོ་བོས་གྲུབ་པའི་རང་བཞིན་མེད་པ་མིན་གྱི། དགག་བྱའི་རང་བཞིན་དང་གནས་ལུགས་ལ་རང་བཞིན་དུ་བྱས་པའི་རང་བཞིན་དེ་གཉིས་ཀྱི་དབང་དུ་བྱས་པར་གསུངས་པ་གཞུང་དོན་ལ་ཞུགས་ཚབས་ཆེ་ཚུལ་དང་། གཞུང་དུ་ཀུན་བཏགས་ལ་སྐྱེ་འགག་མེད་པ་དགོངས་གཞིར་གསུངས་པའི་སྒྲས་ཟིན་སྣོན་ཕྲི་མེད་པའི་བཤད་ཚུལ་ཡིན་མིན་བརྟག་གོ་།གཞུང་ལས། གཞན་དབང་ལ་རང་གི་མཚན་ཉིད་ཀྱིས་སྐྱེ་བ་དང་འགག་པ་ཡོད་པས་སྐྱེ་འགག་མེད་པར་གསུངས་པ་གཞན་དབང་ལ་དགོངས་པ་མིན་ལ། ཞེས་པའི་དོན། ཡིག་ཆར། དགོངས་འགྲེལ་གྱིས

B(Autochthonous Tibetan Literature)/B.i (ACIP SUNGBUM_dge lugs)/B.i.26 (drang nges) /_JIGS MED DAM CHOS RGYA MTSO_Jigme Damchu Gyatso (1898-1946)/s00302m.txt


༄༅། །ལུས་པར་སྤངས་པའི་རང་བཞིན་མངའ་བའི་སངས་རྒྱས་ཉིད་དོ། །དེར་སོན་པ་ནི་དེར་ཕྱིན་པའོ། །ཚུལ་ཁྲིམས་ལ་སོགས་པ་འཆད་པར་འགྱུར་བ་དག་ཀྱང་དེ་བཞིན་དུ་རིག་པར་བྱའོ། །ཞེས་གསུངས་པའི་ཕྱིར། དེས་ན་ཕར་ཕྱིན་བཅུ་ནི་ཡིན་ཁྱབ་སྙམས་ཡིན་པའི་ཕྱིར་ཏེ། ཕར་ཕྱིན་ལ་སངས་རྒྱས་ཀྱི་མཁྱེན་པས་ཁྱབ་པ་ནི་གང་ཞིག་།སངས་རྒྱས་ཀྱི་མཁྱེན་པ་ལ་ཕར་ཕྱིན་གྱི་ཁྱབ་པའི་ཕྱིར་ཏེ། ཤེར་ཕྱིན་གྱི་སྒྲ་དངོས་སུ་འཇུག་ན། ཤེར་ཕྱིན་གྱི་སྒྲ་བཤད་དུ་ཡོད་མི་དགོས་པའི་ཕྱིར། ཤེར་ཕྱིན་གྱི་སྒྲ་དངོས་སུ་འཇུག་པའི་གཞི་ཡིན་ན། ཤེས་རབ་ཡིན་མི་དགོས་སོ། ཤེར་ཕྱིན་གྱི་སྒྲ་བཤད་དུ་ཡོད་པའི་གཞི་ཡིན་ན། ཤེས་རབ་ཡིན་དགོས་པའི་ཕྱིར། སྦྱིན་སོགས་བཅུ་ནི། འགལ་སྙམ་སྟེ། སྦྱིན་པ་དང་ཚུལ་ཁྲིམས་འགལ་བའི་ཕྱིར་ཏེ། དེ་ལ་དམན་མཆོག་གི་རིམ་པ་ཡོད་པའི་ཕྱིར། ༈ །གཉིས་པ་ལ། མཚམས་སྦྱར། རྩ་བ། འགྲེལ་པ་དང་གསུམ། དང་པོ་ནི། དེ་ལྟར་འགྲེལ་པ་ལ་སོགས་པ་སྙད་ནས། ཞེས་སོགས་ལ། ཤེས་རབ་ཕ་རོལ་ཕྱིན་པ་ནི། ཞེས་སོགས་ཀྱི་ཚིག་ལེའུར་བྱས་པ་བཅོ་ལྔས། བསྟན་བཅོས་མངོན་པར་རྟོགས་པའི་རྒྱན་གྱི་ལུས་རྣམ་གཞག་གསུངས་པ་ཆོས་ཅན། དགོས་པ་ཡོད་དེ། མངོན་པར་རྟོགས་པའི་རྒྱན་ལ་ཉན་བཤད་བྱ་སླ་བ་ལ་སོགས་པའི་དགོས་པ་ཡོད་པའི་ཕྱིར། གཉིས་པ་ནི། ཤེས་རབ་ཕ་རོལ་ཕྱིན་པ་ནི། དངོས་པོ་བརྒྱད་ཀྱིས

B(Autochthonous Tibetan Literature)/B.i (ACIP SUNGBUM_dge lugs)/B.i.20 (PHAR PHYIN)/SPYI_GENERAL COMMENTARIES/KUN MKHYEN CHOS _BYOR DPAL BZANG_KUNKYEN CHUNJOR PELSANG/s00999e.txt


རྩོམ་པ་པོའི་ལོ་རྒྱུས་མདོར་བསྡུས། ཨ་རོལ་བློ་བཟང་ལུང་རིགས་རྒྱ་མཚོ་ནི་ཨ་མདོ་རེབ་ཀོང་ཡར་ནང་ལྕང་ལུང་ཨ་རོལ་ཟེར་བའི་སྡེ་ཚོར་ལྡོང་གི་རིགས་རྒྱུད་ཡབ་བོང་ཤུལ་ཆོས་འབུམ་རྒྱལ་དང་ཡུམ་ཀླུ་མོ་རྒྱལ་གཉིས་ཀྱི་སྲས་སུ་རབ་བྱུང་བཅུ་གསུམ་པའི་ཤིང་གླང་ལོ་༡༨༠༥་ཟླ་བ་བདུན་པའི་ཚེས་བཞི་ལ་སྐུ་འཁྲུངས། ཨ་མགྲོན་གཅོད་རྒན་གྱིས་དཀོན་མཆོག་ཚེ་རིང་ཞེས་མཚན་གསོལ། དགུང་ལོ་གསུམ་གྱི་སྟེང་རོང་དབོན་འཇིགས་མེད་ཚང་དབུས་སུ་ཕེབས་ཏེ་རྒྱལ་སྲས་བསྐལ་བཟང་ཐུབ་བསྟན་འཇིགས་མེད་དང་། ལ་མོ་ཆོས་སྐྱོང་གཉིས་ལ་ཡང་སྲིད་ཡིན་མིན་བརྟག་པ་ཞུས་པས་ཡིན་པར་ཐག་བཅད། དགུང་ལོ་བཞི་བར་རོང་བོ་ཤར་བླ་བྲང་ཆེན་པོ་དང་། ནང་ཆེན་ཁག་གྲྭ་ཚང་ཕན་ཚུན་གྱི་སྐུ་ཚབ་བཅས་ནས་ཁ་དར་བཏང་ཞིང་། དགུང་ལོ་དྲུག་པར་རོང་བོ་དགོན་ཆེན་གྱི་བསེ་བླ་བྲང་གི་ཤར་ལྟའི་ཚོམས་ཆེན་དུ་གདན་སར་བཀོད་དེ་སྐུ་གོང་མ་ཨ་རོལ་གྲགས་པ་རྒྱ་མཚོ་ཞེས་རྒྱ་མ་རིན་ཆེན་སྒང་གི་མཁན་པོ་དེ་ཉིད་ཀྱི་སྤྲུལ་པའི་རྣམ་རོལ་དུ་ངོས་འཛིན་བྱས། ཡི་གེ་འབྲི་ཀློག་དང་འདོན་ཆོས་སོགས་སྦྱངས། དགུང་ལོ་བདུན་པའི་དུས་སུ་རོང་བོ་ཁྲི་ཆེན་དགེ་འདུན་མཁྱེན་རབ་ལས་རབ་ཏུ་བྱུང་སྟེ་དགེ་ཚུལ་དུ་བསྒྲུབས། མཚན་དགེ་འདུན་ལུང་རིགས་རྒྱ་མཚོར་གསོལ། བསེ་ངག་དབང་འཇམ་དབྱངས་བཀྲ་ཤིས་ལས་ཆོས་བཀའ་མང་དུ་གསན། དགུང་ལོ་བརྒྱད་པའི་དུས་སུ་མཁན་ཆེན་དོན་ཡོད་རྒྱ་མཚོའི་མདུན་འཇིགས་བྱེད་བཅུ་གསུམ་མའི་དབང་ཞུ་སྐབས་མཎྜལ་བཤད་པ་གནང་བས་ཀུན་གྱི་ཡིད་འཕྲོག་ནས་རིམ་བཞིན་རོང་བོ་ཁྲི་ཆེན་དགེ་འདུན་མཁྱེན་རབ། ཤིང་བཟའ་པཎྜི་ཏ། ཁྲི་སྤྲུལ་བློ་བཟང་རྒྱལ་མཚན་སེང་གེ་གསེར་ཁང་རྡོ་རྗེ་འཆང་ཡབ་སྲས། བསོད་གྲགས་དཀོན་མཆོག་རྒྱ་མཚོ། རྗེ་པྲཛྙཱ་མཚན་ཅན་སོགས་ཀྱི་ཞབས་པད་བསྟེན་ཏེ། དབང་ལུང་མན་ངག་ངོམས་མེད་དུ་བཞེས། རོང་བོ་གྲྭ་ཚང་ནས་གཞུང་ལུགས་ལ་སྦྱངས་ཏེ་རྗེ་བཙུན་པའི་ཡིག་ཆ་ཞིབ་སྦྱངས་དང་། ཁྱད་པར་བསྡུས་གྲྭ་རྒྱས་བསྡུས། བྱང་རྩེའི་བློ་རྟགས། དཀའ་ཆེན་བཞིའི་རྩ་བ། ཕར་ཕྱིན་འགྲེལ་ཆུང་། རྣམ་བཤད་སྙིང་པོའི་རྒྱན། རྗེ་བཙུན་ཐལ་ཕྲེང་། བསོད་གྲགས་སྤྱི་དོན། ལེགས་བཤད་སྙིང་པོ་སོགས་ཐུགས་འཛིན་གྱི་སྟེང་ནས་རྗེ་ཡབ་སྲས་ཀྱི་ལེགས

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/RNAM THAR SNA TSOGS_COMPILATIONS OF BIOGRAPHIES/TREASURE OF KNOWABLE THINGS/r00003e3.txt


༄༅། །དམན་པ་ལ་གསུངས་པ་ནི་མཚོན་པ་ཙམ་མོ། །རྒྱུད་སྡེ་འོག་མ་གསུམ་ལས་ལས་རྒྱ་དང་། བསྒོམས་པའི་ལྷ་མོ་དང་མཉམ་པར་སྦྱོར་བ་མ་བཤད་ཀྱང་། སྤྱིར་མདུན་དུ་བསྒོམས་པའི་ལྷ་མོའི་ཡུལ་ལྔ་ལ་དམིགས་པའི་ཆགས་པ་ལམ་བྱེད་ཙམ་ཞིག་ཡོད་པས། དེ་དག་གི་ལམ་ཡང་འདོད་ཡོན་ལ་ཆགས་པ་ལམ་བྱེད་ཙམ་དུ་བསྡུའོ། །ཐུན་མོང་མ་ཡིན་པའི་བདེན་པ་གཉིས་ཀྱི་དོན་མ་ལུས་པ་ཡོངས་སུ་སྤྱོད་ཅིང་། བདེ་བ་ཆེན་པོའི་འབྲས་བུ་མཆོག་ལ་དགའ་བའི་གདུལ་བྱ་རྣམས་ལ། ཉན་ཐོས་དང་ལྡན་པ་དང་། ཕར་ཕྱིན་གྱི་མདོ་སྡེའི་ཚུལ་དང་ལྡན་པའི་ཆགས་བྲལ་གྱི་སྤྱོད་པ་མ་གསུངས་ཏེ། དེ་དག་གིས་འདུལ་བའི་གདུལ་བྱ་ནི་འདོད་ཡོན་ལ་ཆགས་པ་ལམ་དུ་བྱས་པའི་བདེ་བ་ཆེན་པོའི་རྫོགས་རིམ་མ་རྟོགས་པས་སྦྱངས་པའི་ཡོན་ཏན་བཅུ་གཉིས་ལ་སོགས་པ་སྤྱོད་པ་བྱ་དཀའ་བ་རྣམས་ཀྱིས། དུས་རིང་པོས་བྱང་ཆུབ་འཚོལ་བར་བྱེད་ཀྱང་། མཐར་ཐུག་པའི་བྱང་ཆུབ་ལམ་གཞན་ལ་མ་བརྟེན་པར་ཐོབ་པར་མི་ནུས་པའི་སྤྱོད་པ་ཅན་ཡིན་པའི་ཕྱིར་རོ། །དེ་བས་ན་རྡོ་རྗེ་མཁའ་འགྲོ་ལས། གང་ཞིག་དགེ་སློང་དངོས་གནས་དང་། །གང་ཡང་རྟོག་ལ་དགའ་བའི་མི། །གང་ཞིག་རྒན་པོར་གནས་གྱུར་པ། །དེ་ལ་དེ་ཉིད་མི་བསྟན་ཏོ། །ཞེས་གསུངས་ཏེ་ཆགས་བྲལ་གྱི་ལམ་གྱིས་འདུལ་བའི་རབ་བྱུང་ནི་ཆགས་ཅན་གྱི་ལམ་ལ་མོས་པར་མི་ནུས་པ་དང་། ས་བོན་ཉམས་པའི་རྒན་པོ་ནི་བདེ་སྟོང་སྦྱོར་བའི་ནུས་པ་མེད་པ་དང་། ཕྱི་རོལ་གྱི་རྟོག་གེ་ལྷུར་ལེན་པ་ནི་ཆོས་འདི་ལ་མི་འཇུག་པས། ལམ་མཆོག་གི་སྣོད་མིན་པར་བཤད་དོ། །

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/GSANG _DUS_SECRET COLLECTION (GUHYASAMAJA)/RIM LNGA_FIVE STAGES (PANCHAKRAMA)/s05302e.txt


༄༅། །རྣམ་ཤེས་གསུམ་མ་གཏོགས་པའི་དུས་རྟག་ཏུ་ངར་རློམ་སེམས་པའོ། །སྒྲ་བཤད་འཇུག་འདི་རྣམ་ཤེས་གཞན་ལ་མེད་པས་དོན་དམ་པའི་ཡིད་མ་ཡིན་ནོ། །གཉིས་པ་ནི། ཀུན་གཞི་རྣམ་པར་ཤེས་པ་ལ་དམིགས་པ་སྟེ། དེ་ལ་དམིགས་ནས་ངའོ་སྙམ་དུ་ཞེན་པའི་ཕྱིར་རོ། །ཀུན་གཞི་ཁས་ལེན་པའི་ཚེ། ཀུན་གཞིའི་རྒྱུན་དེ་ཉིད་གང་ཟག་ཏུ་འདོགས་པའི་གཞི་ཡིན་གྱི། གང་ཟག་ཡིན་ན་ཀུན་གཞི་ཡིན་པས་ཁྱབ་པ་སོགས་ཁས་བླངས་པར་མི་བྱའོ། །གསུམ་པ་ནི། ཉོན་མོངས་པ་ཞེས་ཏེ། །ཉེན་ཡིད་ཆོས་ཅན། གྲོགས་བཞི་དང་མཚུངས་པར་ལྡན་ཏེ། ཀུན་གཞི་ལ་བདག་ཏུ་ལྟ་བར་བྱེད་པའི་འཇིག་ལྟ་དང་། བདག་དང་མི་འབྲལ་བའི་སྲེད་པས་བསྡུས་པ་བདག་ལ་ཆགས་པ་དང་བདག་དེས་སེམས་ཁེངས་པའི་ངའོ་སྙམ་པའི་ང་རྒྱལ་དང་། བདག་ཏུ་རྨོངས་པར་བྱེད་པའི་མ་རིག་པ་དང་མཚུངས་པར་ལྡན་པའི་ཕྱིར། མན་ཐུང་དུ་ཡིད་དང་། མཱ་ན་རིང་པོ་ང་རྒྱལ་ལ་འཇུག་པས་ང་རྒྱལ་དང་མཚུངས་ལྡན་གྱི་ཡིད་བརྟེན་པ་ཡིན་ནོ། །སྔར་བཤད་པའི་ཀུན་འགྲོ་ལྔ་དང་བཅས་པའི་འཁོར་སེམས་བྱུང་དགུའོ། །བཞི་པ་ནི། ཉོན་ཡིད་དེ་ཡང་གནས་གྱུར་མཐར་ཕྱིན་པ་མ་ཐོབ་པའི་བར་ཐམས་ཅད་དུ་མངོན་གྱུར་དུ་རྗེས་སུ་འཇུག་པ་མ་ཡིན་ཏེ། བདག་མེད་ལ་ངོན་སུམ་དུ་མཉམ་པར་བཞག་པའི་ལམ་མངོན་གྱུར་པ་དང་། འགོག་པའི་སྙོམ་པར་འཇུག་པ་ལ་སྙོམས་པར་ཞུགས་པའི་དུས་ན་གནས་སྐབས་ལྡོག་པ་དང་མི་སློབ་པའི་ས་ཐོབ་པ་ན། ཟད་པར་སྤངས་པས་དེ་གསུམ་མ་གཏོགས་པར་སེམས་དགེ་བ་དང་མི་དགེ་བ་དང་ལུང་དུ་མ་བསྟན་པ་ཐམས་ཅད་དུ་རྗེས་སུ་འགྲོ་བའི

B(Autochthonous Tibetan Literature)/B.i (ACIP SUNGBUM_dge lugs)/B.i.22 (mngon pa_abhidharma)/RGYAL TSAB DAR MA RIN CHEN_GYALTSAB DARMA RINCHEN/s5435i.txt


སྟོན་པ་ཡིན་ནོ། ཞེས་གསུངས་པ་ལྟར་ཡིན་ཏེ། ཕྱི་རོལ་དོན་ལ་ཞེན་པ་རྣམས་ལ་ཐོག་མར་ཕྱི་ནང་གི་སྐྱེ་མཆེད་ལས་གཟུགས་ལྟ་བ་སོགས་ཀྱི་རྣམ་ཤེས་འབྱུང་བར་བསྟན་པ་ན་དེ་འདྲའི་སྐྱེ་བོས་མངོན་སུམ་དུ་མྱོང་བས་གྲུབ་ཅིང་དེ་གྲུབ་པ་ན་དེ་དག་ལས་མ་གཏོགས་པའམ་གཟུང་འཛིན་རྫས་གཞན་པའི་ལྟ་བ་པོ་ལ་སོགས་པ་མེད་པར་བསྟན་པ་ན་རྟོགས་ནུས་པའི་དོན་དུ་འོ། འཁོར་ལོ་དང་པོའི་དངོས་ལ་གནོད་བྱེད་ནི། སྒྲ་ཇི་བཞིན་པ་ལ་གནོད་བྱེད་ནི་ཕྱི་རོལ་འགོག་པའི་རིགས་པ་རྣམས་སོ། །འཁོར་ལོ་དང་པོར་ཆོས་ཐམས་ཅད་རང་གི་མཚན་ཉིད་ཀྱིས་གྲུབ་པར་གསུངས་པ་དྲང་དོན་དུ་བསྟན་པ་ནི་ཆོས་རྣམས་ལ་ངོ་བོ་དང་ཁྱད་པར་དུ་བཏགས་པའི་ཀུན་བཏགས་ཙམ་དེ་ནི་ཆོས་ཀྱི་ཁམས་དང་སྐྱེ་མཆེད་ཡིན་པས་དེ་གཉིས་ལ་མ་ཕྱེ་བར་རང་གི་མཚན་ཉིད་ཀྱིས་གྲུབ་པར་གསུངས་པ་ཡང་དྲང་དོན་ནོ། །དྲང་དོན་དུ་འགྲེལ་རྒྱུའི་འཁོར་ལོ་བར་པ་ངོས་གཟུང་པ་ནི་ཀུན་ལས་བཏུས་ལས་ཤིན་ཏུ་རྒྱས་པ་ལས་ཆོས་ཐམས་ཅད་ངོ་བོ་ཉིད་མེད་པར་གསུངས་པ། གོང་དུ་བཤད་པའི་ངོ་བོ་ཉིད་མེད་པ་གསུམ་ལ་དགོངས་ནས་གསུངས་པར་བཤད་ཅིང་། ཐེག་བསྡུས་ལས་ཤིན་ཏུ་རྒྱས་པ་ལས་མེད་ཅེས་གསུངས་པ་ཐམས་ཅད་ཀྱིས་ཀུན་བཏགས

B(Autochthonous Tibetan Literature)/B.i (ACIP SUNGBUM_dge lugs)/B.i.26 (drang nges) /DGE BSHES RTA MGRIN RAB BRTAN_Geshe Tamdrin Rabten (1920-1986)/s00192m.txt


བཟོ་བོ་རྣམས་ལ་ལྷ་ཐོར་འདེབས་སུ་བཅུག་པས། ལུས་ལ་ཚེར་མ་ཟུག་པའི་སྡུག་བསྔལ་ཙམ་ཡང་མ་མྱོང་པར་བདེ་བར་གྲོལ་ཏེ་ཐམས་ཅད་ཀྱིས་བླ་མའི་ཐུགས་རྗེར་དེས་པའི་ཡིད་ཆེས་ཀྱི་དད་པ་བརྟན་པོ་ཐོབ། བཅུ་པའི་ཚེས་ནས་བཟུང་བདུན་གསུམ་གྱི་རིང་བཅད་རྒྱ་གནང་སྟེ་ཟབ་ལམ་རྡོ་རྗེའི་རྣལ་འབྱོར་ལ་རྩེ་གཅིག་ཏུ་གཞོལ་བར་མཛད། དེའི་ཉི་ཤུ་ལྔའི་དགེ་ལྡན་དུས་མཆོད་ཆེན་མོའི་ཉིན་ཁྲི་ཟུར་བསོད་ནམས་དབང་རྒྱལ་སོགས་ཞབས་འབྲང་པ་བཅུ་སྐོར་དང་བཅས་འཇིགས་བྱེད་བཅུ་གསུམ་མའི་བདག་འཇུག་བཞེས། ཧོར་ཟླ་བཅུ་གཅིག་པའི་ཚེས་གཅིག་གི་ཉིན་གཟའ་སྐར་འཕྲོད་སྦྱོར་ལེགས་པའི་ཐོག་བྱམས་ཆེན་མཐོང་བ་དོན་ལྡན་གསར་བཞེངས་ཀྱི་ལས་མགོ་དངོས་གཞི་ཚུགས་པར་སྟོན་ཆེན་དང་ལག་དཀར་གྱི་གནང་སྦྱིན་གྱ་ནོམ་པ་མཛད། དེ་སྐབས་གྲུབ་པའི་དབང་ཕྱུག་ཁྲི་ཟུར་བསོད་ནམས་གྲགས་པ་ཚང་ནས་གསེར་དངུལ་གོས་དར་རྟ་ནོར་སོགས་ཀྱི་ཞལ་འདེབས་གཏོས་ཆེ་བ་ཕུལ། ཁོང་གིས་འགའ་ཞིག་ལ་གསུང་འཕྲོས་ཀྱི་ཚེ་ངེད་སྔོན་དཀར་པོ་གཤོང་དུ་ཡོད་སྐབས་རྨི་ལམ་དུ་ངེད་རང་དང་བཅས་མི་མང་པོ་ཞིག་སྐུ་ཕྱོགས་རིན་པོ་ཆེས་ཁྲིད་དེ་དགའ་ལྡན་དུ་འགྲོ་རྒྱུ་ཡིན་ཟེར་ནམ་མཁའ་ལ་འཕུར་ནས་འགྲོ་པའི་རྨི་ལམ་ཞིག་བྱུང་། ད་རེས་བྱམས་ཆེན་བཞེངས་རྒྱུའི་ཞལ་འདེབས་ཡང་དང་པོ་ང་རང་གིས་འབུལ་རྒྱུ་བྱུང་བས་ཤིན་ཏུ་ལེགས་པ་འདྲ་གསུངས་ཤིང་། དེའི་ཕྱི་ལོ་ཁོང་སྐུ་འདས་སོང་བས་རྨི་ལམ་དེ་དོན་ལ་གནས་པ་གོར་མ་ཆག་གོ་།དེས་མཚོན་སྐྱབས་མགོན་ཉིད་ནས་བྱམས་ཆེན

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/MTSAN THOG_BY PERSON_S NAME/DKON MCHOG _JIGS MED DBANG PO_KONCHOK JIGME WANGPO/sa00949e.txt


༄༅། །སློབ་ལམ་ན་སྦྱིན་པའི་ཕར་ཕྱིན་ཡོད་དེ། སེམས་བསྐྱེད་བསྔོ་བ་སྟོང་ཉིད་མངོན་ཉིད་མངོན་སུམ་དུ་རྟོགས་པའི་ཤེས་རབ་ཀྱིས་ཟིན་པའི་སྦྱིན་པ་དེ་ཡིན་ན་སྦྱིན་པའི་ཕར་ཕྱིན་ཡིན་དགོས་པའི་ཕྱིར་ཏེ། དེ་ཡིན་ན་འཇིག་རྟེན་ལས་འདས་པའི་སྦྱིན་པའི་ཕར་ཕྱིན་ཡིན་དགོས་པའི་ཕྱིར། རྟགས་གྲུབ་སྟེ། སྦྱིན་པ་སྦྱིན་བྱ་ལེན་པོ་གཏོང་པོས་སྟོང་། །ཞེས་སོགས་ཀྱིས་སེམས་བསྐྱེད་བསྔོ་བ་སྟོང་ཉིད་མངོན་སུམ་དུ་རྟོགས་པའི་ཤེས་རབ་ཀྱིས་ཟིན་པའི་སྦྱིན་པ་དེ་འཇིག་རྟེན་ལས་འདས་པའི་སྦྱིན་པའི་ཕར་ཕྱིན་དང་། སྟོང་ཉིད་མངོན་སུམ་དུ་རྟོགས་པའི་ཤེས་རབ་ཀྱིས་མ་ཟིན་པའི་ཐེག་ཆེན་སེམས་བསྐྱེད་ཀྱིས་ཟིན་པའི་སྦྱིན་པ་དེ་འཇིག་རྟེན་པའི་ཕར་ཕྱིན་དུ་གསལ་བར་བསྟན་པའི་ཕྱིར། ཡང་འགོག་སྙོམས་ཀྱི་དོན་སྔར་ལྟར་ཁས་བླངས་པ་ལ། ཁ་ཅིག། འགོག་སྙོམས་ཡིན་ན་ཐུན་མོང་མ་ཡིན་པའི་འགོག་སྙོམས་ཡིན་དགོས་པར་ཐལ། མཚན་ཉིད་དེ་འཐད་པའི་ཕྱིར། འདོད་ན། རང་རྒྱུད་པ་དང་ཐལ་འགྱུར་བ་གཉིས་ཀས་འགོག་སྙོམས་སུ་ཁས་ལེན་པའི་འགོག་སྙོམས་ཤིག་མེད་པར་ཐལ་ལོ། །འདོད་ན། འགོག་སྙོམས་ལ་ཐུན་མོང་བའི་འགོག་སྙོམས་དང་ཐུན་མོང་མ་ཡིན་པའི་འགོག་སྙོམས་གཉིས་སུ་དབྱེར་མེད་པར་ཐལ། འདོད་པའི་ཕྱིར། འདོད་ན། ཊཱིཀ་ཆེན་ལས། འགོག་པ་ལ་སྙོམས་པར་འཇུག་པ་ཐུན་མོང་མ་ཡིན་པ་འདི་ནས་འཐོབ་པ་ཡིན་ནོ། །ཞེས་འགོག་སྙོམས་ལ་ཐུན་མོང་བ་དང་ཐུན་མོང་མ་ཡིན་པ་གཉིས་སུ་གསུངས་པ་མི་འཐད་པར་ཐལ། འདོད་པའི་ཕྱིར་ན་སྐྱོན་མེད་དེ། དགག་གཞི་ཡིད་ཀྱི་རྣམ་ཤེས་ཕྲ་མོའི་སྟེང་དུ་དགག་བྱ་ཚོགས་དྲུག་རགས་པ་འཁོར་བཅས་བཀག་པའི་སྙོམས་འཇུག་དེ་ཐེག་པ་ཐུན་མོང་བའི་མདོ་ནས་འགོག་སྙོམས་སུ་བཤད་པས་དེ་ལ་ཐུན་མོང་བའི་འགོག་སྙོམས་ཞེས་གསུངས་པ་ཡིན་གྱི། དེ་འགོག་སྙོམས་སུ་ཁས་མི་ལེན་པའི་ཕྱིར། དཔེར་ན། ཊཱིཀ་ཆེན་ལས། གང་ཟག་རང་སྐྱ་ཐུབ་པའི་རྫས་ཡོད་དུ་འཛིན་པའི་བློ་ལ་ཐུན་མོང་བའི་འཇིག་ལྟ་ཞེས་གསུངས

B(Autochthonous Tibetan Literature)/B.i (ACIP SUNGBUM_dge lugs)/B.i.25 (dbu ma_madhyamika prasangika)/_GREL PA SPYI_GENERAL COMMENTARIES/SE RA RJE BTZUN CHOS KYI RGYAL MTSAN_SERA JETSUN CHUKYI GYELTSEN/ss06838i.txt


གྱི་ཡིད་ལམ་དུ་མི་འགྱུར་པའི་གནས་ཇི་ལྟ་བར་བཞག་པར་མཛད་པ་དེ་ནི་འདི་ཡིན་ཏེ། རྗེ་བཙུན་འཇམ་པའི་དབྱངས་ལ་གུས་པས་ཕྱག་འཚལ་ལོ། །བྱ་གྷའི་གོང་གི་ཙནྡྲ་ནི། ། མིག་དང་ཟླ་བའི་གྲངས་གསུམ་ལ། །བགྲོ་བ་མཛད་པའི་ཆུ་འདྲེས་ཆུས། །ཀ་ལ་ཤ་བཀང་སྟེར་རྩིས་བྱེད། །ཕུལ་བྱུང་ནས་ནི་སུམ་བརྒྱ་བཅུ། །སོང་ཟེར་ཡབ་གཅིག་དཀྱིལ་འཁོར་གཙོ། །བགྲོ་བ་མཛད་པ་གཉིས་ཀྱང་སྣང་། །གྲངས་བཞི་པ་ལ་རྣམ་པ་ཅན། །ཁྲི་ཡི་སྟེང་ནས་རྩ་བ་ནི། །གཏད་ནས་འདི་དག་གྱིས་ཞེས་ཚེ། །སྔགས་རྒྱས་ལན་གསུམ་བཏེག་སྔོན་གྱི། །དེ་འདྲའི་ལྟས་གོ་ལྔ་པ་ལ། །ལྷོ་ཡི་ཐུགས་བཅུད་དམ་པ་ལ། །འཕྲིག་ཚུད་དེ་ནས་དྲུག་པ་ལ། ། ངེས་རྙེད་དེ་ནས་བདུན་པ་ལ། །རྟོགས་བསྲེས་ལས་ནི་ཤིན་ཏུ་ངེས། །ཤིད་ཟན་ཞེས་པའང་དེ་ནས་གོ་།དེ་འདྲའི་ངོ་མཚར་རྨད་དུ་བྱུང་། །བརྗེད་ཀྱི་དོགས་ནས་ཡི་གེར་བཀོད། །དེ་དོན་སྒྲུབ་པ་མཐར་ཕྱིན་ཤོག་།ཅེས་གླང་གི་ཟླ་བ་བཅུ་གཉིས་པའི་ཚེས་བདུན་ལ་འོལ་ཁའི་བསམ་གཏན་གླིང་དུ་བྲིས་པ་དགེ་ལེགས་སུ་གྱུར་ཅིག་།ཅེས་བྱ་བའོ། །དེ་དག་གི་དོན་རྗེ་ཐམས་ཅད་མཁྱེན་པའི་གསུང་ངག་ཇི་ལྟ་བ་བཞིན་དུ་མཁས་གྲུབ་ཐམས་ཅད་མཁྱེན་པས་དགྲོལ་བར་མཛད་པ་ནི་འདི་ལྟར། དེ་ཡང་བྱ་གྷ་ནི་སྟག་གི་སྐད་དོད་ཡིན་ལ། དེའི་གོང་ཞེས་པ་གླང་གི་ལོ་གོ་བར་བྱ་བའོ། །ཙནྡྲ་ནི་ཟླ་བའི་མིང་ཡིན་ལ། མིག་ནི་གཉིས་དང་། ཟླ་བ་ནི་གཅིག་ཡིན་ཏེ། གཅིག་གི་བརྡའ་ཡིག་ག་འོག་ཏུ་གཉིས་ཡིག་བཞག་པ་ནི་བཅུ་གཉིས་ཡིན་པས་ཟླ་བ་བཅུ་གཉིས་པ་གོ་བར་བྱེད་པའི། །གསུམ་པ་ཞེས་བྱ་བ་ནི་ཟླ་བ་དེའི་ཚེས་གསུམ་གྱི་མཚན་མོའོ། །དེའི་ཚེ་རྒྱལ་བ་ཀུན་གྱི་ཡབ་གཅིག་རྗེ་བཙུན་འཇམ་པའི་རྡོ་ལྷ་བཅུ་དགུའི་དཀྱིལ་འཁོར་ཡོངས་སུ་རྫོགས་པར་སྣང་ཞིང་།

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/MTSAN THOG_BY PERSON_S NAME/RJE TZONG KHA PA BLO BZANG GRAGS PA_JE TSONGKAPA LOBSANG DRAKPA/sl00191i.txt


༄༅། །པོའི་རྩོམ་པ་མི་གསུངས་བ་ལ་རྒྱུ་མཚན་མེད་པས་ཐོག་མ་ཡོད་པར་བཤད་པའི་རིགས་པ་དང་འདྲའོ། །གལ་ཏེ་སྟོན་པས་འཁོར་བའི་སྔོན་དང་ཕྱི་མ་བཀག་ན་དགེ་སློང་དག་དེ་ལྟ་བས་ན་འཁོར་བ་ཟད་པར་བྱ་བའི་ཕྱིར་ནན་ཏན་དུ་བྱའོ་སྙམ་དུ་ཁྱེད་ཀྱིས་དེ་ལྟར་བསླབ་པར་བྱའོ་ཞེས་ཐ་མར་ཟད་པ་ཡོད་པར་གསུངས་པ་དང་འགལ་ལོ་ཞེ་ན། མི་འགལ་ཏེ་སྔར་མདོ་དྲངས་པ་ལས་སེམས་ཅན་མ་རིག་པ་དང་ལྡན་པ་ཞེས་སོགས་ཀྱིས་ཁྱད་པར་དུ་བྱས་པ་དེ་དག་ཁོ་ནའི་འཁོར་བ་ཐ་མ་མེད་པར་སྟོན་གྱི་ཉོན་མོངས་པ་མ་ལུས་པར་སྤངས་པ་རྣམས་ལ་ནི་ཟད་པའི་མཐའ་ཡོད་དོ། །གལ་ཏེ་ཐོག་མ་དང་བྲལ་བ་རྣམས་ལ་ཐ་མ་ཡོད་པ་མི་འགལ་ལམ་སྙམ་ན། མི་འགལ་ཏེ། བརྒྱ་པ་ལས། ཇི་ལྟར་ས་བོན་མཐའ་མཐོང་ཞིང་། །དེ་ལ་ཐོག་མ་ཡོད་མིན་ལྟར། དེ་བཞིན་རྒྱུ་ནི་མཚང་ཕྱིར། །སྐྱེ་བའང་འབྱུང་བར་མི་འགྱུར་རོ། །ཞེས་ས་བོན་ལ་ཐོག་མ་མེད་ཀྱང་མེས་ཚིག་པ་ལས་ཐ་མ་ཡོད་པ་བཞིན་དུ། སྐྱེ་བ་ལ་ཐོག་མ་མེད་ཀྱང་ཉོན་མོངས་པ་ཟད་ནས་རྒྱུ་མ་ཚང་བ་ལ་ཕྱིས་ཉོན་མོངས་ཀྱི་དབང་གིས་སྐྱེ་བ་ཟད་པའི་ཐ་མ་ནི་ཡོད་པར་བཤད་དོ། །འདིར་དངོས་པོའི་དེ་ཁོ་ན་ཉིད་སེམས་པའི་དབང་དུ་བྱས་ན་ཐོག་མཐའ་གཉིས་མེད་པར་འདྲ་ཡང་ཐ་སྙད་དུ་ཐོག་མཐའ་གཉིས་ཡོད་མེད་ཀྱི་མི་འདྲའོ། །གལ་ཏེ་འཁོར་བ་ལ་ཐོག་མཐའ་རང་བཞིན་གྱིས་མ་གྲུབ་མོད་ཀྱང་དབུས་ནི་རང་བཞིན་གྱིས་ཡོད་དེ་མ་བཀག་པའི་ཕྱིར་རོ་ཞེ་ན། འཁོར་བ་གང་ལ་ཐོག་མ་དང་ཐ་མ་རང་བཞིན་གྱིས་མེད་པ་དེ་ལ་དབུས་རང་བཞིན་གྱིས་གྲུབ་པ་ག་ལ་ཡོད་དེ་མེད་དོ། །དེའི་ཕྱིར་འཁོར་བ་ནི་ནམཁའ་བཞིན་དུ་ཐོག་མཐའ་དབུས་ཀྱི་ངོ་བོ་ཉིད་ཀྱིས་ཡོད

B(Autochthonous Tibetan Literature)/B.i (ACIP SUNGBUM_dge lugs)/B.i.25 (dbu ma_madhyamika prasangika)/RTZA BA SHES RAB GYI _GREL PA_COMMENTARIES ON THE ROOT TEXT CALLED _WISDOM_ (MULAPRAJNA)/RJE TZONG KHA PA BLO BZANG GRAGS PA_JE TSONGKAPA LOBSANG DRAKPA/s05401d.txt


ཆད་དགོས་པའི་ཕྱིར། དང་པོ་གྲུབ་སྟེ། མཚམས་མ་བཅད་པར་མཚམས་ཀྱི་སྒོ་ནས་ཕྱེ་ཟིན་པའི་ཕྱིར། མཛོད་ལས། མཚམས་མ་བཅད་པ་དག་ཏུ་ཡང་། ཞེས་དང་། རྩ་བར། དབྱེ་བར་བྱ་བ་དག་དགེ་འདུན་གྱི་ཚད་ཉིད་མ་ཡིན་པ་དང་། མཚམས་ཀྱི་ནང་ན་གཞན་དགེ་འདུན་གྱི་ཚད་དག་ཀྱང་མེད་པ་ཉིད་ཡིན་ན་དེ་མི་ཆགས། ཞེས་དང་། བསླབ་བྱ་གནམ་རྩེད་སྟེང་ལས། དང་པོ་མཚམས་ནང་གཅིག་ཡིན་པ་དང་། ཞེས་གསུངས་པའི་ཕྱིར། གཉིས་པ་གྲུབ་སྟེ། བསྟན་པ་ལ་སྐྱོན་མ་བྱུང་དུས་མི་རྣམས་གུས་པ་ཆེ་བས་དབྱེ་མི་ནུས་པའི་ཕྱིར། བསླབ་བྱ་ཆེན་མོ་ལས། གཉིས་པ་ནི་བསྟན་པ་ལ་སྐྱོན་བྱུང་བའི་དུས་ཡིན་བ། ཞེས་གསུངས་པའི་ཕྱིར། གསུམ་པ་གྲུབ་སྟེ། དེ་ཉིད་ལས། གསུམ་པ་ནི་དགེ་སློང་ཁ་སྐོང་བར་འོས་པ་ཞེས་གསུངས་པའི་ཕྱིར། བཞི་པ་གྲུབ་སྟེ། དེ་ཉིད་ལས། བཞི་པ་ནི་ཆོས་མ་ཡིན་པར་ལྟ་བའོ། །ཞེས་གསུངས་པའི་ཕྱིར། ལྔ་པ་གྲུབ་སྟེ། ཆོས་མིན་ཕྱོགས་པ་སོ་སོ་སྐྱེ་བོ་དང་དགེ་འདུན་ལོངས་པ་དགོས་པས་ཕན་ཚུན་དགུ་ཡན་ཆད་དགོས་འཕགས་པ་དབྱེ་མི་ཐུབ་པའི་ཕྱིར། ལུང་ལས། བདུད་རིགས་ཀྱིས་མི་ཕྱེང་པས་དགེ་འདུན་དུ་བཤད་པའི་ཕྱིར། མཛོད་ལས། བྱིས་པ་རྣམས། ཞེས་དང་། དགུ་སོགས་ཀྱིས། ཞེས་གསུངས་པའི་ཕྱིར། དེ་ཉིད་ལས། གང་དབྱེ་བའི་ཡུལ་ནི་རང་མ་གཏོགས་པ་གྲངས་བརྒྱད་ཡན་ཆད་དུ་ཚང་བ། ཐ་སྙད་གསུམ་དང་ལྡན་པ། ལུས་ཐ་མལ་ཅད་དུ་གནས་པ། བསྙེན་རྫོགས་ཀྱི་སྡོམ་པ་རྣམ་དག་དང་ལྡན་པ། ལྟ་བ་དང་མཚན་མཐུན་པ་སྟེ། ཆོས་དྲུག་ལྡན

B(Autochthonous Tibetan Literature)/B.i (ACIP SUNGBUM_dge lugs)/B.i.19 (dul ba_vinaya)/SPYI_GENERAL PRESENTATIONS/’JAM DBYANGS BZHAD PA_I RDO RJE_JAMYANG SHEPAY DORJE/s00839d1.txt


གཉིས་སུ་སྟེ། །སློབ་པ་དང་ནི་མི་སློབ་པའོ། །སློབ་པ་བསམ་གཏན་རྣམ་པ་གཉིས། །རིལ་འཛིན་དང་ནི་རྗེས་གཞིག་གོ་། གནས་བཞི་སོ་སོའམ་གཅིག་ཏུ་ནི། །བསམ་སྟེ་འབྱུང་བ་ནམ་མཁར་རྒྱུད། །དེ་ནི་རིལ་པོར་འཛིན་པའོ། ། ལུས་རྣམས་བྱང་ཆུབ་སེམས་ཀྱིས་ནི། །ཏིལ་གྱི་འབྲུ་བཞིན་གང་གྱུར་ནས། །ཐམས་ཅད་དེའི་ངོ་བོར་གྱུར། ། དེ་ཉིད་སྒྱུ་མ་རང་བཞིན་མེད། །རྗེས་སུ་གཞིག་པའི་དབང་དུའོ། །དེའི་ཡེ་ཤེས་གང་ཡིན་པ། །དེ་ནི་ཡེ་ཤེས་འོད་གསལ་ལོ། །དེའི་འབྲས་བུ་གང་ཡིན་པ། །སྒྱུ་འཕྲུལ་ལྷ་ཡི་རྣམ་པའོ། །འོད་གསལ་གཏན་ལ་དབབ་པ་ནི། །སྒྱུ་འདྲའི་དངོས་པོར་གང་འདོད་པ། །མཐར་ཕྱིན་བྱེད་ན་ཚད་མ་མེད། །མཉམ་པར་བཞག་པའི་རྣལ་འབྱོར་པ། །དེ་ནི་དོན་དམ་ཤེས་བྱ་སྟེ། །རྗེས་ལ་སངས་རྒྱས་སྐུ་འབྱུང་བའོ། །འདི་ནི་ཀུན་རྫོབ་བདེན་པར་འདོད། །ཡང་ན་བདེན་གཉིས་སོ་སོ་རུ། །ཡུལ་དུ་བྱེད་པ་འདི་ཡི་དུས། །ཕྱིས་ནི་གཉིས་ཀ་གཅིག་འདུས་ནས། །ཡུལ་དུ་བྱེད་ཕྱིར་དེ་སྐད་དོ། །ཞེས་སོ། །མན་ངག་གི་པྲ་ཁྲིད་ཀྱིས་གཏན་ལ་དབབ་བའི་ཕྱིར་ཤེས་རབ་ཡེ་ཤེས་ཀྱི་སྒོ་ནས་དབང་བསྐུར་བ་ཚད་དང་ཕན་ཡོན་རྣམ་གྲངས་ངེས་ཚིག་ལ་སོགས་པའི་སྒོ་ནས་སྤྲོས་པ་མང་ཡང་མང་རྟགས་དང་རྟགས་ཅན་རྫོགས་པར་བསྒོམ་པར་བྱ་སྟེ་ཡང་། བསྡུ་ན། ཀུན་རྫོབ་བདེན་པའི་དག་བྱེད་ནི་རིམ་པ་བཞི་པ་ཞེས་བརྗོད་དོ། །ཞེས་བྱ་བར་འདུས་སོ། །ཡང་བདེན་གཉིས་སྦྱོར་བ་གང་ཡིན་པ། །ཟུང་འཇུག་ཅེས་བྱ་ལྔ་པ་སྟེ། །ཞེས་བྱ་བ་རིམ་པ་ལྔ་པ་དེ་ལ་སྤྲོས་པའི་རིམ་པའི་དབྱེ་ན་རྣམ་པ་མང་བ་སྟེ་བརྩོན་འགྲུས་ཅན་མཐོང་བའི་ཆོས་ལ་སངས་རྒྱ་བ་དང་། ལེ་ལོ་ཅན་བར་དོར་སངས་རྒྱ་བའི་དབྱེ་བས་མང་བ་དང༌། ཡང་དང་པོ་རང་ལ་ཡང་མཚན་ཉིད་དང་། མིང་གི་རྣམ་གྲངས་དང༌། སྤྱོད་པའི་སྒོ་ནས་མང་བ་དང་། བདུན་ཏེ། ཤེས་བྱ། སྤང་བྱ། མཚན་ཉིད་བསླབ་ཚུལ་ཚད། ཕན་ཡོན། རྣམ་གྲངས། ངེས་ཚིག་།མཚན་ཉིད་ལ་ཡང་སྣང་བ་ཟུང་དུ་འཇུག་པ་དང་། འགོག་པ་ཟུང་དུ་འཇུག་པ་དང་། འབྲེལ་པ་ཟུང་དུ་འཇུག་པའི་དབྱེ་བས་མང་བ་སྟེ་བསྡུ་ན་བདེན་གཉིས་སྦྱོར་ཁ་གང་ཡིན་པ་ཟུང་འཇུག་ཅེས་བྱ་ལྔ་པ་སྟེ་ཞེས་པའི་རིམ་པ་ལྔ་པར་འདུས་སོ། ། ཡང་ན་འདིའི་བཤད་ལུགས་གཉིས་པ་ལྟར་ན། དེ་ལྟར་ན་འཕགས་པ་ཡབ་སྲས

B(Autochthonous Tibetan Literature)/B.ii (unsorted)(rNgog slob brgyud dang bcas pa_gsung bum) (OCR e-texts of W1KG16666_ some e-texts are incomplete)/UTIE0OPI6EB405D9_I4PD2700_bo-x-ewts,sa-x-iast,zh-latn-pinyin.txt


༄༅། །ངོ་མཚར་བའི་ལྟས་མང་དུ་བྱུང་ངོ། །དུས་དེ་ཉིད་ནས་བཟུང་སྟེ་ལྟུང་བ་སྡེ་ལྔ་དང་བཅས་པའི་སྤང་བྱའི་གཉེན་པོར་ཁྲིམས་ཉིས་བརྒྱ་དང་ལྔ་བཅུ་རྩ་གསུམ་ཆར་གཏོགས་དང་བཅས་པ་མིག་གི་འབྲས་བུ་ལྟར་གཅེས་པར་བསྲུང་བར་མཛད་ཅིང་། དགོན་པར་བཞུགས་རིང་སྐབས་འགའ་ཞིག་མ་གཏོགས་གསོ་སྦྱོང་ལ་མ་ཆག་པར་ཕེབས་ཤིང་དབྱར་ཞལ་གྱིས་བཞེས་པ་ཡང་མཛད་ནས་གཞི་གསུམ་གྱི་སྒོ་ནས་རྒྱལ་བའི་བསྟན་པ་རིན་པོ་ཆེ་སྤྲིན་དང་བྲལ་བའི་ཟླ་བ་ལྟར་མཛད་དོ། །འདིར་སྨྲས་པ། སྔགས་དང་བྱང་སེམས་ཚུལ་ཁྲིམས་ཉལ་འགྲོའི་ཀླུང་། །འཐུང་བས་མ་ངོམས་དྲི་བྲལ་ཁྱོད་ཀྱི་ཐུགས། །རྟ་གདོང་གང་དེ་སོ་ཐར་ཆུ་གཏེར་ལ། །སྲེད་པས་མེ་ལྕེའི་གདེངས་ཀ་སྟོང་དུ་འབར། །བརྟན་མཁས་འདུལ་འཛིན་མཁན་སློབ་དེད་དཔོན་དང་། །གསོལ་བཞིའི་ལས་ཀྱི་ཆོ་གའི་གྲུ་རྫིངས་ལ། །བརྟེན་ནས་ཆོས་འདུལ་རྒྱ་མཚོའི་དབུས་སོན་ཏེ། །སྤོང་བདུན་ནོར་བུའི་ཅོད་པན་བདག་གིར་མཛད། །རྒྱ་ཆེན་ལྷག་བསམ་ཙནྡན་ཡུ་བའི་ཤིང་། །གཞུང་ལུགས་མང་ཐོས་འཇམ་མཉེན་དར་གྱིས་བཀྲ། སྡོམ་གསུམ་ནོར་བུའི་གཟི་འོད་མཆོག་ཏུ་འབར། །བསྟན་པའི་རྒྱལ་མཚན་སྲིད་པའི་རྩེ་མོར་བསྒྲེངས། ཞེས་བྱ་བ་ནི་རྗེ་བླ་མ་སྲིད་ཞིའི་གཙུག་རྒྱན་པཎ་ཆེན་ཐམས་ཅད་མཁྱེན་པ་བློ་བཟང་དཔལ་ལྡན་ཡེ་ཤེས་དཔལ་བཟང་པོའི་ཞལ་སྔ་ནས་ཀྱི་རྣམ་པར་ཐར་པ་ཉི་མའི་འོད་ཟེར་ལས། བསྙེན་པར་རྫོགས་པ་དགེ་སློང་གི་དངོས་པོ་བཞེས་པའི་ལེའུ་སྟེ་དྲུག་པའོ།། །།དེ་ནས་གཟིམས་ཆུང

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/MTSAN THOG_BY PERSON_S NAME/PAn CHEN GSUM PA BLO BZANG DPAL LDAN YE SHES/sn12135e.txt


༄༅། །གཏི་མུག་གི་ཞེས་ཏེ། ངོ་བོ་དང་དམིགས་པ་དང་རྣམ་པས་ཤེས་པར་བྱའོ། །གཏི་བུག་གི་ཆར་གཏོགས་གང་ཞིག་།དགེ་བའི་ཆོས་ལ་ཡིད་ཆེས་པ་དང་། མ་དད་པ་དང་། མི་འདོད་པར་བྱེད་པས་རབ་ཏུ་ཕྱེ་བའི་སེམས་བྱུང་ངོ། ། བྱེད་ལས་ནི་ག་བར་ཟད་དོ། །གཉིས་པ་ལ་དྲི་བ་ནི། ལེ་ལོ་གང་ཞེ་ན་ཞེས་སོ། །ལན་ལ་མཚན་ཉིད་ནི། བདག་རྐྱེན་དང་ངོ་བོ་དང་རྣམ་པས་ཤེས་པར་བྱའོ། །གཏི་མུག་གི་ཆར་གཏོགས་གང་ཞིག་།ཉལ་བ་སོགས་ལ་བརྟེན་ནས་དགེ་བ་ལ་སེམས་མི་དགེ་བར་བྱེད་པས་རབ་ཏུ་ཕྱེ་བའི་རིག་པའོ། །བྱེས་ལས་ནི། དེ་ཡོད་ན་དགེ་བ་གང་ཡང་བྱེད་མི་འདོད་པས་དགེ་བའི་ཞེས་སོ། །གསུམ་པ་དྲི་བ་ནི། བག་མེད་པ་གང་ཞེ་ན་ཞེས་སོ། །ལན་ལ་མཚན་ཉིད་ནི། ཆགས་པ་དང་ཞེས་ཏེ། ངོ་བོ་དང་ལྡོག་པ་དང་འཇུག་པའི་དམིགས་པ་དང་རྣམ་པས་རིག་པར་གྱའོ། །དུག་གསུམ་གང་རུང་ལེ་ལོ་དང་བཅས་པ་ལ་གནས་ནས་དགེ་བ་མི་བསྒོམ་ཞིང་། ཟག་བཅས་ཀྱི་ཆོས་ལ་སེམས་མི་བསྲུང་བར་བག་ཡངས་སུ་གཏོང་བས་རབ་ཏུ་ཕྱེ་བའི་རིག་པའོ། །བྱེད་ལས་ནི༑ དེ་ཡོད་ན་མི་དགེ་བ་ཞེས་སོ། །བཞི་པ་ལ་དྲི་བ་ནི། བརྗེད་ངས་པ་གང་ཞེ་ན་ཞེས་སོ། །ལན་ལ་མཚན་ཉིད་ནི། ཉོན་མོངས་པ་ཞེས་ཏེ། དམིགས་པ་དང་རྣམ་པས་ཤེས་པར་བྱའོ། །ཉོན་མོངས་ཀྱི་རྣམ་དམིགས་དྲན་པའི་སྒོ་ནས་དགེ་པ་ལ་སེམས་མི་གསལ་བར་བྱེད་པས་རབ་ཏུ་ཕྱེ་བའི་རིག་པའོ། །བྱེད་ལས་ནི། དགེ་བའི་མི་མཐུན་ཕྱོགས་ལ་སེམས་གཡེང་བའི་ཞེས་སོ། །ལྔ་པ་ལ་དྲི་བ་ནི། ཤེས་པ་ཞིན་མ་ཡིན་པ་གང་ཞེ་ན་ཞེས་སོ། །ལན་ལ་མཚན་ཉིད་ནི། ཉོན་མོངས

B(Autochthonous Tibetan Literature)/B.i (ACIP SUNGBUM_dge lugs)/B.i.22 (mngon pa_abhidharma)/RGYAL TSAB DAR MA RIN CHEN_GYALTSAB DARMA RINCHEN/s05435e.txt


༄༅། །ཐམས་ཅད་གཡོགས་པ་སྟེ་ཁྱབ་པར་རྣམ་པར་བཞུགས་ཞེས་མན་སྙེ་ལས་འཆད་དོ། །དེ་ལྟར་ན་ཕྱག་གིས་ལེན་པའི་བྱ་བ་བྱེད་པ་ཡང་འཇིག་རྟེན་ཐམས་ཅད་དུ་ཡིན་ལ། དེས་ལྷག་མ་རྣམས་ཀྱང་ཤེས་པར་བྱའོ། ། གཡོགས་པ་ལ་འགྱུར་གཞན་ལས་ཁྱབ་པར་ཞེས་འབྱུང་ངོ། །དེ་རྣམས་ཀྱི་ཤེས་བྱེད་དུ། དད་པའི་སྟོབས་བསྐྱེད་པའི་མདོར། དེ་བཞིན་གཤེགས་པས་གཙུག་ཏོར་གྱིས་ཀྱང་གཟིགས་སོ། །དེ་བཞིན་དུ་མཛོད་སྤུས་ཀྱང་གཟིགས་སོ། ། དེ་ལྟར་མཚན་རེ་རེས་སོ། །དེ་ལྟར་དུས་ཅིག་ཅར་དུ་ཕྱོགས་བཅུ་རྣམས་སུ། འཇིག་རྟེན་གྱི་ཁམས་རབ་འབྱམས་ཐམས་ཅད་དུ་གཟིགས་སོ། །ཞེས་གསུངས་པ་མན་སྙེར་དྲངས་སོ། །གསུམ་པ་ནི། དེ་འདྲ་བའི་ཧེ་རུ་ཀའི་རྣལ་འབྱོར་བརྟན་པར་བྱས་པ་དེ་ནས། རིམ་གཉིས་ཀྱི་བསམ་གཏན་དང་ལྡན་པའི་སེམས་ཀྱིས་དངོས་གྲུབ་ཐམས་ཅད་བསྒྲུབ་པར་བྱ་བ་ནི། སྒྲུབ་པ་པོ་རྣམས་ལ་ཕན་པར་བྱ་བའི་ཕྱིར་དུ། གསང་བའི་དེ་ཉིད་འདི་བཅོམ་ལྡན་འདས་ཀྱིས་གསུངས་པ་ཡིན་ནོ། །བཞི་པ་ནི། དཔལ་ཧེ་རུ་ཀ་མངོན་པར་བརྗོད་པ་བསྡུས་པའི་རྒྱུད་ལས། དབང་གི་སྦྱིན་སྲེག་ལ་སོགས་པའི་སྦྱིན་སྲེག་དང་། གནས་ལ་སོགས་པའི་བརྡ་བཅུས་ས་བཅུ་བསྟན་པའི་ཆོ་གའི་ལེའུ་སྟེ། ལྔ་བཅུ་པའོ། །འཁོར་ལོ་སྡོམ་པར་བརྗོད་པ་བདེ་མཆོག་བསྡུས་པའི་རྒྱུད་ཀྱི་རྒྱ་ཆེར་བཤད་པ་སྦས་པའི་དོན་ཀུན་གསལ་བ་ལས། ལེའུ་ལྔ་བཅུ་པའི་བཤད་པའོ།། ༈ །།གསུམ་པ་ལེའུ་ང་གཅིག་པས་སྔ་མ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/BDE MCHOG_HIGHEST BLISS (SHANVARA)/_GREL PA_COMMENTARIES/s05316e.txt


གི་ཡ་གྱལ་ཞིག་ཡིན་ནོ། ། འོད་ཟེར་ལྡེ། ཁོང་ནི་སྤྱི་ལོའི་དུས་རབས་བཅུ་པའི་དུས་དཀྱིལ་ཙམ་དུ་ཡབ་དཔལ་ལྡེ་དང་། ཡུམ་ཅོག་རོ་བཟའ་འབའ་རེ་གཉིས་ཀྱི་སྲས་སུ་སྐུ་འཁྲུངས། དེ་ནས་ཁོང་དགུང་ལོ་ཉེར་གྲངས་ལ་ཕེབས་སྐབས། མང་ཡུལ་གུང་ཐང་གི་ཡུལ་མི་རྣམས་བགྲོས་ནས་འུ་ཅག་ཐུན་མོང་སྐྱོང་བའི་རྗེ་བོ་ཞིག་དགོས་པ་འདུག་ཅེས་ཁ་འཆམས་ཏེ། མེས་པོ་སྟོད་ཀྱི་ཁྲི་རྗེ་དང་ཞང་བརྗིད་ལྡན་རིང་མོ་བྱ་བ་གཉིས་དཔལ་ལྡེའི་དྲུང་དུ་ཡོང་ནས་འོད་ཟེར་ལྡེ་མང་ཡུལ་གུང་ཐང་གི་རྗེ་པོ་བྱེད་དགོས་པར་ཞུས་པས་གནང་བ་ཐོབ་སྟེ། འོད་ཟེར་ལྡེ་མང་ཡུལ་གུང་ཐང་དུ་གདན་དྲངས་ནས་ཐང་སྟོད་ཐོ་ལེ་ཞེས་པའི་ས་ཆར་གདན་ཕབ་སྟེ་སྐུ་མཁར་བརྩིགས་ཤིང་། བཙུན་མོ་ཞིག་ཁབ་ཏུ་བཞེས་ཏེ་རིགས་སྲས་དབང་པོ་ལྡེ་སྐུ་འཁྲུངས། མེས་པོ་སྟོད་ཀྱི་ཁྲི་རྗེ་དང་ཞང་བརྗིད་ལྡན་རིང་མོ་གཉིས་ཀྱིས་བློན་པོ་བྱས་ཏེ་ཆབ་སྲིད་བསྐྱངས་ཤིང་། དེ་ནས་བཟུང་མང་ཡུལ་གུང་ཐང་གི་རྒྱལ་རབས་བྱུང་བ་ཡིན་ནོ། ། འོད་བསྲུངས། ཁོང་ནི་བོད་ལུགས་ཆུ་ཕོ་ཁྱི་ལོ་སྟེ་སྤྱི་ལོ་༨༤༢་ལོར་ཡུམ་བུ་བླ་སྒང་དུ་ཡབ་རྒྱལ་པོ་གླང་དར་མ་འུ་དུམ་བཙན་པོ་དང་། ཡུམ་ཚེ་སྤོང་བཟའ་བཙན་མོ་འཕན་གཉིས་ཀྱི་སྲས་སུ་སྐུ་འཁྲུངས། བོད་ལུགས་ཤིང་མོ་གླང་ལོ་སྟེ་སྤྱི་ལོ་༩༠༥་ལོར་སྐུ་གཤེགས། ཁོང་བོད་ལུགས་མེ་ཕོ་སྟག་ལོ་སྟེ་སྤྱི་ལོ་༨༤༦་ལོར་ཡབ་རྒྱལ་པོ་གླང་དར་མ་འུ

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/SPYI_GENERAL PRESENTATIONS/s12327e.txt


དུ་བྱས་པའི་གཟུགས་བརྙན་ནོ། །རྐང་པས་མནན་པ་སྟེ། སྣ་ཚོགས་རྡོ་རྗེས་མཚན་པའི་གཡས་པའི་རྐང་མཐིལ་གྱིས་མནན་ན་ས་རང་རང་གི་སྔགས་སྤེལ་ཚིག་དང་བཅས་པ་ཐུན་གསུམ་དུ་བཟླས་ན་ནི། ནམ་མཁའི་དབྱིངས་ཞེས་བྱ་བ་གཟུགས་ཅན་མ་ཡིན་པའི་ནམ་མཁའ་ཡང་འཇིག་པར་འགྱུར་ན། གཟུགས་ཅན་ལྟ་སྨོས་ཀྱང་ཅི་དགོས་ཞེས་བྱ་བ་སྟེ། འདི་ཉིད་ཕུལ་དུ་བྱུང་བ་ཡིན་པར་གསུངས་པ་ཡིན་ཏེ། འདིས་ནི་བསམ་གཏན་གྱི་ཆེ་བ་ཉིད་གསལ་བར་བྱས་པ་ཡིན་ནོ།། ༈ མ་མོའི་གནས་ཞེས་བྱ་བ་ལ་སོགས་པས་ནི། བྱ་བར་བརྩམས་པའི་དྲག་པོའི་ལས་སྒྲུབ་པའི་ཀྱི་གནས་གསུངས་པ་ཡིན་ཏེ། ཚངས་པ་མོ་ཚངས་པའི་ཆུང་མ་དང་ཁྱབ་འཇུག་མོ་ཁྱབ་འཇུག་གི་ཆུང་མ་དང་དྲག་མོ་དྲག་པོ་དབང་ཕྱུག་གི་ཆུང་མ་དང་དབང་མོ་བརྒྱ་བྱིན་གྱི་ཆུང་མ་དང་། གཞོན་ནུ་མ་གཞོན་ནུ་གདོང་དྲུག་གི་ཆུང་མ་དང་ཕག་མོ་དང་རྒན་བྱད་མ་སྟེ་འཇིག་རྟན་གྱི་མ་མོ་བདུན་པོ་སྟེ། དེ་རྣམས་ཀྱི་གནས་སམ་ནི་དེ་དག་གི་ལྷ་ཁང་ངོ། ། དུར་ཁྲོད་དང་ཁང་སྟོང་དང་། ལམ་བཞིའི་མདོ་ལམ་རྒྱ་གམ་དངཿ་ལུས་ངན་མོ་ཟེར་ཏེ། དེ་ལྟར་ན་ལུས་ངན་གྱི་ཆུང་མའོ། ། ༸ནི་ཁ་ཅིག་གཤིན་རྗེའི་ཆུང་མར་འདོད་དོ། །༸ཙ་མུན་དྲི་ཟེར། འདི་དབང་ཕྱུག་གི་ཆུང་མར་སྨྲ་ཡང་སྔར་དྲག་མོ་བཤད་ཟིན་པས་མི་འགྲིག་གམ་སྙམ་མོ། ། མཚན་མ་གཅིག་པ་དབང་ཕྱུག་གི་སིང་ག་གནས་པ་དང་ཤིང་གཅིག་ཏུའོ།། ༈ མི་རུས་ཞེས་བྱ་བ་ལ་སོགས་པ་ལ། ཁྲོ་བོ་བཅུ་དང་། ཞེ་སྡང་རྡོ་རྗེ་ཤིན་ཏུ་དྲག་པོ་གང་རུང་གི་ཏིང་ངེ་འཛིན་གཞན་གཉིས་སྔོན་དུ་བྱ། ལས་སྦྱོར་གྱི་དུས་སུ། མིའི་རྗེ་ངར་གྱི་ཕྱོགས་ཀྱི་རུས་པ་ལས་སོར་བརྒྱད་པའི་ཚད་ཙམ་བླངས་ལ། ངུར་ཁྲོད་ཀྱི་རས་ལ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/GSANG _DUS_SECRET COLLECTION (GUHYASAMAJA)/_GREL PA_COMMENTARIES/s05282e.txt


༄༅། །འཇམ་དཔལ་དཀར་པོ་ལྷ་ལྔའི་སྒྲུབ་ཐབས་ཚིག་བཅད་མ་ལུང་རྐྱང་། གུར་ནས་གསུངས་པའི་ཡན་ལག་མེད་པའི་རྡོ་རྗེ་སེར་པོ་ཕྱག་དྲུག་པའི་སྒྲུབ་ཐབས། ཡང་དེའི་སྒྲུབ་ཐབས་གཉིས་ཐུན་མོང་ལ་རྗེས་གནང་གཅིག་།ཆོས་དབྱིངས་ངག་གི་དབང་ཕྱུག་དཀར་པོ་ཞལ་བཞི་ཕྱག་བརྒྱད་པའི་རྗེས་གནང་། ཆོས་དབྱིངས་ངག་གི་དབང་ཕྱུག་དམར་པོ་ཞལ་བཞི་ཕྱག་བརྒྱད་པའི་རྗེས་གནང་། སེམས་ཅན་ཐམས་ཅད་དབང་དུ་བྱེད་པའི་ཏིང་ངེ་འཛིན་ལུང་རྐྱང་། ཆོས་དབྱིངས་ངག་གི་དབང་ཕྱུག་དཀར་པོའི་རྗེས་གནང་། ཨ་ར་པ་ཙ་ན་དཀར་པོ་ཕྱག་གཉིས་པའི་རྗེས་གནང་། ངག་གི་རྒྱལ་པོ་དམར་པོ་ཕྱག་གཉིས་པ། འདི་དང་འོག་གི་ངག་གི་དབང་ཕྱུག་དམར་པོ་ཕྱག་གཉིས་པའི་སྒྲུབ་ཐབས་གཉིས་ལ་རྗེས་གནང་གཅིག་།འཇམ་དཔལ་དཔའ་བོ་སྒྲུབ་པ་ཕྱག་གཉིས་པའི་རྗེས་གནང་། འཇམ་དཔལ་དཔའ་བོ་གཅིག་སྒྲུབ་ཀྱི་རྗེས་གནང་། འཇམ་དཔལ་རྒྱལ་པོ་རོལ་པ་སེར་པོ་ཕྱག་གཉིས་པ་དང་། ཡང་དེའི་སྒྲུབ་ཐབས་ཐུན་མོང་ལ་རྗེས་གནང་གཅིག་།བུང་བ་མྱོས་པ་དམར་པོ་ཞལ་གསུམ་ཕྱག་དྲུག་པ། ལྷག་པར་དབང་དུ་བྱེད་པ་དམར་པོ་ཕྱག་དྲུག་པ། འཇམ་དཔལ་དམར་པོ་ཞལ་གསུམ་ཕྱག་དྲུག་པ་གསུམ་བསྡོམས་པར་བུང་བ་མྱོས་པའི་རྗེས་གནང་གཅིག་།རིག་འཛིན་སྡེ་སྣོད་ལས་འབྱུང་བའི་འཇམ་དཀར་ཕྱག་གཉིས་པ། རིག་འཛིན་སྡེ་སྣོད་སོ་སོ་ནས་བསྡུས་པའི་འཇམ་དཔལ། ཤེས་རབ་འཁོར་ལོ་དཀར་པོ་ཕྱག་གཉིས་པ་བཅས་གསུམ་ལ་ཤེས་རབ་འཕེལ་གྱི་རྗེས་གནང་གཅིག། མཚན་བརྗོད་མན་ངག་ཤེས་རབ་འཁོར

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/SPYI_GENERAL TREATMENTS/GSAN YIG_RECORDS OF TEACHINGS RECEIVED/TRIJANG/s00272m.txt


༄༅༅། །གྱི་བརྒྱན་ཁྱད་པར་འཕགས་པ་ཐམས་ཅད་ཟིལ་གྱིས་གནོན་ཅིང་། རྡོ་རྗེ་རིན་པོ་ཆེའི་མིང་ཡང་མི་འདོར་ལ། དབུལ་བ་ཐམས་ཅད་ཀྱང་རྣམ་པར་ཟློག་གོ་རིགས་ཀྱི་བུ་དེ་བཞིན་དུ། ཐམས་ཅད་མཁྱེན་པར་སེམས་བསྐྱེད་པའི་རྡོ་རྗེ་རིན་པོ་ཆེ་ནི། ནན་ཏན་དང་བྲལ་ཡང་ཉན་ཐོས་དང་རང་སངས་རྒྱས་ཀྱི་ཡོན་ཏན་ཀྱི་གསེར་གྱི་རྒྱན་ཐམས་ཅད་ཟིལ་གྱིས་གནོན་ཅིང་། བྱང་ཆུབ་སེམས་དཔའ་མིང་ཡང་མི་འདོར་ལ། འཁོར་བའི་དབུལ་བ་ཐམས་ཅད་ཀྱང་རྣམ་པར་ཟློག་གོ་ཞེས་གསུངས་ལ། མདོ་འདི་སླབ་བཏུས་ལས། བྱང་ཆུབ་ཀྱི་སེམས་སྤྱོད་པ་དང་བྲལ་བ་ལ་ཡང་བརྙས་པར་མི་བྱ་བའི་རིགས་བྱེད་དུ་དྲངས་པའི་ཕྱིར། ས་ཐོབ་པ་ལ་སེམས་སྐྱེད་དེ་སྤྱོད་པ་དང་བྲལ་བ་མི་སྲིད་པའི་ཕྱིར་རོ། དེ་ནི་རིང་དུ་སོང་བར་བློ་ཡང་ལྷག་པར་འགྱུར། ཞེས་སོགས་ཀྱི་སྐབས་སུ། ས་དྲུག་པ་མན་ཆད་དུ་ཉན་རང་དགྲ་བཅོམ་བློའི་སྒོ་ནས་ཟིལ་གྱིས་གནོན་མི་ནུས་ཤིང་། ས་བདུན་པ་ནས་ཉན་རང་དགྲ་བཅོམ་བློའི་སྒོ་ནས་ཟིལ་གྱིས་གནོན་ནུས་བར་ས་བཅུ་པའི་མདོ་ལས་གསུངས་པ་དང་། དེ་ལྟར་གསུངས་པའི་གྲུབ་པའི་དོན་བཤད་པ་དང་གཉིས། དང་པོ་ནི། ས་བཅུ་པའི་མདོ་ལས་ཀྱེ་རྒྱལ་པོའི་སྲས་དག་འདི་ལྟ་སྟེ། དཔེར་ན། རྒྱལ་པོའི་རིགས་སུ་སྐྱེས་པའི་རྒྱལ་པོའི་བུ་རྒྱལ་པོའི་མཚན་དང་ལྡན་པ་ནི། སྐྱེས་པ་ཙམ་གྱིས་རྒྱལ་པོའི་བྱིན་གྱིས། བློན་པོའི་ཚོགས་ཐམས་ཅད་ཟིལ་གྱིས་གནོན་གྱི། རང་གི་བློའི་སྟོབས་ཀྱིས་རྣམ་པར་སྤྱད་པས་ནི་མ་ཡིན་ནོ། ནམ་དེ་ནར་སོན་པར་གྱུར་པ་དེའི་ཚེ། རང་གི་བློའི་སྟོབས་བསྐྱེད་པས། བློན་པོའི་བྱ་བ་ཐམས་ཅད་ལས་ནི་ཤིན་ཏུ་འདས་པ་ཡིན་ནོ། ཀྱེ་རྒྱལ་བའི་སྲས་དག་དེ་བཞིན་དུ་བྱང་ཆུབ་སེམས་དཔའ་ཡང་། སེམས་སྐྱེད་མ་ཐག་ཏུ་ལྷག་པའི་བསམ

B(Autochthonous Tibetan Literature)/B.i (ACIP SUNGBUM_dge lugs)/B.i.25 (dbu ma_madhyamika prasangika)/_GREL PA SPYI_GENERAL COMMENTARIES/SE RA RJE BTZUN CHOS KYI RGYAL MTSAN_SERA JETSUN CHUKYI GYELTSEN/sn06838i1.txt


བོ་བླུན་པོ་ལ་དུས་དེར་འགགས་པའི་བུད་མེད་ལ་དམིགས་ནས་ཆགས་པ་དྲག་པོ་སྐྱེ་བར་འགྱུར་བ་དེ་བཞིན་ཡིན་པའི་ཕྱིར། གསུམ་པ་དེ་ལྟར་བསྟན་པ་ལ་རྩོད་པ་སྤོང་བ་ལ་གཉིས། རྣམ་སྨིན་ཐུག་མེད་དུ་འབྱིན་པའི་རྩོད་པ་སྤངས་པ། ཀུན་གཞི་སྟོན་པའི་ལུང་དང་འགལ་བའི་རྩོད་པ་སྤངས་པའོ། དང་པོ་ནི། ཁོ་ན་རེ། གང་ཕྱིར་རང་བཞིན་གྱིས་དེ་མི་འགག་པ། །དེའི་ཕྱིར་ཀུན་གཞི་མེད་ཀྱང་འདི་ནུས་ཕྱིར། །ཞེས་ལས་རང་བཞིན་གྱིས་མི་འགག་ཀྱང་ལས་ཞིག་པས་འབྲས་བུ་བསྐྱེད་པར་བཤད་ན། འོ་ན་དགེ་སྡིག་གི་ལས་ཀྱིས་རྣམ་སྨིན་འབྱིན་པ་ཐུག་མེད་དུ་འགྱུར་པར་ཐལ། དགེ་སྡིག་གི་ལས་ཀྱིས་རྣམ་སྨིན་འབྱུང་ནས་ཀྱང་རྣམ་སྨིན་འབྱིན་པར་འགྱུར་བའི་ཕྱིར་ཞེ་ན། དེའི་ལན་འཆད་པ་ལ། ཇི་ལྟར་ཡུལ་ནི་ཞེས་སོགས་རྐང་པ་བརྒྱད་གསུངས། ཤེས་བྱ་ཆོས་ཅན། རྣམ་སྨིན་འབྱིན་ཟིན་པའི་ལས་དང་འབྱིན་མ་ཟིན་པའི་ལས་གཉིས་རང་བཞིན་གྱིས་མི་འགགས་པར་མཚུངས་ཀྱང་། རྣམ་སྨིན་འབྱིན་མ་ཟིན་པའི་ལས་ཀྱིས་རྣམ་སྨིན་འབྱིན་ལ། འབྱིན་ཟིན་པའི་ལས་ལས་སླར་ཡང་རྣམ་སྨིན་འབྱིན་པ་མ་ཡིན་པའི་ཁྱད་པར་ཤེས་པར་གྱིས་ཤིག་ཏེ་ཤེས་དགོས་ཏེ། ཇི་ལྟར་ཏེ་དཔེར་ན་ཡུལ་སྒྲ་ཤད་དང་བོང་བུའི་རྭ་ནི་ཡོད་པ་ཉིད་མ་ཡིན་པར་མཚུངས་ཀྱང་། རབ་རིབ་ཅན་གྱི་མིག་གིས་སྐྲ་ཤད་ལ་སོགས་པའི་རྣམ་པར་ནི་མཐོང་གི་།དངོས་པོ་གཞན་བོང་བུའི་རྭ་སོགས་ཀྱི་རྣམ་པར་མཐོང་བ་མ་ཡིན་པ་ལྟར་དེ་བཞིན་དུ་རྒྱུ་འབྲས་སོ་སོར་ངེས་པ་མཐོང་བའི་ཕྱིར། ཤེས་བྱ

B(Autochthonous Tibetan Literature)/B.i (ACIP SUNGBUM_dge lugs)/B.i.25 (dbu ma_madhyamika prasangika)/DBU MA LA _JUG PA_I _GREL PA_COMMENTARIES ON _ENTERING THE MIDDLE WAY_ (MADHYAMAKA AVATARA)/SGOM SDE NAM MKHA_ RGYAL MTSAN_GOMDE NAMKA GYELTSEN/s01001e.txt


གྱི་སློབ་མ་གཞན་སུ་ལ་ཡང་མ་གནང་བར། བལ་པོ་ཕཾ་མཐིང་པ་གཅེན་འཇིགས་མེད་གྲགས་པ་དང་གཅུང་ངག་དབང་གྲགས་པ་སྐུ་མཆེད་ཁོ་ན་ལ་གནང་བའི་གདམས་པ། བྱང་ཕྱོགས་བསྟན་པའི་མངའ་བདག་རྗེ་བཙུན་ས་སྐྱ་པ་ཡབ་སྲས་ལ་རྣལ་འབྱོར་བླ་མེད་དང་རྗེས་སུ་འབྲེལ་བའི་གདམས་པ་རྒྱ་མཚོ་ལྟ་བུ་བཞུགས་པའི་ནང་ནས་མཆོག་ཏུ་གྱུར་པ་ལྕགས་རི་མི་འདའ་བའི་གསེར་ཆོས་བཅུ་གསུམ་གྱི་ནང་ཚན་མཆོག་སྒྲུབ་པས་ཐུན་མོང་ཞར་ལ་འབྱུང་བ་དམར་མོ་སྐོར་གསུམ་ཞེས་གྲགས་པའི་སྙིང་པོ། རྗེ་བཙུན་ནཱ་རོ་མཁའ་སྤྱོད་མའི་བསྐྱེད་རྫོགས་ཀྱི་གདམས་པ་ཉམས་སུ་ལེན་པར་བྱེད་པ་ལ་གང་གིས་སྒྲུབ་པའི་རྟེན་གྱི་གང་ཟག་།དེས་སྒྲུབ་པའི་ལམ་དངོས། ལམ་དེ་སྒྲུབས་པའི་འབྲས་བུ་དང་གསུམ་ལས། དང་པོ་རྩ་བའི་ས་བཅད་ལ་།སྨིན་ལམ་འཇུག་རུང་གི་གང་ཟག་དང་། གྲོལ་ལམ་བསྒོམ་རུང་གི་གང་ཟག་གཉིས། དང་པོ་ནི། སྤྱིར་རྒྱུད་སྡེ་ནས་བཤད་པའི་མཚན་ཉིད་ཕལ་ཆེ་བ་ཚང་ཞིང་། ཁྱད་པར་རྣལ་འབྱོར་གསང་མཐའ་ལོ་ནག་དྲིལ་གསུམ་གང་ཡང་རུང་བའི་བཅོས་མའི་དཀྱིལ་འཁོར་གཉིས་སུ་བཤད་པ་རས་བྲིས་སམ། རྡུལ་ཚོན་གང་རུང་དུ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/RDO RJE RNAL _BYOR MA_ANGEL OF DIAMOND (VAJRAYOGINI)/RNAL _BYOR_PRACTICES/s00064e.txt


གཉེན་པོར་ཁམས་ཀྱི་རབ་ཏུ་དབྱེ་བ། ཕྲག་དོག་གི་གཉེན་པོར་བདག་གཞན་བརྗེ་བ་ལ་སོགས་པ་མི་མཐུན་པ་ལམ་དུ་བྱེད། གསང་སྔགས་རྡོ་རྗེ་ཐེག་པའི་ལུགས་ཀྱིས་རིགས་མཐུན་ལམ་དུ་བྱེད་པ་དཔེ་དུ་མའི་སྒོ་ནས་སྟོན་པ། དེ་ལྟར་ཡང་བཤད་པའི་རྒྱུད་སམྦུ་ཊའི་རྒྱུད་ཕྱི་མ་ནས། དཔེར་ན་ཀེ་ཏ་ཀའི་མེ་ཏོག་སྤོས་གླང་པོ་ཆེས་ཟོས་ནས་གླ་རྩིའི་དྲི་སྨིན་པར་འགྱུར་ལ། གླང་པོ་ཆེ་ཕལ་པས་ཟོས་ན་གཤང་བའི་དྲིར་སྨིན་པར་འགྱུར་ཏེ། དེ་ཡང་ཀེ་ཏ་ཀའི་མེ་ཏོག་ཉེས་པ་མ་ཡིན་ནོ། ། དེ་བཞིན་དུ་འདོད་ཆགས་ལ་སོགས་པ་ཡང་བསམ་པའི་ཁྱད་པར་རམ་བྱེ་བྲག་གི་རྒྱུད་རྣམ་པར་དག་པ་ལ་གནས་པས་ནི་འབྲས་བུ་ཁྱད་པར་ཅན་སྨིན་པར་འགྱུར་རོ་།ཡང་དཔེར་ན་འོ་མ་ནི་སྦྲུལ་ལ་སོགས་པས་ཟོས་ན་དུག་ཏུ་སྨིན་པར་འགྱུར་ལ། སྐྱེས་བུ་གཞན་གྱིས་ཟོས་ན་ནི་བདུད་རྩིར་སྨིན་པར་འགྱུར་ཏེ། རིགས་ཀྱི་བུ་དེ་ལྟར་འདོད་ཆགས་ལ་སོགས་པ་སྒོམ་པ་དང་རབ་ཏུ་སྦྱོར་བའི་ཁྱད་པར་གྱིས་འབྲས་བུ་ཁྱད་པར་ཅན་སྨིན་པར་འགྱུར་ཏེ། ཞེས་གསུངས་པས། རིགས་མཐུན་གཉེན་པོར་བཏང་བ་དཔེ་དུ་མའི་སྒོ་ནས་བཤད། ལེའུ་འདིར་ཡང་རིགས་མཐུན་གཉེར་པོར་བཏང་བ་དཔེ་དུ་མའི་སྒོ་ནས་སྟོན་པ། དུག་གི་དུམ་དུ་གང་ཉིད་ཀྱིས། །དུག་གི་སྔགས་མི་ཤེས་པའི་གང་ཟག་ཞིག་གིས་དུག་ཟོས་ན། སྐྱེ་བོ་ཐམས་ཅད་འཆི་བར་འགྱུར། །སྐྱེ་བོ་དུག་ཟོས་པའི་གང་ཟག་དེ་འཆི་བར་འགྱུར། དུག་གི་དེ་ཉིད་ཤེས་པ་དེས། །དུག་གི་སྔགས་ཤེས་པའི་གང་ཟག་གིས་དུས་ཟོས་ན། དུག་གིས་དུག་ནི་འབིགས་པར་བྱེད། །སྙིང་རླུང་དང་ལྷོག་པ་ལ་ཕན་པས་དུག་རང་སྨན་དུ་འགྱུར། ཇི་ལྟར་རླུང་གིས་ཟིན་པ་དེ། །དཔེ་ཇི་ལྟར་རླུང་གིས་ཟིན་པ་དེ། རླུང་ལངས་པའི་རྟེན་གྱི་གང་ཟག་ཞིག་ལ་རླུང་བཅོས་ཇི་ཙམ་བྱས་ཀྱང་ཕན་དུ་མ་བཏུབ་ན། མོན་སྲན་གྲེའུའི་བཟའ་བ་སྦྱིན། ། མོན་སྲན་གྲེའུ་སྲན་ཆུང་ལ་ཟེར། སྲན་ཆུང་གི་ཐུག་པ་རླུང་ལ་གནོད་པས། སྲན་ཆུང་གི་ཐུག་པ་འཐུང་ཐུབ་ཚད་ཅིག་བྱིན། རླུང་ཡན་དུ་བཅུག་།གཟོད་རླུང་བཅོས་བྱས་ན་དྲག་ནས་འགྲོ། བཟློག་པའི་སྨན་ནི་བརྟགས་པ་ལས། །བཟློག་པའི་སྨན་གྱིས་དེ་བཞིན་དུ་བརྟགས་ལས། རླུང་གིས་རླུང་ལ་བསྣུན་པར་བྱེད། །རླུང་གིས་རླུང་ལ་དེ་བཞིན་དུ་བསྣུན་པ་དང་། དྲི་མས་དྲི་མ་འཁྲུད་པར་བྱེད་པ་དེ་བཞིན་དུ། རྣམ་རྟོག

B(Autochthonous Tibetan Literature)/B.ii (unsorted)(rNgog slob brgyud dang bcas pa_gsung bum) (OCR e-texts of W1KG16666_ some e-texts are incomplete)/UTIE0OPI6EB405D9_I4PD2679_bo-x-ewts,sa-x-iast,zh-latn-pinyin.txt


བདག་གཤེད་མའི་སྙིང་ལ་མ་ར་ཡ། །ཕྱི་ཐག་ཐུང་བས་སྔར་འགྲོགས་རྒྱང་དུ་འཕེན། ། གསར་འགྲོགས་ཆེ་བས་ཀུན་ལ་ཁ་དྲོད་གཏིང་། །ཕུང་བྱེད་རྟོག་པའི་མགོ་ལ་ཆེམས་སེ་ཆེམས། །དགྲ་བདག་གཤེད་མའི་སྙིང་ལ་མ་ར་ཡ། །མངོན་ཤེས་མེད་པས་རྫུན་སྐྱོན་དང་དུ་ལེན། །སྙིང་རྗེ་མེད་པས་བློ་གཏད་སྙིང་ལ་བྲབ། །ཕུང་བྱེད་རྟོག་པའི་མགོ་ལ་ཆེམས་སེ་ཆེམས། །དགྲ་བདག་གཤེད་མའི་སྙིང་ལ་མཱ་ར་ཡ། །ཐོས་པ་ཆུང་ལ་ཀུན་ལས་བར་ཚོད་བྱེད། །ལུང་བརྒྱ་ཆུང་བས་ཡོངས་ལ་ལོག་ལྟ་སྐྱེ། །ཕུང་བྱེད་རྟོག་པའི་མགོ་ལ་ཆེམས་སེ་ཆེམས། །དགྲ་བདག་གཤེད་མའི་སྙིང་ལ་མ་ར་ཡ། ། ཆགས་སྡང་གོམས་པས་གཞན་ཕྱོགས་ཡོངས་ལ་སྨོད། །ཕྲག་དོག་གོམས་པས་གཞན་ལ་སྒྲོ་སྐུར་འདེབས། །ཕུང་བྱེད་རྟོག་པའི་མགོ་ལ་ཆེམས་སེ་ཆེམས། །དགྲ་བདག་གཤེད་མའི་སྙིང་ལ་མ་ར་ཡ། །སློབ་གཉེར་མ་བྱས་རྒྱ་ཆེན་ཁྱད་དུ་གསོད།། བླ་མ་མི་བསྟེན་ལུང་ལ་སྨོད་པ་བྱེད། །ཕུང་བྱེད་རྟོག་པའི་མགོ་ལ་ཆེམས་སེ་ཆེམས།། དགྲ་བདག་གཤེད་མའི་སྙིང་ལ་མ་ར་ཡ། །སྡེ་སྣོད་མི་འཆད་རང་བཟོ་རྫུན་དུ་བསྒྲིག་།དག་སྣང་མ་འབྱོངས་ལབ་ཚད་འབའ་ཤར་སྨྲ། །ཕུང་བྱེད་རྟོག་པའི་མགོ་ལ་ཆེམས་སེ་ཆེམས། །དགྲ་བདག་གཤེད་མའི་སྙིང་ལ་མ་ར་ཡ། །ཆོས་མིན་ལས་ལ་སྨོད་པར་མི་བྱེད་པར། །ལེགས་བཤད་ཡོངས་ལ་སུན་འབྱིན་སྣ་ཚོགས་གཏོང་། །ཕུང་བྱེད་རྟོག་པའི་མགོ་ལ་ཆེམས་སེ་ཆེམས། །དགྲ་བདག་གཤེད་མའི་སྙིང་ལ་མ་ར་ཡ། །ངོ་ཚའི་གནས་ལ་ངོ་ཚར་མི་འཛིན་པར། །ངོ་མི་ཚ་ལོང་ཚའི་ཆོས་ལོག་འཛིན། །ཕུང་བྱེད་རྟོག་པའི་མགོ་ལ་ཆེམས་སེ་ཆེམས། ། དགྲ་བདག་གཤེད་མའི་སྙིང་ལ་མ་ར་ཡ། །བྱས་ན་རུང་བ་གཅིག་ཀྱང་མི་བྱེད་པར།། མི་རིགས་བྱ་བ་ཐམས་ཅད་བྱེད་པ་ཡིས། །ཕུང་བྱེད་རྟོག་པའི་མགོ་ལ་ཆེམས་སེ་ཆེམས། །དགྲ་བདག་གཤེད་མའི་སྙིང་ལ་མ་ར་ཡ། །ཨེ་མ་བདག་ལྟའི་འགོང

B(Autochthonous Tibetan Literature)/B.i (ACIP SUNGBUM_dge lugs)/B.i.28 (BLO SBYONG)/THEG PA CHEN PO_I BLO SBYONG MTSON CHA _KHOR LO_THE CROWN OF KNIVES--INSTRUCTIONS FROM THE GREATER FOR DEVELOPING THE GOOD HEART/S7007M.TXT


མ་གྲུབ་ཅེས་པའི་རྩོད་པ་དེ། འབྲས་མཚུངས་ཀྱི་ལྟག་ཆོད་དུ་འདོད་རིགས་ཏེ། རྩོལ་བྱུང་གི་སྤྱིས་ཀྱང་དུང་སྒྲ་འབྲས་བུར་སྒྲུབ་པར་བྱེད་ནུས་པ་ལ་འབྲེལ་བ་ཅན་ཉིད་ཐ་དད་ལ་བརྟགས་ནས་ཐ་དད་པའི་སྐྱོན་བརྗོད་པའི་ལན་ལོག་ཡིན་པའི་ཕྱིར། གོང་གི་དབང་ཕྱུག་སྒྲུབ་བྱེད་ཀྱི་རྟགས་གསུམ་བཀོད་པ་ལ། དབྱིབས་ཀྱི་ཁྱད་པར་དང་ལྡན་པའི་ཕྱིར་ཞེས་པའི་རྟགས་དེ་ལ། རྫ་བུམ་གྱི་དབྱིབས་དང་འདྲ་བའི་དབྱིབས་ཤིག་རྟགས་སུ་འགོད་ན། འཇིག་རྟེན་གྱི་གནས་ལུས་ལོངས་སྤྱོད་མཐའ་དག་དེ་ལྟ་བུའི་དབྱིབས་དང་མི་ལྡན་པས་ཕྱོགས་ཆོས་མ་གྲུབ། སྤྱིར་དབྱིབས་ཙམ་གྱི་རྟགས་སུ་འགོད་ན། སྐྱེས་བུས་བྱས་པའི་དབྱིབས་དང་ལྡན་པར་བསྒྲུབ་ན་མ་ངེས་ཞེས་པའི་སྐྱོན་བྱུང་བ་ལ། གཞན་སྡེས། དབྱིབས་དང་ལྡན་པ་རྟགས་སུ་བཀོད་པ་ལ། དབྱིབས་ཙམ་དང་། དབྱིབས་ཀྱི་ཁྱད་པར་དང་ལྡན་པ་གཉིས་སུ་ཕྱེས་ནས། མ་གྲུབ་པ་དང་། མ་ངེས་པའི་རྟགས་སུ་ཐལ་བའི་སྐྱོན་བརྗོད་པ་དེ། འབྲས་མཚུངས་ཀྱི་ལྟག་ཆོད་ཡིན་ཟེར་བ་ལ། རང་ལུགས་ཀྱིས། བསྒྲུབ་བྱ་སྒྲུབ་ནུས་ཀྱི་སྤྱི་ཙམ་རྟགས་སུ་བཀོད་པ་ལ་ཁྱད་པར་ལ་བརྟགས་ནས་སྐྱོན་བརྗོད་ན་འབྲས་མཚུངས་ཀྱི་ལྟག་ཆོད་ཟེར་བ་ཡིན་ལ། དེ་གཉིས་མི་མཚུངས་ཞེས་པའོ། །རྟགས་དེ་ལ་དཔྱད་གཞི་ཡོད་དེ། བསྒྲུབ་བྱའི་ཆོས་ལའང་བརྟག་པ་བྱས་པ་དང་། རྟགས་ལའང་བརྟག་པ་བྱས་ནས། བྱེད་པ་པོ་གཞན་ཞིག་སྔོན་དུ་སོང་བར་བསྒྲུབ་ན། རང་རྒྱུ་སེམས་དཔའི་ལས་ལས་སྐྱེ་བ་སངས་རྒྱས་པས་གྲུབ་ཟིན་པར་གསུངས་ལ། དེ་ལྟར་ན། དབྱིབས་ཀྱི་ཁྱད་པར་དང་ལྡན་ན། རང་རྒྱུ་བྱེད་པ་པོ་སྔོན་དུ་སོང་བས་ཁྱབ་པར་ཐལ། འདོད་ན། འཇིག་རྟེན་གྱི་གནས་ལུས་ལོངས་སྤྱོད་རྣམས་ཆོས་ཅན། རང་རྒྱུ་བྱེད་པ་པོ་སྔོན་དུ་སོང་སྟེ། སྡོད་ཅིང་ལས་ལ་འཇུག་པའི་ཕྱིར་ཞེས་པའི་རྟགས་དང་། དུང་སྒྲ་ཆོས་ཅན། འབྲས་བུ་ཡིན་ཏེ། རྩོལ་བྱུང་ཡིན་པའི་ཕྱིར་ཞེས་པའི་རྟགས་གཉིས་ལ་ཁྱད་པར་མེད་པར་ཐལ། རྟགས་དང་བསྒྲུབ

B(Autochthonous Tibetan Literature)/B.i (ACIP SUNGBUM_dge lugs)/B.i.24 (tsad ma_valid perception)/TSAD MA RNAM _GREL (PRAMANA VARTIKA)_A COMMENTARY ON VALID PERCEPTION/DGE BSHES YE SHES DBANG PHYUG_GESHE YESHE WANGCHUK/se00023m2.txt


ཤེས་དབབ་ཊིཀཱར་སྦྱོར་གདན་ལེའུ་གསུམ་པ་བཞིན་དུ་ཡེ་ཤེས་ཕབ་ལ་ཞེས་གསུངས་པས་དེར་བཤད་པ་བཞིན་འདིར་བཀོད་དོ། །པ་ནི། སློབ་དཔོན་གྱི་ཐུགས་ཀར་ཟླ་བའི་དཀྱིལ་འཁོར་གྱི་དབུས་སུ་ཧཱུཾ་སྒོམ། དེ་ལས་འོད་ཟེར་མེ་ལྟ་བུ་སྤྲོས་པས་ཕྱོགས་བཅུའི་འཇིག་རྟེན་གྱི་ཁམས་ཐམས་ཅད་དང་སེམས་ཅན་ཐམས་ཅད་སློབ་མ་དང་སློབ་དཔོན་དུ་བཅས་པ་མེས་བསྲེགས་ནས་སྟོང་པ་ཉིད་དུ་བསྒོམ། སྟོང་པའི་ངང་ལས་སློབ་དཔོན་བདག་ཉིད་ཡེ་ཤེས་མཁའ་འགྲོ་མ་སྐུ་མདོག་དམར་པོ་ཞལ་གཅིག་ཕྱག་གཉིས་པ། གཡས་ཁ་ཊཱཾ་ག་།གཡོན་ཐོད་པ་འཛིན་པ་དར་དང་རིན་པོ་ཆེའི་རྒྱན་གྱིས་བརྒྱན་པ་འོད་ཟེར་ཁ་དོག་ལྔ་འཕྲོ་བ། ། པདྨ་དང་ཉི་མའི་གདན་ལ། ཞབས་སེམས་དཔའི་སྐྱིལ་དཀྲུང་གིས་བཞུགས་པར་བསྒོམས་པའི་ཐུགས་ཀར་མེའི་དཀྱིལ་འཁོར་དམར་པོ་གྲུ་གསུམ་པ།དེའི་དབུས་སུ་ཡི་གེ་ཧཱྃ་སྒོམ་མོ། ། ལ།དེ་ནས་སློབ་མ་ཡེ་ཤེས་མཁའ་འགྲོ་མའི་སྐུར་གོང་བཞིན་བསྒོམ་དུ་བཅུག་དེའི་སྙིང་གར་ཟླ་བའི་དཀྱིལ་འཁོར་གྱི་དབུས་སུ་ཧཱུཾ་བསྒོམས་ཤིག་བྱ། དེ་ནས་སློབ་དཔོན་གྱི་ཐུགས་ཀའི་ཧཱུཾ་ལས་འོད་ཟེར་དམར་པོ་བྱུང་ནས་ཁྱོད་རང་གི་སྣ་བུག་མཪ་སོང་སྟེ་སྙིང་ཁའི་ཧཱུཾ་ས་བོན་དེ་ལས་ཀྱང་འོད་དམར་པོ་བྱུང་སྟེ། ཅེས་པའི་འོད་ཟེར་དམར་པོ་ལུས་ཐམས་ཅད་དམར་མེ་རེ་རེ་གང་པ་ལ་ཤེས་པ་གཏོད་ལ། དམིགས་པ་རྩེ་གཅིག་པར་གྱིས་ཤིག་བྱས་ལ། གུ་གུལ་གྱི་དུད་པས་བདུག་། སློབ་དཔོན་གྱིས་དྲིལ་བུ་དཀྲོལ་ཞིང་ཨོཾ་ཨཱཿསྭཱ་ཧཱ་ཞེས་བརྒྱ་རྩ་བརྒྱད་བཟླས་པས་ཡེ་ཤེས་ཕེབས་པར་འགྱུར་རོ། །རྟགས་ནི་སྐུ་ཕེབས་ན་འདར་བ་དང་འཕར་བ་ལ་སོགས་པ་དང་། གསུང་ཕེབས་ན་ཆོས་སྨྲ་བ་ལ་སོགས་པ་དང་། ཐུགས་ཕེབས་ན་མི་རྟོག་པའི་ཉམས་སུ་མྱོང་པ་འབྱུང་ངོ་། ། ཡེ་ཤེས་ཕེབས་པ་དང་སློབ་དཔོན་གྱིས་རྡོ་རྗེ་གསོར་ལ་དྲིལ་བུ་དཀྲོལ་ཞིང་རྡོ་རྗེའི་བླུ་བླང་བ་ནི། རྡོ་རྗེ་ཅན་ཁྱོད་རོལ་ཅིང་རོལ་གྱུར་ནས། །ཐམས་ཅད་མཐུ་ཡིས་ཐམས་ཅད་ཆེན་པོ་ཟེར་གསོལ་བར་མཛོད། །ཇི་སྙེད་ཁྱོད་ལ་མཆོད་པ་དབུལ་བར་བགྱི། །འཁོར་བ་ཆེན་པོ་སྐད་ཅིག་གིས་བསྒྲོལ་མཛད། །ཅེས་བརྗོད། དེ་ནས་དབབ་པ་བརྟན་པར་བྱ་བ་ནི། ལག་པ་སྤོས་ཆུས་བརླན་ཏེ་སློབ་མའི་སྤྱི་བོར་ཅབ་ཅབ་བྱེད་ཅིང༌། ཨོཾ་ཏིཥྛ་ཡོ་ག་མ་ཧཱ་ཀྲོ་དྷ་ཧཱྃ་ཧཱུྃ་ཧཱུྃ་སྭཱ་ཧྭ་ཞེས་བརྗོད། དེ་ནས་སློབ་མ་དཀྱིལ

B(Autochthonous Tibetan Literature)/B.ii (unsorted)(rNgog slob brgyud dang bcas pa_gsung bum) (OCR e-texts of W1KG16666_ some e-texts are incomplete)/UTIE0OPI6EB405D9_I4PD2677_bo-x-ewts,sa-x-iast,zh-latn-pinyin.txt


སྟངས་ནི། །དངོས་འགལ་ཞུགས་པ་དགོས་པ་ཡིན། །གལ་ཏེ་བདེན་གྲུབ་འཕོ་བ་ན། །འགྱུར་བ་མེད་པའི་བདེན་གྲུབ་འགལ། །ཞེས་སོགས་སྐྱོན་གྱིས་ངར་མི་གནོད། །རྒྱུ་མཚན་འདི་ལྟར་ཡིན་པས་ཉོན། །ཉོན་མོངས་ལ་སོགས་ཆོས་ཀུན་ནི། །གྲུབ་ཙམ་ཉིད་ནས་རང་རང་ཐོག་།བདེན་གྲུབ་རེ་རེ་སོ་སོར་ནི། །དུས་མཉམ་ལྟོས་མེད་རང་གྲུབ་ཡིན། །གཅིག་ནས་གཅིག་ཏུ་འཕོ་བ་མིན། །ཉོན་མོངས་ཀྱེ་བཞིན་པ་ལ་ཡང་། །བདེན་གྲུབ་ཀྱིས་ཀྱང་དུས་མཉམ་སླེབ། །འཕོ་བའི་ཚུལ་ནི་མ་ཡིན་ཅིང་། །ཉོན་མོངས་སྐད་ཅིག་སྔ་མ་ནི། །འགག་བཞིན་པ་ལའང་ང་ཡོད་མོད། །སྐད་ཅིག་གཉིས་པར་སྐྱེ་བཞིན་ལའང་། །གྲུབ་ཙམ་ལྟོས་མེད་ང་ཡོད་པས། །ཆོས་རྣམས་ཀུན་ལ་དེ་བཞིན་འགྲེ། །སྣང་བས་དག་པའི་ས་ཕྱོགས་སུ། །མུན་ནག་ཆེན་པོ་གཅིག་པུ་དེ། །ཡོད་པའི་ཆོས་རྣམས་ཐམས་ཅད་ལ། །ཁྱབ་པར་ཀུན་ལ་ཡོད་མོད་ཀྱི། །ཆོས་རྣམས་ཀུན་ལ་རེ་རེ་ནས། མུན་པ་འཕོ་ནི་ག་ལ་དགོས། །སྐྱེ་འགག་ཀུན་ལ་རིམ་བཞིན་དུ། །མུན་པ་དེ་ཡིན་ཁྱབ་པ་ལྟར། །དེ་བཞིན་ང་ལའང་མཚུངས་པ་ཡིན། །ང་ནི་བདེ་པར་གྲུབ་པ་ནི། །གས་ནི་མི་ལེན་ཁ་མེད་དང་། །མི་བྱེད་ཀ་མེད་འགྲོ་དྲུག་གོ་།སེམས་ཅན་རྣམས་ཀྱི་བཅོས་པ་ཡིན། །གདགས་གཞི་ཆོས་ཀུན་ལ་དམིགས་ནས། །རྟོག་པས་ཕར་ལ་བཏགས་ནས་ནི། །བདེན་པར་གྲུབ་པ་འདུག་གོ་ཞེས། །ཁོ་རང་ཚོ་ཡིས་བཅོས་པ་ཡིན། །ཐག་ཁྲ་ལ་ནི་སྦྲུལ་འཛིན་དང་། །

B(Autochthonous Tibetan Literature)/B.i (ACIP SUNGBUM_dge lugs)/B.i.25 (dbu ma_madhyamika prasangika)/PHYAG RGYA CHEN PO_GREAT SEAL (MAHAMUDRA)/BLO BZANG CHOS KYI RGYAL MTSAN_LOBSANG CHUKYI GYELTSEN/BDAG _DZIN GSHAGS _DEBS_DISPUTE BETWEEN WISDOM AND THE TENDENCY TO HOLD THINGS AS SELF-EXISTENT/sl05977ed5.txt


༄༅། །རྡོ་རྗེ་དྲིལ་བུ་བཟུང་སྟེ་ཀརྨ་བཛྲ་ཞེས་བྱ་བའོ། །ཞེས་གསུངས་ནས་ཁྲི་ལ་བཞུགས་སོང་བ་ཞིག་བྱུང་། མནལ་སོད་ནས་བརྟགས་པ་ན་སྔར་གྱི་གསང་མཚན་དོན་ཡོད་རྡོ་རྗེ་ཡིན་བ་དང་། ཀརྨ་བཛྲ་ཡང་དོན་གྲུབ་ཀྱི་རིགས་ཀྱི་མིང་དུ་འདུག་པས་འདྲ་བ་འདུག་དགོངས་པ་ཞིག་བྱུང་གསུང་ངོ། །སླར་ཡང་དཔྱིད་སྨད་དེ་ནས་དབྱར་དང་སྟོན་འོག་མའི་རིང་ལ་གོང་གསུམ་བདེ་ཆེན་དུ་བྱོན་ནས། རིན་ཆེན་ཆོས་ཀྱི་དཔལ་བ་ལ་རྡོ་རྗེ་ཕྲེང་བའི་དབང་ལུང་མཛུབ་ཁྲིད་བཤད་པ་གར་ཐིག་དབྱངས་གསུམ་གྱི་ཕྱག་ལེན་ཁྲིད་དང་བཅས་པའི་སྒོ་ནས་ཕྲེང་བ་སྐོར་གསུམ་ལ་མཁས་པར་སྦྱངས། གཞན་ཡང་བཅོམ་ལྡན་འདས་ཕྱག་ན་རྡོ་རྗེ་འཁོར་ལོ་ཆེན་པོ་ལ་སོགས་པའི་དབང་ལུང་མན་ངག་དང་བཅས་པ་ལ་སོགས་པ་ཟབ་ཅིང་རྒྱ་ཆེ་བའི་ཆོས་མང་དུ་གསན། དེ་ནས་ཞ་ལུང་རིན་པོ་ཆེ་ཁྱུང་པོ་ལྷས་པ་ལ་ཡོ་གའི་སྐོར་གསན་པ་ལ་འབྱོན་པར་དགོངས་ཡོད་པ་ལ། ནུབ་གཅིག་མནལ་ལམ་དུ་ཁྲི་ཆེན་པོ་ཞིག་གི་སྟེང་ན་རིན་པོ་ཆེ་ཁྱུང་པོ་བ་ཡིན་ཟེར་བའི་བླ་མ་བགྲེས་པོ་ཞིག་བཟང་པོའི་འདུག་སྟངས་མཛད་ནས་བཞུགས། དེའི་དྲུང་ན་རྗེ་འདི་པའང་བཞུགས་ཡོད་པ་ལ། བླ་མ་དེས་ཕྱག་གཉིས་ཀྱིས་ཐུགས་ཀའི་ན་བཟའ་བསལ་ནས་ཐུགས་ཀ་སྟོན་གྱིན་འདུག་པ་ལ་གཟིགས་པས། བླ་མ་དེའི་ཐུགས་ཀ་ནས་སྔགས་ཀྱི་ཕྲེང་བ་རིང་པོ་རིམ་པ་དུ་མས་བསྐོར་བའི་འཁོར་ལོ་ཡིག་འབྲུ་རྣམས་ཧྲ་མ་མེ་འདུག་པ་གཟིགས་པས་སྔགས་རྣམས་ཕལ་ཆེ་བ་བཀླགས་པ་ཞིག་རྨིས།

B(Autochthonous Tibetan Literature)/B.i (ACIP SUNGBUM_dge lugs)/B.i.13 (CHOS BYUNG_RELIGIOUS HISTORIES)/LAM RIM BLA MA BRGYUD PA_I RNAM THAR_BIOGRAPHIES OF THE LAMAS OF THE LAM-RIM TRADITION/S05985E1.TXT


༄༅། །རིམ་པ་བཞིན་བྱས་ལ། ཨོཾ་བཛྲ་པུཥྤེ་ཧཱུཾ་ཧཱུཾ་ཕཊ། ཨོཾ་བཛྲ་དྷུ་པེ་ཧཱུཾ་ཧཱུཾ་ཕཊ། ཨོཾ་བཛྲ་དཱི་པེ་ཧཱུཾ་ཧཱུཾ་ཕཊ། ཨོཾ་བཛྲ་གནྡྷེ་ཧཱུཾ་ཧཱུཾ་ཕཊ། དྲི་མེད་མེ་ལོང་སྤྲང་ཆང་སྣོད་དང་ནི། །སྣ་ཚོགས་གོས་དང་ཆོས་ཀྱི་འབྱུང་གནས་འཛིན། །གཡོན་རྡོ་རྗེ་ཁུ་ཚུར། བྣང་དུ་བསྟན་པའི་སྟེང་དུ་གཡས་པའི་ལག་མཐིལ་ཕྱིར་བསྟན་པ་མེ་ལོང་གི་ཕྱག་རྒྱ་དང་། ཨོཾ་རཱུ་པ་བཛྲི་ཧཱུཾ་ཧཱུཾ་ཕཊ། སྔར་གྱི་ཞལ་ཟས་ཀྱི་ཕྱག་རྒྱ་འམ་ཡང་ན་རྡོ་རྗེ་ཐལ་མོ་ཁ་གྱེན་དུ་ཕྱེ་བ་རོའི་ཕྱག་རྒྱ་དང་། ཨོཾ་ར་ས་བཛྲི་ཧཱུཾ་ཧཱུཾ་ཕཊ། རྡོ་རྗེ་ཁུ་ཚུར་གཉིས་གྱི་གོས་འབུལ་བའི་ཕྱག་རྒྱ་དང་། ཨོཾ་སྤར་ཤ་བ་ཛྲི་ཧཱུཾ་ཧཱུཾ་ཕཊ། རྡོ་རྗེ་བསྔམ་པ་ལས་མཐེའུ་ཆུང་རྩེ་སྦྲད་ལ་བརྐྱང་མཛུབ་མོ་གཉིས་དང་མཐེ་བོང་གཉིས་བརྐྱང་སྟེ་བཀྱེང་པ་ཆོས་འབྱུང་གི་ཕྱག་རྒྱ་དང་། ཨོཾ་དྷ་རྨཿ་དྷཱ་ཏུ་བཛྲི་ཧཱུཾ་ཧཱུཾ་ཕཊ། ཅེས་རིག་མ་བཅུ་དྲུག་གིས་མཆོད། རབ་འབྱམས་ཞིང་ན་ཇི་སྙེད་གཟུགས་མཆིས་པ། །ཡོངས་སུ་གྱུར་པ་ལས་བྱུང་ལྷ་མོ་ནི། །བཞིན་རས་འཛུམ་ཞིང་སྐུ་ཡི་མཛེས་པ་སྟོན། །གཟུགས་ཀྱི་རྡོ་རྗེ་མ་ཡི་མཆོད་པ་ཡིས། །གང་ཤར་གཟུགས་ཀྱི་སྣང་བ་ཐམས་ཅད་ནི། །གཟུགས་ཀྱི་རྡོ་རྗེ་མར་ནི་ཤར་བའི་མཐུས། །མི་འགྱུར་བདེ་བ་ཆེན་པོ་རབ་རྩལ་ཏེ། །བདེ་སྟོང་མཆོག་གི་ཏིང་འཛིན་རྫོགས་པར་ཤོག་།སྔར་གྱི་མེ་ལོང་གི་ཕྱག་རྒྱ་དང་། ཨོཾ་རུ་པ་བཛྲི་ཧཱུཾ་ཧཱུཾ་ཕཊ། ཅེས་གཟུགས་དང་། དེ་བཞིན་དུ་ཚིགས་བཅུང་གཞན་རྣམས་སྔ་མ་བཞིན་དུ་བརྫོད་ལ། ཁྱད་པར་ནི། གཟུགས་ཞེས་པ་འོག་མ་བཞི་ལ་རིམ་པ་བཞིན། སྒྲ་དང་དྲི་དང་རོ་དང་རེག་བྱ་ཞེས་པས་བརྗེས་ནས། བཞིན་རས་འཛུམ་ཞིང་སྐུ་ཡི་མཛེས་པ་སྟོན། །ཞེས་པའི་གནས་སུ། སྙན་པའི་པི་ཝང་བརྡུང་ཞིང་གླུ་ལེན་མ། །ཞེས་པ་བཅུག་པའི་རྗེས་སུ། སྔར་གྱི་པི་ཝང་བརྡུང་བའི་ཚུལ་དང་། ཨོཾ་ཤ་པྟ་བཛྲི་ཧཱུཾ་ཧཱུཾ་ཕཊ། ཅེས་བརྗོད།

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/_KHOR LO SDOM PA_UNION OF THE SPHERES (CHAKRASANVARA)/MCHOD PA_OFFERING/s00159e.txt


འབའ་ཞིག་འཚོལ་ཞིང་ལྷག་པར་གཞུང་ལུགས་ལ་སྦྱངས་པ་མཐར་ཕྱིན་པར་བྱས་པ་དང་། བླ་མའི་གདན་ཁྲི་འཛིན་པ་ཕལ་ཆེར་ཡང་རྙེད་བཀུར་ངན་དོན་རེ་ཡང་བློས་མི་ཐོངས་པར་དགོན་པ་ཆུང་དུ་རེ་དང་ས་ཆ་ཕྲན་བུ་རི་ལ་ཡང་ཅི་ཐོབ་བྱེད་པའི་དང་ཚུལ་འདི་ལ་དཔགས་ན་བདག་གི་དྲིན་ཅན་རྩ་བའི་བླ་མ་རྗེ་ཐམས་ཅད་མཁྱེན་པ་འདི་ནི་ནོར་འཛིན་ཡངས་པའི་ཁྱོན་ལ་སྟོབས་ཀྱིས་འཁོར་ལོས་བསྒྱུར་བའི་གོང་མ་བདག་པོ་ཆེན་པོ་ལྟ་བུས་བསྙེན་བཀུར་བའང་དང་དུ་མི་བཞེས་ཤིང་ས་ཆེན་པོ་ལི་ཁྱོན་ལ་དབང་བསྒྱུར་བའི་དཔལ་ཕུལ་ཡང་དགྱེས་པ་མེད་ཅིང་ཚུལ་དེས་ལྷག་པར་འཇིགས་ཤིང་སྐྲག་བ་དང་སྐྱོ་ཞིང་ཡིད་འབྱུང་བར་མཛད་ནས་དགེ་འདུན་གྱི་སྡེ་གནས་པའི་རྟན་ཙམ་ལས་རང་དོན་དུ་གསེར་སེ་པ་གང་དང་། ས་རོལ་གང་ཙམ་ཡང་མི་བཞེས་པར་ངེས་འབྱུང་དང་བྱང་ཆུབ་ཀྱི་སེམས་རླབས་ཆེན་པོས་འགྲོ་བའི་སྡུག་བསྔལ་ཞི་བ་དང་རྒྱལ་བའི་བསྟན་པ་འཕེལ་བ་འབའ་ཞིག་ཐུགས་ལ་བརྣགས་ཏེ་སྒོ་གསུམ་གྱི་བྱ་བ་ཅི་མཛད་ཐམས་ཅད་བསྟན་པ་དང་སེམས་ཅན་ཁོ་ནའི་དོན་དུ་མཛད་པ་འདི་འདྲ་བ་ན་རྒྱལ་བ་སྲས་བཅས་ཐམས་ཅད་ཀྱིས་ལན་ཅིག་མིན་བར་བསྔགས་པའི་གནས་ཡིན་ཞིང་། སྔོན་ཆོས་ཀྱི་རྒྱལ་པོ་ཙོང་ཁ་པ་ཆེན་པོ་ཞིང་འདིར་བྱོན་ནས་མཛད་པ་དེ་ལྟར་དུ་མཛད་པ་དུས་མཐའ་འདིར་བདག་གི་དྲིན་ཅན་རྩ་བའི་བླ་མ་འདིས་ཕག་ལེན་དུ་ཐེབས་པར་མཛད་བ་ཡིན་པས་རྒྱལ་བའི་བསྟན་པ་ལ་བྱ་བ་མཛད་པའི་རྣམ་པར་ཐར་པ་ངོ་མཚར་རྨད་དུ་བྱུང་བ་ཞིག་གོ་།དེ་ནས་རྗེ་འདིས་རྒྱལ་བ་ཐམས་ཅད་མཁྱེན་པ་ཆེན་པོ་ལ་ཐོས་བསམ་སྒོམ་གསུམ་འཆད་རྩོད་རྩོམ་གསུམ

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/BRJOD BYA_I THOG_BY SUBJECT MATTER/LAM RIM BLA MA_I RNAM THAR_BIOGRAPHIES OF THE LAMAS OF THE LAM RIM TRADITION/S05985E2.TXT


༄༅། །ལ་སོགས་པའི་ཆར་འབེབས། ཕྱག་གིས་ཅུང་ཟད་ཡོ་བར་བཟུང་བའི་བུམ་པ་དཀར་པོ་བདུད་རྩིས་གང་བ་རྣམས་ཀྱིས་དབང་བསྐུར། གཟུགས་རྡོ་རྗེ་མ་ལ་སོགས་པ་རྣམས་ཀྱིས་བཀྲ་ཤིས་ཀྱི་གླུ་དབྱངས་ཀྱི་ཤིས་པ་བརྗོད། ཁྲོ་བོ་རྣམས་ཕྱོགས་མཚམས་སུ་གནས་ནས་བགེགས་བསྐྲད་པར་གྱུར། ཨོཾ་ཡོན་ཏན་རྒྱས་པ་སྐུ་མདོག་གསེར་དང་མཚུངས། །ཤེས་རབ་རྟགས་སུ་གླེགས་བམ་རལ་གྲི་བསྣམས། །འཇམ་པའི་དབྱངས་ཀྱི་བཀྲ་ཤིས་གང་ལགས་པ། །བཀྲ་ཤིས་དེས་ཀྱང་དེང་འདིར་བདེ་ལེགས་ཤོག་།ཨཱཿ་ཐུགས་རྗེའི་རྟགས་སུ་སྐུ་མདོག་ཟླ་བའི་མདོག་།སྐྱོན་གྱིས་མ་གོས་ཕྱག་ན་པདམ་བསྣམས། །སྤྱན་རས་གཟིགས་དབང་བཀྲ་ཤིས་གང་ལགས་པ། །བཀྲ་ཤིས་དེས་ཀྱང་དེང་འདིར་བདེ་ལེགས་ཤོག་།ཧཱུཾ་ཆོས་ཉིད་མི་འགྱུར་རྟགས་སུ་སྐུ་མདོག་ནག་།ཐབས་དང་ཤེས་རབ་དབྱེར་མེད་རྡོ་རྗེ་བསྣམས། །གསང་བའི་བདག་པོའི་བཀྲ་ཤིས་གང་ལགས་པ། །བཀྲ་ཤིས་དེས་ཀྱང་དེང་འདིར་བདེ་ལེགས་ཤོག་།ཨོཾ་ན་མོ་ཞེས་པ་ནས། མནྟ་པ་དཻཿ་སྭཱཧཱ། ཞེས་པའི་གཟུངས་རྗོད་རིང་བུམ་པ་རྣམས་དཀྱིལ་འཁོར་ལ་གཡས་སྐོར་དུ་ལན་གསུམ་བསྐོར་ཏེ། ཏིལ་གྱི་གང་བུ་ལྟར་གང་བའི། །རྒྱལ་བ་བུམ་པ་འཛིན་པ་ཡིས། །དེ་རིང་ཁྱོད་ལ་དབང་བསྐུར་རོ། །དེ་ལྟར་ཤེས་ནས་ཡིད་བདེར་གྱིས། །དབང་བསྐུར་རྡོ་རྗེ་ཆེན་པོ་སྟེ། །ཁམས་གསུམ་པ་ཡིས་ཕྱག་བྱས་པ། །སངས

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/RNAM RGYAL MA_LADY OF TOTAL VICTORY (VIJAYA)/SGRUB THABS_RITUAL FOR REACHING THE ANGEL (SADHANA)/s05925e.txt


བསྐྱོད་འབབ་པ་སྟེ། །རྐྱང་མ་གཡོན་གྱི་རྩ་ནས་མི་བསྐྱོད་པ་དྲི་ཆུ་འབབ། རོ་མ་དེ་བཞིན་ཁྲག་འབབ་ཅིང་། །རོ་མ་གཡས་ཀྱི་རྩ་ནས་དེ་བཞིན་དུ་ཁྲག་འབབ། ཤེས་རབ་ཟླ་བ་འབབ་བཤད་པ། །ཤེས་རབ་སྟོང་ཉིད་འཛིན་པར་བྱེད་པའི་དབུས་ཀྱི་རྩ་ཨ་ཝ་དྷཱུ་ཏིའི་ནང་ནས་ཟླ་བ་ཁམས་བྱང་ཆུབ་སེམས་ཀྱི་ཐིག་ལེ་འབབ་པར་བཤད། རྩ་དེའི་མིང་གང་ཡིན། དེ་ནི་ཀུན་འདར་མ་རབ་གྲགས། །རྩ་དེ་ནི་བོད་སྐད་དུ་ཀུན་འདར་མར་རབ་ཏུ་གྲགས་པ་ཡིན་ལ། རྒྱ་གར་གྱི་སྐད་དུ་ཨ་ཝ་དྷཱུ་ཏི་ཟེར་བས། ཨ་ཝ་ནི་སྡིག་པ། དྷཱ་ཏི་ནི་སྤངས་པ་ཡིན་པས། དོན་ལ་སྡིག་པ་རྣམ་པར་སྤངས་པའི་རྩ་ཟེར་བ་ཡིན། ད་རྩ་དེ་རྣམས་ལ་མཚན་ཉིད་དྲིས་ལན་ཞིག་བསྐྱར་ནས་སྟོན་པར་བྱེད་པ་འོག་ནས་ཀྱི་བཅོམ་ལྡན་འདས་ཞེས་བོས་ནས། རྩ་སུམ་ཅུ་རྩ་གཉིས་པོ་འདི་རྣམས་ཀྱི་རང་བཞིན་མཚན་ཉིད་རང་ཇི་ལྟ་བུ་ལགས་བྱས་ནས་དྲིས་པས། ལན་བཅོམ་ལྡན་འདས་ཀྱིས་བཀའ་སྩལ་པ། སྲིད་གསུམ་ཡོངས་གྱུར་ཐམས་ཅད་ནི། ། བྱ་བ་ལ་སོགས་པས་སྟོན་པར་བྱེད། རང་གི་ལུས་ལ་རྩ་གྲངས་མེད་ཐུག་པ་མེད་པ་ཡོད་ཀྱང་། ། དེ་རྣམས་ཚུར་བསྡུས་ན་སྲོག་སྟོང་ཕྲག་བདུན་ཅུ་རྩ་གཉིས་སུ་གསུངས། དེ་ཚུར་བསྡུས་ན་བརྒྱ་ཉི་ཤུ། དེ་ཚུར་བསྡུས་ན་བདུན་ཅུ་རྩ་གཉིས། དེ་ཚུར་བསྡུས་ན་སུམ་ཅུ་རྩ་གཉིས། དེ་ལས་ཚུར་བསྡུས་ན། སྲིད་གསུམ་ཡོངས་གྱུར་ཐམས་ཅད་ནི། སྲིད་པ་གསུམ་ཡོངས་སུ་བསྒྱུར་ནུས་པའི་རྩའི་གཙོ་མོ་གསུམ་དུ་འདུས། དེ་ལས་ཀྱང་ཚུར་བསྡུས་ན། སྲོག་སྟོང་ཕྲག་བདུན་ཅུ་རྩ་གཉིས་སུ་གསུངས། དེ་ཚུར་བསྡུས་ན་བརྒྱ་ཉི་ཤུ། དེ་ཚུར་བསྡུས་ན་བདུན་ཅུ་རྩ་གཉིས། དེ་ཚུར་བསྡུས་ན་སུམ་ཅུ་རྩ་གཉིས། དེ་ལས་ཚུར་བསྡུས་ན། སྲིད་གསུམ་ཡོངས་གྱུར་ཐམས་ཅད་ནི། །སྲིད་པ་གསུམ་ཡོངས་སུ་བསྒྱུར་ནུས་པའི་རྩའི་གཙོ་མོ་གསུམ་དུ་འདུས། ། དེ་ལས་ཀྱང་ཚུར་བསྡུས་ན། གཟུང་དང་འཛིན་པ་རྣམ་པར་སྤངས། །གཟུང་འཛིན་རྣམ་པར་སྤངས་པའི་དབུས་ཀྱི་རྩ་ཨ་ཝ་དྷཱུ་ཏི་གཅིག་པུར་བསྡུར་བཏུབ། ཡང་ན་ཐབས་ནི་ཐམས་ཅད་ཀྱིས། །ཡང་ན་ནི་དབྱེ་བར་བྱ་བའི་ཚིག་ཡིན། ཐབས་ནི་ཐམས་ཅད་རང་གི་ལུས་ལ་དབུས་ཀྱི་རྩ་ཨ་ཝ་དྷཱུ་ཏི་དེ་རྩའི་འཁོར་ལོ་བཞིའི་དབུས་ཀྱི་ཐད་ན་ཡར་ལ་ཨ་ཤད་ཀྱི་རྣམ་པ་ལྟ་བུ་དྲང་ཐལ་གྱིས་ཚགས། དེ

B(Autochthonous Tibetan Literature)/B.ii (unsorted)(rNgog slob brgyud dang bcas pa_gsung bum) (OCR e-texts of W1KG16666_ some e-texts are incomplete)/UTIE0OPI6EB405D9_I4PD2678_bo-x-ewts,sa-x-iast,zh-latn-pinyin.txt


ཕྱག་གཉིས་ཀྱིས་རྡོ་རྗེ་དང་དྲིལ་བུ་འཛིན་པ། ཡུམ་རྡོ་རྗེ་དབྱིངས་ཀྱི་དབང་ཕྱུག་མ་དཀར་མོ་ཞལ་གཅིག་ཕྱག་གཉིས་ཀྱིས་རྡོ་རྗེ་དང་དྲིལ་བུ་འཛིན་པས་འཁྱུད་པ། གཉིས་ཀའང་རིན་པོ་ཆེའི་རྒྱན་སྣ་ཚོགས་པས་སྤྲས་པ། ཡབ་རྡོ་རྗེ་སྐྱིལ་མོ་དཀྲུང་གིས་བཞུགས་པ། དེའི་སྤྱི་བོར་ཨོཾ། མགྲིན་པར་ཨཱཿ་ཐུགས་ཀར་ཟླ་བའི་སྟེང་དུ་ཧཱུཾ་ཡིག་དཀར་པོ། དེ་ལས་འོད་ཟེར་འཕྲོས། རང་འདྲའི་ཡེ་ཤེས་པ་སྤྱན་དྲངས། ཨོཾ་བཛྲ་སཏྭ་ཨ་རྒྷཾ་པྲཏཱི་ཙྪ་ཧཱུཾ་སྭཱ་ཧཱ། ཞེས་པ་ནས་ཤཔྟ་པྲ་ཏཱི་ཙྪ་ཧཱུཾ་སྭཱ་ཧཱ། ཛཿ་ཧཱུཾ་བཾ་ཧོཿ་གཉིས་སུ་མེད་པར་གྱུར། སླར་ཡང་ཐུགས་ཀའི་ཧཱུཾ་ལས་འོད་ཟེར་འཕྲོས། དབང་གི་ལྷ་རྣམས་སྤྱན་དྲངས། ཨོཾ་བཉྩ་ཀུལ་ས་པ་རི་ཝཱར་ཨརྒྷཾ། ནས་ཤཔྟའི་བར་གྱིས་མཆོད། དེ་བཞིན་གཤེགས་པ་ཐམས་ཅད་ཀྱིས་མངོན་པར་དབང་བསྐུར་དུ་གསོལ། ཞེས་གསོལ་བ་བཏབ་པས། དེ་རྣམས་ཀྱི་ཡེ་ཤེས་ཀྱི་བདུད་རྩིས་གང་བའི་བུམ་པ་ཐོགས་ནས། ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཡེ་ཧཱུཾ། ཞེས་དབང་བསྐུར། སྐུ་ཡེ་ཤེས་ཀྱི་བདུད་རྩིས་གང་། མི་བསྐྱོད་པས་དབུ་བརྒྱན་ཅིང་། དབང་གི་ལྷ་རྣམས་རང་ཉིད་ལ་ཐིམ་པར་གྱུར༑ ཨོཾ་ཨཱཿ་བིགྷྞྣྟ་ཀྲི་ཏ་ཧཱུཾ་གིས་བསང་། སྭ་བྷ་ཝས་སྦྱངས། སྟོང་པའི་ངང་ལས་ཨ་ལས་བྱུང་བའི་ཐོད་པ་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཧཱུཾ་ཧཱུཾ་ཞུ་བ་ལས་བྱུང་བའི་མཆོད་ཡོན་ཞེས་སོགས་སྤྱི་འགྲོ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/RDO RJE SEMS DPA__WARRIOR OF DIAMOND (VAJRASATTVA)/SGRUB THABS_RITUAL FOR REACHING THE ANGEL (SADHANA)/s00443e.txt


༄༅། །གདབ་པར་བྱའོ། །བླ་མ་ཉེས་པ་ལ་འཇུག་ན་ཟློག་པ་དང་། དེའི་དྲུང་དུ་རང་གི་དགེ་བ་མི་འཕལ་ན་གནས་གཞན་ལ་གཏད་པར་གསོལ་བར་བྱའོ། །དགེ་འདུན་གྱིས་བསྐོས་པ་མ་ཡིན་པར་བླ་མ་གོས་འཚེམ་པ་དང་གཙུག་ལག་ཁང་གི་བྱི་དོར་བྱེད་པ་ན་ཡང་རང་གིས་བསྒྲུབ་པ་དང་། བླ་མ་དང་དགེ་འདུན་གྱི་ཆེད་དུ་ཤིང་ཐོག་ལ་སོགས་པའི་རུང་བ་བྱ་བ་དང་། མཆོད་རྟེན་ལ་སོགས་པའི་སྔོ་ཆུང་ངུ་རྔ་བ་དང་མེ་ཏོག་དང་འབྲས་བུ་བཏོག་པ་དང་སོ་ཤིང་སྒྲུབ་པ་ལ་སོགས་པ་ལ་དགེ་ཚུལ་བསྐོ་བར་བྱའོ། །གཉིས་པ་གནས་ཀྱིས་ཇི་ལྟར་བསྒྲུབ་པ་ལ་རྗེས་སུ་བཟུང་བའི་ཚུལ་གྱིས་བསྒྲུབ་པ་དང་། ཆད་པས་བཅད་པའི་ཚུལ་གྱིས་བསྒྲུབ་པ་གཉིས། དང་པོ་ནི་གནས་ཀྱི་བླ་མས་རང་གི་འཁོར་དུ་རིགས་དང་ལུས་ལ་སྐྱོན་ཆགས་པ་རབ་བྱུང་བསྙེན་རྫོགས་བསྒྲུབས་ཟིན་པ་མི་གཞག་ལ། གནས་པ་དགེ་ཚུལ་གཅིག་ལས་ལྷག་པ་ཉེ་བར་མི་གཞག་གོ་།གལ་ཏེ་རབ་ཏུ་འབྱུང་འདོད་གཉིས་བྱུང་ལ་སོ་སོར་རབ་ཏུ་འབྱུང་བར་མི་འདོད་ན་ལྷན་ཅིག་རབ་ཏུ་ཕྱུང་སྟེ་རྒན་པ་བསྙན་པར་རྫོགས་པར་བྱ་ཞིང་དེས་ཀྱང་ལོ་ཉི་ཤུ་མ་ལོན་ན་དགེ་སློང་གཞན་ལ་རེ་ཤིག་གནས་པའི་དོན་དུ་གཏད་ལ་དགེ་སློང་དེས་ཀྱང་ལོ་ལོན་པའི་ཚེ་མཁན་པོ་ལ་གཏད་པར་བྱའོ། །གལ་ཏེ་མི་གཏོད་ན་མཁན་པོ་དེས་མཐུས་བཀུག་སྟེ་བསྙེན་རྫོགས་བྱ་ཞིང་རང་གི་འཁོར་དུ་གྱུར་པའི་གནས་པ་ལ་བསམ་པས་བུའི་འདུ་ཤེས་བཞག་པ་དང་། བསྙེན་བཀུར་བསྟབས་པ་ཐམས་ཅད་ལ་ཚོད་རིག་པའི་སྒོ་ནས་གནས་པ་ལ་མི་གནོད་པར་བྱ་བ་དང་། ལྷུང་བཟེད་དང་ཆོས་གོས་ཀྱི་ལས་གནས་པ་རང་གིས་མ་ལྕོགས་པ་བྱེད་པ་དང་། ནད་གཡོག་དང་སྤོམ་གུ་དང་དབྱུང་བའི་བར་བླ་མ་ལ་ཇི་ལྟར་བྱེད་པ་བཞིན་འདིར་ཡང་བྱ་དགོས་ལ་གནས་པ་དགེ་བ་འཕེལ་བའི

B(Autochthonous Tibetan Literature)/B.i (ACIP SUNGBUM_dge lugs)/B.i.19 (dul ba_vinaya)/DGE SLONG_VOWS OF FULL MONKS/s05272m.txt


གསུམ་པར་བཤད་པའི་ཆོས་ཀྱི་བདག་མེད་གོམས་པས་ཤེས་སྒྲིབ་སྤངས་པའི་སྤངས་པ་སྒྲུབ་པ་ནི། གཟུང་འཛིན་རག་གསུམ་རྫས་ཐ་དད་དུ་འཛིན་པའི་རྟོག་པ་ཆོས་ཅན། གཉེན་པོའི་སྟོབས་ཀྱིས་ཁྱེད་ཀྱི་རྒྱུན་ཟད་པ་ཡོད་དེ། ཁྱོད་གནོད་བྱེད་སྟོབས་ལྡན་དང་བཅས་པ་ཡིན་པའི་ཕྱིར་རོ། །དེའི་ཕྱོགས་ཆོས་ལྷན་ཅིག་དམིགས་དེས་ཀྱི་རྟགས་ཀྱིས་གྲུབ་ཅང་ཁྱབ་པ་སྔར་དང་འདྲ། རྟོགས་པ་མཐར་ཐུག་སྒྲུབ་པ་ནི། བདག་མེད་རྟོགས་པའི་ཚད་མ་ཆོས་ཅན། ཁྱོད་རང་གི་གོམས་པའི་དོན་ལ་གོམས་པ་མཐར་ཐུག་པ་ཡོད་དེ། ཁྱེད་རང་གི་གོམས་བྱའི་དོན་རྟོགས་པའི་ཚད་མ་གང་ཞིག་།གོམས་བྱའི་དོན་ལ་སྒྲིབ་པ་ཟད་པ་ཡོད་པའི་ཕྱིར། དེ་འདྲ་བའི་སྤངས་རྟོགས་མཐར་ཐུག་དང་ལྡན་པའི་སྐྱེས་བུ་དེ་སྔར་བཤད་པའི་བཅོམ་ལྡན་འདས་ཡིན་ལ། དེ་ཆོས་ཅན། ཁྱོད་རྒྱུ་མེད་དང་མི་མཐུན་པའི་རྒྱུ་ལས་བྱུང་བ་མ་ཡིན་ཏེ། ཁྱོད་བསམ་པ་དང་སྦྱོར་བ་ཕུན་ཚོགས་གོམས་པ་རབ་ཀྱི་མཐར་ཐུག་པ་ཡིན་པའི་ཕྱིར། དེའི་ཕྱོགས་ཆོས་ལུགས་འབྱུང་གི་སྐབས་སུ་སྟོན་པ་ལམ་གང་ནས་བྱོན་པའི་ལམ་སྒྲུབ་པ་ཉིད་ཀྱིས་འགྲུབ་པ་ཡིན་ནོ། །དེ་ལྟར་གཙོ་བོའི་དོན་བདེན་བཞིའི་གནས་ལུགས་ལ་མི་སླུ་བར་བསྒྲུབ་ནས། ད་ནི་མངོན་མཐོ་ལ་མི་སླུ་བར་སྒྲུབ་པའི་ཚུལ་བཤད་པར་བྱ་སྟེ། དེ་ལ་རྟགས་དགོད། ཚུལ་སྒྲུབ། རྩོད་པ་སྤང་བའོ། །དང་པོ་ནི། སྦྱིན་པས་ལོངས་སྤྱོད་ཁྲིམས་ཀྱིས་བདེ། ཞེས་པའི་ལུང་ཆོས་ཅན། ཁྱོད་རང་གི་བསྟན་བྱ་ལ་མི་སླུ་སྟེ། དཔྱད་པ་གསུམ་གྱིས་དག་པའི་ལུང་ཡིན་པའི་ཕྱིར། དཔེར་ན་འདུས་བྱས་མི་རྟག་པར་སྟོན་པའི་སྐབས་བཞིན། འཇུག་པ་བདེ་བའི་ཕྱིར་དུ་སྦྱོར་བ་འདི་ལྟར་བཀོད་པ་ཡིན་གྱི། དོན་སྟེང་དུ་འབྲེལ་པ་མི་སྟོན་པ་དང་། དམ་བཅའ་བརྗོད་པར་མི་རིགས་སོ། །གཉིས་པ་ལ་ཁྱབ་པ་སྒྲུབ་པ་དང་། ཕྱོགས་ཆོས་སྒྲུབ་པའོ། །དང་པོ་ནི། དཔེའི་སྟེང་དུ་ཁྱད་པ་རྗེས་དཔག་གིས་འགྲུབ་སྟེ། འདུས་བྱས་མི་རྟག་པར་རྗེས་དཔག་གིས་རྟོགས་ནས་ངག་སྨྲས་ཤིང་རྗེས་དཔག་དེའི་བསྟན་བྱ་ལ་མི་སླུ་བར་གྲུབ་པ་ན་དེ་དག་དེ་རང་གི་བསྟན་བྱ་ལ་མི་སླུ་བར་གྲུབ་པ་ཡིན་ནོ། །གཉིས་པ་ལ། ཁས་བླང་བར་བྱ་བའི་ལུང་གི་མཚན་གཞི་ངོས་བཟུང་བ་དང་། དེ་མི་སླུ་པའི་རྒྱུ་མཚན་དང་། དེ་ཇི་ལྟར་སྒྲུབ་པའི་ཚུལ་ལོ། །དང་པོ་ནི། འབྲེལ་པ་དང་ནི་རྗེས་མཐུན

B(Autochthonous Tibetan Literature)/B.i (ACIP SUNGBUM_dge lugs)/B.i.24 (tsad ma_valid perception)/SPYI_GENERAL TREATMENTS/KE_U TSANG BLO BZANG _JAM DBYANGS SMON LAM_KEUTSANG LOBSANG JAMYANG MUNLAM/s06531e.txt


༄༅། །ཕྱི་སོགས་བྱ་བའི་ཡུལ་ནི་རབ་བྱུང་སྡེ་ལྔ་གང་རུང་གི་སྡོམ་པ་རྣམ་དག་དང་ལྡན་པ། ས་རང་བཞིན་དུ་གནས་པ་དགོས། སྐུ་མཉེ་སོགས་བྱེད་པ་པོ་གང་གིས་བྱ་བའི་རྟེན་ནི་ཡུལ་དེ་དང་མཚན་དང་ལྟ་བ་མཐུན་པ། ལྷན་ཅིག་གནས་པ་སོགས་དང་། དད་པ་ཆེས། གོས་གཅིག་པ་མ་ཡིན་པ་རྣམས་དགོས་སོ། །དེ་ལྟར་ཕུལ་རྟེན་གཉིས་མཐུན་པ་དགོས་ཏེ་གཞན་དུ་ན་རིག་པའི་ཉེས་པ་སོགས་སུ་འགྱུར་བའི་ཕྱིར་དང་། དེར་མ་ཟད་མཁན་སློབ་ཕ་མ་ནད་པ་སོགས་མ་གཏོགས་ཚུལ་ཁྲིམས་འཆལ་བ་གང་ལ་ཡང་ཚུལ་ཁྲིམས་དང་ལྡན་པས་བསྐུ་མཉེ་དྲིལ་ཕྱི་སོགས་དང་བླ་ན་སོ་ཤིང་སྟོབ་པ་ཅན་གྱི་བསྙེན་བཀུར་ཤེས་བཞིན་དུ་བྱེད་ན་ཉེས་པ་དཔག་ཏུ་མེད་པ་འབྱུང་བའི་ཕྱིར་ཏེ། འདི་ཉིད་ལས། སེངྒེ་ལྟ་བུས་ཝ་ལྟ་བུ་ལ་བསྙེན་བཀུར་མི་བྱའོ། །ཞེས་གསུངས་ཕྱིར་དང་། འདུལ་ཊིཀ་ལས་ཚུལ་ལྡན་གྱིས་ཚུལ་འཆལ་ལ་ཤེས་བཞིན་དུ་སོ་ཤིང་འདག་རྫས་སྟོབ་པ་སོགས་བྱེད་ན་ལོ་སྟོང་ཕྲག་དགུ་བཅུར་དམྱལ་བར་སྐྱེ་བ་དང་ཞེས་སོགས་གསུངས་པའི་ཕྱིར། དེས་ན་ནད་པ་ནི་ཁྱིམ་པ་ཡིན་ན་ཡང་རིམ་གྲོར་བྱ་དགོས་ཏེ། ཕྲན་ཚེགས་ལས། གང་ནད་པ་ལ་རིམ་གྲོ་བྱེད་པ་དེ་ནི་ང་ལ་རིམ་གྲོ་བྱེད་པ་ཡིན་ནོ། །ཞེས་གསུངས་པའི་ཕྱིར། ཁྲུས་དང་། བསྐུ་མཉེ་དང་། དྲིལ་ཕྱི་དང་། སྟན་དང་། མེའི་རེག་པ་ལྔ་ཚོགས་པ་ནི་སྲོ་གང་གི་ངོ་བོ་ཡིན། བྱེད་ཚུལ་ནི་སྒྲ་བསྐྱུང་བ་དང་། བག་ཡོད་པའི་སྒོ་ནས་བྱེད། སྒྲ་བཤད་ནི། ལུས་མེས་སྲོ་ཞིང་། ལུས་ཀྱི་བ་སྤུ་སྣུམ་གྱིས

B(Autochthonous Tibetan Literature)/B.i (ACIP SUNGBUM_dge lugs)/B.i.19 (dul ba_vinaya)/SPYI_GENERAL PRESENTATIONS/PAn CHEN BLO GROS LEGS BZANG_PANCHEN LODRU LEKSANG/sb00059i.txt


རྗེ་བཙུན་ཡབ་སྲས་ཀྱིས། །འབྲལ་མེད་རྗེས་བཟུངས་རྣམ་དཀར་བྱང་ཆུབ་བསྔོ། ཞེས་པ་འདི་ནི་རྗེ་བཙུན་ཅོང་ཁ་བའི་སྐུ་བརྙན་གྱི་རྒྱབ་ཡིག་ལ་དགོས་ཞེས་བསྐུལ་བ་ལྟར་ཤཱཀྱའི་བཙུན་པ་བློ་བཟང་ཡེ་ཤེས་ཀྱིས་སྨྲས་པའོ།། ༈ ཨོཾ་སྭསྟི། བློ་གསལ་ཉིན་བྱེད་འོད་སྟོང་འབར་བ་ཡི། །བཟང་པོའི་མཛད་པས་གདུལ་བྱའི་མུན་པ་སེལ། །མདོ་སྔགས་ཤེས་བྱའི་གནས་ཀུན་ཡེ་ཤེས་ཀྱིས། །གསལ་མཛད་དཔལ་ལྡན་བླ་མ་ཞབས་བརྟན་ཤོག་།བསླབ་གསུམ་རྣམ་དག་ལྗོན་པ་བཟང་པོའི་འབྲས། །ཡོངས་སུ་གང་བའི་མིག་སྟོང་འབྱོང་པ་ཡིས། །འགྲོ་ལ་འདོད་དགུའི་ཕན་བདེ་སྩོལ་མཛད་པའི། །བཤེས་གཉེན་དཔག་བསམ་ལྗོན་པ་ཞབས་བརྟན་ཤོག་།དཀོན་མཆོག་རྣམ་གསུམ་བློ་གྲོས་མཁྱེན་བརྩེའི་གཏེར། །གཅིག་བསྡུས་བཟང་པོའི་དུར་སྨྲིག་གང་རོལ་ཞིང་། །ཡེ་ཤེས་སྒྲིབ་བྲལ་བདེ་བའི་དཔལ་མངའ་བ། །ཡོངས་འཛིན་དམ་པ་ཡུན་རིང་ཞབས་བརྟན་ཤོག་།སྡོམ་གསུམ་བང་རིམ་མཐོན་པོའི་བ་གམ་ཅན། །མཐའ་བྲལ་རིམ་གཉིས་དོན་རྟོགས་ནོར་གྱིས་ཕྱུག་།རྩེ་གཅིག་མཉམ་གཞག་མི་གཡོ་རབ་བརྟན་པའི། །ཟུང་འཇུག་རྡོ་རྗེ་འཆང་ལ་གསོལ་བ་འདེབས། །བསླབ་གསུམ་དག་པའི་དགེ་འདུན་འདུས་པའི་ཚོགས། །ཁྲིམས་གཙང་དབྱར་གྱི་ནོར་བུའི་གནས་ལྟར་འཕེལ། །བློ་བཟང་གསུང་གི་རིང་ལུགས་ཉམས་མེད་པར། །ཉིན་མཚན་ཀུན་ཏུ་ངལ་མེད་སྤྱོད་པར་ཤོག་།དགེ་འདིས་མཚོན་ནས་སྐྱེ་བ་ཐམས་ཅད་དུ། །དཔལ་ལྡན་བླ་མས་འབྲས་མེད་རྗེས་བཟུངས་ཏེ། །མདོ་སྔགས་ཡོན་ཏན་མ་ལུས་མཐར་ཕྱིན་ནས། །ཀུན་མཁྱེན་རྒྱལ་བའི་གོ་འཕང་མྱུར

B(Autochthonous Tibetan Literature)/B.i (ACIP SUNGBUM_dge lugs)/B.i.33 (MISCELLANEOUS and unsorted)/PAN CHEN BLA MA SKU PHRENG GSUM PA DPAL LDAN YE SHES_PANCHEN LAMA KUTRENG SUMPA PELDEN YESHE/s12215e.txt


སྲོལ་ཕྱེ་བའི་རྗེས་ས་ཞུགས་ནས། རྒྱུད་དོན་འགྲེལ་བ་ལ་མངོན་ཤེས་ཐོབ་པ་དགོས་པ་མ་ཡིན་ནོ། །ཞེས་རྒྱུད་འདིའི་སྐབས་སུའང་བཞེད་དེ། ཕྱག་རྡོར་བསྟོད་འགྲེལ་ལས་རྒྱུད་ཤིན་ཏུ་རྒྱས་པ་ཉན་པའི་སྐལ་བ་དང་མི་ལྡན་པའི་དོན་དུ་རྒྱུད་རྒྱས་པ་ལས་བསྡུས་ནས། བསྟན་པའི་རྒྱུད་རྣམས་ཀྱི་རྡོ་རྗེའི་ཚིག་ཟབ་མོ་རྣམས་བསྡུས་པའི་རྒྱུད་གཞན། བྱང་ཆུབ་སེམས་དཔའི་འགྲེལ་པ་འདི་ལྟ་བུའམ། བླ་མ་དམ་པའི་མན་ངག་གི་རྗེས་སུ་འབྲངས་ནས་རྟོགས་པར་བྱ་བར་གསུངས་པ་ལྟར་རོ། །བསྡུས་པའི་རྒྱུད་གཞན་གྱི་རྗེས་སུ་འབྲངས་ནས་རྟོགས་པར་བྱེད་ཚུལ་ནི། བཤད་རྒྱུད་ཀྱི་རྗེས་སུ་འབྲངས་ནས་རྩ་རྒྱུད་ཀྱི་དོན་རྟོགས་པར་བྱེད་པའོ། །མངོན་ཤེས་མེད་པར་རྒྱུད་ཀྱི་འགྲེལ་པ་གཏན་ནས་བྱར་མི་རུང་བར་སྨྲས་ན་ནི། སྨྲ་བ་པོ་རང་ཉིད་ཀྱིས་ཀྱང་རྒྱུད་ཀྱི་དོན་མང་དུ་བཤད་པ་བྱེད་པ་དག་དང་དངོས་སུ་འགལ་བ་འདུ་བར་འགྱུར་རོ། །དེ་ལྟར་མཐའ་དཔྱད་ནས་ཚིག་དོན་ནི། དེ་ལྟའི་མངོན་ཤེས་མེད་པར་རྒྱུད་དོན་ཟབ་མོ་འགྲེལ་པའི་ལམ་སྲོལ་རང་གར་འབྱེད་པ་དང་། གཞན་ཡང་རང་གཞན་གྱི་རྟོག་པས་བཏགས་པའི་བསྟན་བཅོས་སྣ་ཚོགས་ཀྱི་རྗེས་སུ་འབྲངས་ཏེ་མི་མཁས་ཀྱང་མཁས་པའི་མངོན་པའི་ང་རྒྱལ་གྱིས་དྲེགས་ནས་རང་གར་རྒྱུད་ཀྱི་རྒྱས་འགྲེལ་བྱེད་པ་དག་ནི། གླང་ཆེན་ལོང་བ་ཆང་གིས་མྱོས་པའི་སྣ་ལ་རལ་གྲིའི་འཁོར་ལོ་འཕྱང་བ་གཡུལ་དུ་ཞུགས་པ་ལྟར། རང་རྒྱུད་ཉམས་ཤིང་བདུད་ཀྱི་གྲོགས་བྱས་ནས་རང་གཞན་གཉིས་ཀ་དམྱལ་བར་ལྟུང་བ་དང་། སྒྲིབ་པ་ལྔ་དང་མི་དགེ་བ་བཅུ་སོགས་རྒྱས་པར་བྱེད་ཅིང་། བུད་མེད

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/DUS _KHOR_WHEEL OF TIME (KALACHAKRA)/_GREL PA_COMMENTARIES/s05381e.txt


བཤད་ཀྱང་། རི་གཱི་ཨར་ལིའི་རྒྱུད་དུ་ཤར་ལུས་འཕགས་པ་དང་འཛམ་བུ་གླིང་དང་ནུབ་བ་ལོང་སྤྱོད་དང་བྱང་སྒྲ་མི་སྙན་བཞི་ཀ་གནས་དང་ཉེ་བའི་གནས་ལ་སོགས་པའི་ཡ་གྱལ་གྱི་གནས་ཡིན་པ་དང་དེ་བཞིན་རྣལ་འབྱོར་མ་བཞི་གནས་པར་གསུངས་པའི་ཕྱིར་མཐའ་གཅིག་ཏུ་མ་ངེས་ཏ་མན་སྙེར་རྒྱས་པར་བཤད་པ་ལྟར་རོ། །སྒྲ་མི་སྙན་པ་སངས་རྒྱས་ཀྱི་བསྟན་པའི་སྣོད་དུ་རུང་པར་འགྱུར་ཞེས་པའི་རྩོད་པ་ལ་ལན་འདེབས་པ་ན། བྱང་སྒྲ་མི་སྙན་ན་འཕགས་པའི་གནས་བརྟན་ཆེན་པོ་བ་གུ་ལ་འཁོར་དགྲ་བཅོམ་པ་དུ་མ་དང་བཅས་པ་བཞུགས་པར་བཤད་པས་འདོད་ལན་འདེབས་པར་སྨྲ་དགོས་པའང་བྱུང་བ་ནི་ལན་གྱིས་ཤིན་ཏུ་ཕོངས་པ་གོ་བར་བྱེད་པའི་འབྲལ་མེད་ཆེན་པོ་སྟེ། བྱང་སྒྲ་མི་སྙན་དུ་སྐྱེས་པའི་མི་ཚེ་དེ་ལ་སངས་རྒྱས་ཀྱི་བསྟན་པའི་སྣོད་དུ་རུང་མི་རུང་དཔྱོད་པའི་ལན་དུ། ལྷོ་འཛམ་བུ་གླིང་གི་མིར་འཁྲུངས་ནས་ལྷོ་འཛམ་བུ་གླིང་དུ་དགྲ་བཅོམ་ཐོབ་པ་དེ་དག་ད་ལྟ་བྱང་སྒྲ་མི་སྙན་ན་གཞུགས་པས་སྐྱོན་མེད་ཅེས་ལན་བཏབ་པའི་ཕྱིར་རོ། །བྱང་སྒྲ་མི་སྙན་ན་བཞུགས་པ་སྒྲ་མི་སྙན་པའི་མིའི་དོན་མཛད་པའི་ཕྱིར་ཡིན་མོད་སྙམ་ན་ནི། སངས་རྒྱས་བྱང་ཆུབ་སེམས་དཔའ་དབང་ཐོབ་པ་དག་དམྱལ་བ་དང་ཡི་དVཨགས་དང་དུད་འགྲོའི་གནས་ལ་སོགས་པར་ཡང་གདུལ་བྱའི་དོན་དུ་འཇུག་པར་གསུངས་པ་ཐམས་ཅད་ཀྱིས་མ་ངེས་སོ། །འོ་ན་སྒྲ་མི་སྙན་དུ་ཀླ་ཀློའི་ཆོས་འཇུག་པར་འདིར་བཤད་པ་ལྟར་ན་སྒྲ་མི་སྙན་ན་སྲོག་བཅད་ནས་ཤ་དང་ཁྲག་གསར་པའི་བཟའ་བཏུང་བྱེད་པ་ལ་སོགས་པ་ཀླ་ཀློ་སོགས་པོའི་ཆོས་ལུགས་རྣམས་ལ་ཞུགས་པའི་གནས་སྐབས་ཡོད་པར་འགྱུར་བས། སྒྲ་མི་སྙན་ན་ཉོན་མོངས་ཅན་གྱི་སེམས་ཀྱིས་གླུ་ལེན་པའི་དག་བཀྱལ་མ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/DUS _KHOR_WHEEL OF TIME (KALACHAKRA)/_GREL PA_COMMENTARIES/s05463e1.txt


ལྷོ་རྒྱུད་ཀྱི་ཐོག་མ་རྨ་སྟོད་མགོ་ལོག་སོགས་བཤད་པ། བརྒྱད་སྟོང་སོགས་ཀྱི་བཤད་ལུང་ཚར་ཁ་ཤས། བདེ་ལམ། ཕྱག་ཆེན། བླ་མཆོད་སོགས་ཁྲི་ཀྱི་རྣམ་གྲངས་ཤིན་ཏུ་མང་པོ་བཅས་ཆོས་བཀའ་མཐའ་ཡས་པ་གནང་། སྐུ་འབུམ་ཁྲིར་བཞུགས་ཏེ་མཛད་རྒྱུན་རྒྱ་ཆེ་ཡང་གདན་རབས་སུ་གསལ། རོང་བོ་དགོན་ཆེན་དང་། ལ་མོ་བདེ་ཆེན་གྱི་ཁྲི་ཡང་མཛད། ཨ་རིག་སྦྲ་ནག་ཁ་གསུམ། ཟམ་ཚ། མགོ་ལོག་རྣམས་ལ་ཇག་རྐུས་ཀྱི་ཁྲིམས་བསྡམས། སྨད་ཀྱི་སྦྱིན་བདག་འགའ་ཞིག་གི་ངོར་ཨུར་དུ་སུར་ཕེབས། ཨོ་ཏོག་ཏ་བེ་ལིའི་དགོན་པ་སྤོས་ཏེ་བཀྲ་ཤིས་དཔལ་འབར་གླིང་ཞེས་བཏགས༑ རེ་དྲུག་པ་ཤིང་སྤྲེལ་ལ་རང་དགོན་དུ་གཤེགས། མ་གཤེགས་པའི་སྔོན་འབྲོམ་སྟོན་པ་ཕེབས་འདུག་སྟེ་ཤ་བ་གཅིག་ལ་ཆིབས་སྣང་གསུངས། གཤེགས་ནས་ཀྱང་ཐུགས་དམ་སྒྲོལ་མའི་ཕྱག་གཡོན་པའི་སྲིན་མཛུབ་ཀྱི་རྩེ་ནས་བདུད་རྩིའི་རྒྱུན་ཐུགས་དམ་གྲོལ་གྱི་བར་བབས། སྐུ་ཚེ་སྔོན་མར་ཡང་རྗེའི་མ་ཡུམ་ཤིང་བཟའ་ཨ་ཅེ་དང་། གྲུབ་ཆེན་ན་ཁ་བ་ཐར་བའི་རྒྱལ་མཚན་ཡིན་པར་གྲགས་སོ་དེའི་སྤྲུལ་སྐུ་བློ་བཟང་བསྟན་པའི་དབང་ཕྱུག་ཚུལ་ཁྲིམས་ཕུན་ཚོགས། ད་ལྟ་བཞུགས་ཤིང་སྦྲ་ནག་ནས་མཛོད་དགེ་བར་གྱི་འབྲོག་སྡེ་ཕལ་མོ་ཆེར་མི་ཏྲ་རྡོར་ཕྲེང་སོགས་ཆོས་རྒྱུན་མང་དུ་སྤེལ་བས་འཕྲིན་ལས་ཁྱབ་བདལ་གྱི་སྐབས་སོ། །༈ སྡེ་འདིར་དགེ་བཤེས་ཆེན་མོའི་སྐུ་དུས་ནས་རྣམ་བཤད་སྙིང་བོ་རྒྱན། རྩ་འཇུག་གི་ཏིཀ་ཆེན། ལམ་རིམ་ཆེ་ཆུང་སོགས་གཞུང་ཆེན་ནག་པོ་འཛིན་སྐྱོར་གཙོ་བོར་བཏོན་པའི་འཆད་ཉན་སེར་བྱེས་ནང་བཞིན་ལ། རྒྱུན་ཇ་ཆག་མེད། ཟླ་ཆོས་དྲུག་དང་། ཞག་བཅོ་ལྔའི་བར་ཆོས་གཉིས། ཆོ་འཕྲེལ་སྨོན་ལ། ལྔ་མཆོད་སྨོན་ལམ། བཟང་སྤྱོད་སྨོན་ལམ། དེ་དག་གི་སྐབས་ཀྱི་ཕོག་ཇ་ཚུལ་སོགས་འགྲིག་བཅད་གཏན་ཆགས་པའི་ཐོག་ཤིང་བཟའ་དཔོན་སློབ་ཉིད་ནས་རྒྱུད་དུས་འཁོར་སྨན་གྲྭ་གསུམ་བཙུགས། རྒྱུད་པའི་ཆོས་གྲྭར་རྒྱུད་གཞུང་ལེའི་བཅུ་བདུན་པ་ཡོངས་རྫོགས། དུས་འཁོར་ལ་བསྡུས་རྒྱུད་ལེའུ་དང་པོ། སྤྱོད་འཇུག་ཆེན་མོ། འཇམ་དཔལ་མཚན་བརྗོད༑ སྨན་པར་མདོ་སྡུད་པ། བཤད་རྒྱུད་དང་། རྩ་བ་ཐུགས་རྒྱུད་རྣམས་ཞལ་འདོན་དང་། རབ་བྱུང་བཅུ་གསུམ་པའི་མཇུག་གི་མེ་སྟག་ནས་བཟུང་བདེ་གསང་འཇིགས་གསུམ། དུས་འཁོར། ཀྱཻ་རྡོར། འཁོར་ཆེན།

B(Autochthonous Tibetan Literature)/B.i (ACIP SUNGBUM_dge lugs)/B.i.13 (CHOS BYUNG_RELIGIOUS HISTORIES)/MDO SMAD_RELIGIOUS HISTORY OF AMDO/s01023e.txt


༄༅། །མེད་ཕྱིར་ཞེས་པའི་བར་རོ། །སྐྱ་རིས་ཀྱི་དབང་དུ་བྱས་ན། ཅིག་ཅར་སྒྲ་སོགས་འབྲས་བུ་ཀུན་གྱི་རྒྱུ་མིན་པ་ཉིད་བདེ་སོགས་རྟག་པ་མིན་པར་སྒྲུབ་པ་ལ་རྟགས་ཀྱི་སྐྱ་རིས་ཙམ་དུ་བཀོད་པ་ཡིན་ཅིང་དེ་ནི་ལྷག་ལྡན་གྱི་རྟགས་ཡིན་གྱི་ཆོས་ཅན་འགོག་པའི་འགལ་བར་མི་འགྱུར་རོ། །ཞེས་སྟོན་པ་ནི། མི་མཐུན་ཕྱོགས་ཞེས་སོགས་སོ། །དེས་ན་སྐྱ་རིས་དང་སོང་ཚོད་དེ་གཉིས་ཡིན་གྱི། དོན་བྱེད་ནུས་སྟོང་སྐྱ་རིས་དང་སོང་ཚོད་གང་ལ་ཡང་རྟགས་སུ་བཀོད་པ་མེད་པའི་ཕྱིར། དོན་བྱེད་ནུས་སྟོང་གི་རྟགས་ཀྱིས་ཆོས་ཅན་བདེ་སོགས་འགོག་པའི་སྒོ་ནས་རྟགས་འགལ་བར་འགྱུར་རོ། །ཞེས་པའི་ཀླན་ཀའི་གནས་མེད་དོ། །ཞེས་བཤད་པར་བྱའོ། །ཁ་ཅིག་རིམ་བཞིན་དོན་བྱེད་པའི་རྟགས་ཀྱིས་བདེ་སོགས་རྟག་རྫས་མིན་པར་སྒྲུབ་པ་ལྷག་ལྡན་ཡིན་པར་འདོད་ཅེས་སྦྱོར་བ་དང་། རིམ་བཞིན་དོན་བྱེད་པའི་རྟགས་ཀྱིས་མི་རྟག་པའི་བདེ་སོགས་དངོས་མེད་དུ་སྒྲུབ་པ་ལྷག་ལྡན་ཡིན་པར་འདོད་ཅེས་སྦྱོར་བ་སྣང་མོད། གཏན་ཚིགས་ཡང་དག་ལྷག་ལྡན་དང་། །གཞན་དག་ཕྱོགས་ཆོས་མ་གྲུབ་པ། །ལྷག་ལྡན་ཡིན་པར་འདོད་པ་གང་། །གཉི་གའང་འཇིག་རྟེན་འདས་ལུགས་ཡིན། །ཡང་གཞན་དག་ཅིག་ཅར་སྒྲ་སོགས་ཀྱི་རྒྱུ་མ་ཡིན་པ་བདེ་སོགས་དངོས་མེད་དུ་བསྒྲུབ་པའི་ལྷག་ལྡན་དུ་འདོད། ཅེས་སྦྱོར་བའང་འབྲེལ་གང་ཡང་མེད་དོ། །བཞི་པ་དགོས་པ་བསྟན་པའི་དོན་བསྡུ་བ་ནི། གང་གི་ཕྱིར་རྒོལ་བ་རང་ཉིད་ཀྱི་འདོད་ཡུལ་དུ་བྱས་པའི་ཆོས

B(Autochthonous Tibetan Literature)/B.i (ACIP SUNGBUM_dge lugs)/B.i.24 (tsad ma_valid perception)/TSAD MA RNAM _GREL (PRAMANA VARTIKA)_A COMMENTARY ON VALID PERCEPTION/MKHAS GRUB RJE DGE LEGS DPAL BZANG PO_KEDRUP JE GELEK PEL SANGPO/s05506i.txt


༄༅། །གསུངས་སོ། །དེ་ལ་མ་རྨོངས་པའི་ཁྱད་པར་ནི། ཕར་ཕྱིན་པ་རྣམས་སྦྱིན་སོགས་ལ་འཇུག་པ་ན་འཁོར་གསུམ་མི་དམིགས་པས་འཇུག་པས་ཤིན་ཏུ་རྨོངས་པ་མིན་ཡང་། མགོ་ལ་སོགས་པ་གཏོང་པ་ཕྱིའི་སྦྱིན་སོགས་ལ་འཇུག་པས་དབང་པོ་ཤིན་ཏུ་མི་རྣོ་བས་ཡུན་རིང་པོས་བྱང་ཆུབ་ཐོབ་པར་བྱེད་དོ། །སྔགས་ཀྱི་སྒོར་སྤྱོད་པ་རྣམས་ལ་རྨོངས་པ་དེ་མེད་དེ། ཕ་རོལ་ཏུ་ཕྱིན་པ་ནི་སེམས་ཅན་ཐམས་ཅད་ཀྱི་འདོད་དོན་གཅིག་ཅར་དུ་རྫོགས་པར་བྱེད་ནུས་པ་ཡིན་ལ། མགོ་གཏོང་པ་སོགས་ཀྱིས་ནི་སེམས་ཅན་མཐའ་ཡས་པ་གསོ་མི་ནུས་པས། དེ་ནི་ཏིང་ངེ་འཛིན་གྱི་འབྲས་བུར་མཐོང་སྟེ་ཐ་མལ་པའི་ཐབས་དེ་ལ་སྨད་ནས་ཐབས་ཀྱི་མཆོག་ཚོལ་བར་བྱེད་དེ། དེ་ཡང་ཐབས་ཤེས་གཉིས་མེད་ཀྱི་ཏིང་ངེ་འཛིན་དེ་ཕྱོགས་ཆད་པ་མེད་པ་དང་། རྒྱུན་མི་འཆད་པར་གོམས་པར་བྱས་པས་སེམས་ཅན་མཐའ་ཡས་པའི་འདོད་དོན་རྫོགས་པར་བྱེད་ནུས་པས་སྦྱིན་པའི་ཕར་ཕྱིན་རྫོགས་ལ། དེའི་ཚེ་ཕར་ཕྱིན་ལྷག་མ་རྣམས་ཀྱང་རྫོགས་པར་འགྱུར་རོ། །ཐ་མལ་པའི་ལུས་སྦྱིན་པ་སོགས་ལ་དེ་མེད་པས་ཕ་རོལ་ཏུ་ཕྱིན་པར་མི་གཞག་གོ་།ཐབས་མང་བའི་ཁྱད་པར་ནི། ཕར་ཕྱིན་ནས་དཀའ་ཐུབ་དང་སྡོམ་པ་དང་བརྟུལ་ཞུགས་ལ་སོགས་པ་མཐོ་རིས་དང་ཐར་པའི་ཐབས་སུ་གསུངས་པ་ནི་ཤིན་ཏུ་ཞི་བའི་ལས་ལ་སྤྱོད་པའི་དབང་དུ་མཛད་པས་ན་སེམས་ཅན་ཐམས་ཅད་རྗེས་སུ་འཛིན་མི་ནུས་སོ། །སྔགས་ཀྱིས་ནི་སེམས་ཅན་ཐམས་ཅད་ཀྱི་དོན་བྱ་བའི་ཕྱིར་རྒྱུད་སྡེ་བཞི་གསུངས་སོ། །སྐབས་འདིར་ཐོག་མར་རང་ཉིད་ཉོན་མོངས་གང་ཆེ་བའི་རིགས་ཤེས་པར་བྱས་ནས་འདོད་ཆགས

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/SPYI_GENERAL TREATMENTS/_GREL PA_GENERAL COMMENTARIES/JE TSONGKAPA LOBSANG DRAKPA_RJE TZONG KHA PA BLO BZANG GRAGS PA (1357-1419)/s05281e.txt


རིན་ཆེན་བྲག་པ། དེས་བདག་ལའོ། །དཔལ་གསང་བ་འདུས་པ་འཕགས་ལུགས་ཀྱི་བསྐྱེད་རྫོགས་གཉིས་ཀྱི་ཁྲིད་ཀྱི་བརྒྱུད་པ་ནི། རྒྱལ་བ་གཉིས་པ་བློ་བཟང་གྲགས་པ། རྗེ་ཤེས་རབ་སེང་གེ་།འདུལ་ནག་པ་དཔལ་ལྡན་བཟང་པོ། འཇམ་དབྱངས་རྗེ་བཙུན་དགེ་འདུན་འཕེལ། རྒྱུད་ཆེན་བཀྲ་ཤིས་འཕེལ། རྒྱུད་ཆེན་བསམ་གྲུབ་རྒྱ་མཚོ། རྒྱུད་ཆེན་བརྩོན་འགྲུས་འཕགས། རྒྱུད་ཆེན་རྡོ་རྗེ་བཟང་པོ། རྒྱུད་ཆེན་སངས་རྒྱས་རྒྱ་མཚོ། རྒྱུད་ཆེན་དཀོན་མཆོག་རྒྱ་མཚོ། རྒྱུད་ཆེན་དཀོན་མཆོག་ཡར་འཕེལ། ཐང་སག་པ་དངོས་གྲུབ་རྒྱ་མཚོ། རྗེ་དོན་ཡོད་མཁས་གྲུབ། རྗེ་བཙུན་ཕུར་བུ་ལྕོག་པ་ཆེན་པོ། དེས་བདག་ངག་དབང་བློ་བཟང་ལའོ། །དཔལ་འཁོར་ལོ་བདེ་མཆོག་ལཱུ་ཧི་པའི་བསྐྱེད་རྫོགས་གཉིས་ཀྱི་ཁྲིད་ནི། རྒྱལ་བ་རྡོ་རྗེ་འཆང་། འཇམ་དཔལ་དབྱངས། རྒྱལ་བ་ཙོང་ཁང་པ་ཆེན་པོ། མཁས་གྲུབ་དགེ་ལེགས་དཔལ་བཟང་། བ་སོ་ཆོས་ཀྱི་རྒྱལ་མཚན། གྲུབ་ཆེན་ཆོས་རྡོ་རྗེ། དབེན་ས་པ་བློ་བཟང་དོན་གྲུབ། རྗེ་སངས་རྒྱས་ཡེ་ཤེས། པཎ་ཆེན་བློ་བཟང་ཆོས་ཀྱི་རྒྱལ་མཚན། སྔགས་ཆེན་དཀོན་མཆོག་རྒྱལ་མཚན། ལྕང་སྐྱ་ངག་དབང་བློ་བཟང་ཨེཆོས་ལྡན་འཇམ་དབྱངས་བཞད་པའི་རྡོ་རྗེ། འཇམ་དབྱངས་བདེ་བའི་རྡོ་རྗེ། རྗེ་བྱམས་པའི་མཚན་ཅན། དེས་ངག་གི་དབང་པོ་ལའོ། ། བདེ་མཆོག་དྲིལ་བུ་ལྷ་ལྔའི་བསྐྱེད་རིམ་གྱི་ཁྲིད་ནི། ཀུན་གཟིགས་ལྔ་པ་ཆེན་པོ། དགེ་སློང་འཇམ་དབྱངས་གྲགས་པ། གཟིམ་ཤག་མཁན་པོ་བློ་བཟང་མཁས་བཙུན། ཡེར་པ་ཕུན་ཚོགས་རྒྱ་མཚོ། མཁའ་སྤྱོད་ཆོས

B(Autochthonous Tibetan Literature)/B.i (ACIP SUNGBUM_dge lugs)/B.i.11 (GSAN YIG_RECORDS OF TEACHINGS RECEIVED)/KLONG RDOL BLA MA NGAG DBANG BLO BZANG_LONGDOL LAMA NGAWANG LOBSANG/s06548e2.txt